Să presupunem că un povestitor se apropie de 
dumneavoastră şi cu o voce caldă începe să-şi depene 
amintirile. 

Fantezia vă poate transpune într-o lume de vis, 
fermecătoare, cu întâlniri de neuitat şi clipe de pasiune. 

In acest fel vă propunem să vă îndepărtați puțin de viaţa 
de zi cu zi, pentru a vă îngădui o scurtă vacanţă de neuitat. 

lată ce vă poate oferi această carte! 

Contra cronometru 
(Colecţia „EL ŞI EA” 


Când băieţelul ei de numai unsprezece ani este rănit grav 
într-un accident de tren, Christine Ross află de la medicii 
specializaţi în chirurgie plastică faptul că salvarea constă 
într-o grefă de piele - de la fratele lui geamăn. Dar acest 
lucru o pune pe Christine într-o situaţie foarte dificilă - 
trebuia să-i dezvăluie soţului ei că nu este tatăl lui Bing şi 
să-l găsească pe fratele geamăn al băieţelului, în numai 
două săptămâni. 

Umbre în râsul tău - Estella Douglas 

(Colecţia „EL ŞI EA” 

Nici nu se punea problema! Nici măcar pentru a-i face 
plăcere seducătorului Kent Latimer, Catherine nu va urca 
din nou pe scenă. Această parte a vieţii sale se încheiase cu 
moartea fratelui şi partenerului ei, Casey. Cât Devlin nu mai 
există; deja amintirile sunt prea greu de suportat. 

Şi dacă tânăra femeie acceptă să participe la campania 
electorală a lui Kent, nu-i va încredința totuşi secretul 
îngrozitor care îi aduce umbre în privire şi suspine în râs... 

Să nu dai niciodată totul - Denise Robins 

(Colecţia „EL ŞI EA” 

Patricia Fleming, o tânără frumoasă, virtuoasă, educată, 
află abia după căsătorie că numai experienţa o poate învăţa 
pe o femeie că nu trebuie să-i ofere niciodată totul unui 
bărbat. Tot din această experienţă tristă ea învaţă că nu 
trebuie să iubească la nesfârşit un soţ iresponsabil şi 
necredincios. Zilele petrecute la Santa Rosca diferă mult de 
viaţa sordidă pe care o va duce la Londra, într-un 
apartament mic, fără slujbă, fără bani. „Nu mă cicăli” îi 
repeta Tim, dar Pat descoperă că era singurul lucru pe care- 
| mai putea face pentru el. Şi în mod inevitabil, în viaţa ei 
apare bărbatul pe care-l merită. 


Capitolul 1 


La o oarecare distanţă de diversele corpuri de clădiri ce 
constituiau spitalul Blair, se înălța un mic imobil din 
cărămidă roşie, acoperit cu iederă. Verandele se 
deschideau spre o peluză umbrită, prevăzută cu câteva 
bănci. Ansamblul forma o oază de linişte demnă de luat în 
seamă în mijlocul a ceea ce părea un stup zumzăitor. 
Prospectele care le îndemnau pe tinerele fete să-şi facă 
studiile la şcoala de infirmiere din Blair, specificau că 
pavilionul rezervat elevelor respectă tradiţia, totul fiind 
situat într-un cadru romantic. Ceea ce era absolut exact. 

Aceleaşi prospecte dădeau explicaţii despre programele 
şi dificultatea examenelor de trecut în mod periodic. Ele 
menţionau că tinerele eleve infirmiere ajungeau la un 
salariu de douăzeci de dolari pe lună, dar subliniau că 
fiecare tânără dispunea de o cameră individuală, avea 
acces liber la o sală de gimnastică, la un salon de lectură, la 
o mică bucătărie, la o pistă de popice acoperită şi că aveau 
dreptul, ca şi internii, şefii de clinică şi infirmierele 
calificate, la două piscine, una acoperită, cealaltă în aer 
liber, alături de terenurile de tenis. 

Femeia de serviciu care ajunsese acum pe culoarul de la 
al doilea etaj al pavilionului elevelor era foarte muncitoare, 
dar bombănitoare din fire. Se ocupa de atât de mult timp 
de casă încât considera că avea un drept indiscutabil de a 
se uita peste tot. Găsea de asemenea că fetele erau lăsate 
să se instaleze mult prea confortabil, ceea ce o făcea să 
muncească suplimentar. Bombănea deja când intră în 
camera elevei infirmiere Denise Landon. Acolo, exclamă cu 
voce tare: 

— Ele ar putea să-şi facă cel puţin patul! 

Işi vorbea deseori astfel ei însăşi, sau i se adresa unui 
interlocutor imaginar, care o compătimea în tăcere. Această 


tendinţă o neliniştea şi-i vorbise într-o zi despre ea unuia 
dintre psihiatri. El zâmbise şi-i spusese că era absolut 
normal să vorbească unui auditoriu imaginar, dar că în ziua 
în care va auzi că acesta îi răspunde, va trebui să se 
grăbească la cabinetul său! 

Femeia de serviciu scotoci printre borcănaşele cu cremă 
şi sticluţele aflate pe măsuţa de toaletă şi deschise un 
flacon de parfum, mirosi şi scutură din cap. 

— Prea dulceag... miroase ca la înmormântare. 

Se duse să-şi ia aspiratorul de pe culoar şi începu să-l 
treacă peste mochetă. 

Bucata de hârtie, de formatul unei scrisori stătea 
orizontal sub măsuţa de toaletă şi femeia de serviciu o 
ridică automat, mormăind, furioasă de data aceasta, 
împotriva acestor copile care nu sunt capabile nici măcar să 
ridice ce le cade pe jos. 

Să munceşti mereu la alţii îţi dă o anumită înclinaţie spre 
curiozitate şi femeia de serviciu, după ce se asigură dintr-o 
privire spre uşa rămasă deschisă că nimeni n-o vedea, 
despături hârtia, o apropie de ochi şi citi scurtul mesaj. 

„Regret că sunt obligată să mă comport astfel şi sper să 
nu produc necazuri prea mari spitalului. Rog să fie anunţată 
doamna Pauline Jaggart în Saint-Paul, strada Vernor, nr. 
2331. Îi las moştenire toate lucrurile mele şi cer să fiu 
înmormântată în cimitirul în care odihnesc părinţii mei mult 
iubiţi. Să fiu iertată, dar nu există altă ieşire pentru mine!” 

Femeia de serviciu nu observă că biletul nu era semnat. 
îngrozită, opri aspiratorul, lăsă scrisoarea să cadă înapoi pe 
jos şi se grăbi afară din încăpere urlând de spaimă. 

Cum alerga de-a lungul culoarului care ducea la scară, o 
tânără fată seducătoare, atrasă de strigăte, ieşi din sala de 
duşuri. Mai purta încă boneta de baie şi strânsese în jurul ei 
un prosop albastru ca levănţica. O văzu pe femeia de 
serviciu coborând scara în mare grabă. Neputând să ştie ce 


se întâmplase, tânăra fată se întoarse în sala de duşuri să 
termine să se şteargă. 

Pe alee, în faţa pavilionului infirmierelor, doctorul John 
Kildare, intern la Blair, profita de soare, timp de zece 
minute pe care se hotărâse să le fure din lunga zi de 
muncă. 

Era un tânăr înalt, cu aspect frumos, părul blond şi ochi 
cenuşii-albaştri care păreau că reflectă toată înţelepciunea 
din lume, dar totuşi nu destul pentru a le atenua strălucirea 
perfectă de bună dispoziţie şi de tinereţe sănătoasă. Işi 
purta îmbrăcămintea albă cu aceeaşi mândrie cu care un 
proaspăt absolvent poliţist şi-ar fi abordat-o pe a sa pentru 
prima oară. 

Mergea cu paşi lenți, deoarece de câteva zile se simţea 
obosit şi avusese destule momente în care fusese obligat s- 
o facă foarte repede. Preţuia aceste clipe de relaxare în 
care se putea întreba ce făcea oare în acel moment tatăl 
său, medic de ţară, şi dacă mama sa avea încă greutăţi 
pentru a-l trezi, când survenea un apel telefonic noaptea. 

Jimmy Kildare o văzu pe femeia de serviciu năvălind 
afară din pavilion şi înţelese după chipul său că se 
petrecuse o dramă. Sărmana femeie, căutând ajutor, îl zări 
şi ea pe tânărul medic. Alergă la el, se opri brusc şi, 
incapabilă să articuleze un cuvânt, arătă casa cu degetul. 

Kildare îi puse o mână pe umăr. 

— Haideţi, calmaţi-vă, trageţi-vă sufletul... încetişor. 

Ea înghiţi în sec, inspiră de câteva ori şi debită pe 
nerăsuflate ceea ce citiseră ochii săi îngroziţi. 

— Tânăra fată... camera 203... s-a sinucis, doctore! 

— O elevă infirmieră! Cum? Unde este? 

— Nu ştiu nimic, doctore. Cred că în râu. Eu am găsit 
doar biletul pe care l-a lăsat... 

— Arătaţi-mi-l. 

— L-am... l-am lăsat să cadă pe covor, dar spune unde 


vrea să fie înmormântată şi cere să fie iertată... S-a aruncat 
în râu, sunt sigură că aşa este! _ 

— 203, repetă Kildare şi o luase deja la fugă. Impinse în 
grabă uşa mare din sticlă şi porni pe scară atât de repede 
cât îl puteau duce picioarele. Camera 203 era deschisă. 
Kildare dispăru în încăpere, ridică biletul şi-l citi rapid. In 
spatele lui se auzi o voce întrucâtva indignată. 

— Vă rog să mă iertaţi, doctore... 

El întoarse brusc capul. În uşă se afla o fată tânără. Purta 
un halat de baie strâns pe talie. Era ciufulită şi ţinea încă în 
mână boneta de cauciuc. Mirosea a săpun şi a apă de 
colonie şi Kildare o găsi pur şi simplu minunată. 

Flutură scrisoarea. 

— Nu ştiu cine este tânăra fată care ocupă această 
încăpere, dar... în sfârşit... acest bilet... s-a sinucis. 

Tânăra fată scoase un uşor strigăt de spaimă, înaintă în 
încăpere şi smulse scrisoarea dintre degetele lui Kildare. 

Înainte ca el să poată face un gest, rupsese biletul în 
două şi termină prin a-l face bucăţi mărunte. Le aruncă în 
coşul de gunoi şi, brusc se lăsă să cadă într-un fotoliu, 
stăpânindu-şi cu greu lacrimile. 

— Îmi pare rău, domnişoară... daţi-vă seama, femeia de 
serviciu a găsit acest bilet pe jos... şi am întâlnit-o când 
ieşea din pavilion... 

— Spuneţi-mi, vă rog... mai ştie şi altcineva? 

— Nu cred. 

— Este o greşeală ridicolă, doctore, vă asigur... o 
greşeală prostească, nimic altceva şi îmi este foarte ruşine. 

— N-avea aerul unei glume, spuse Kildare cu amabilitate. 
Oare pot face ceva să vă pot ajuta? 

Ea oftă adânc, îşi ridică repede o buclă ce-i căzuse pe 
ochi şi întrebă: 

— Sunteţi doctorul Kildare, nu-i aşa? 

— Da, îi răspunse el zâmbind. 


— Doctore Kildare... ştiţi probabil tot ceea ce poate simţi 
o fată care este departe de casă pentru prima dată în viaţă. 
Presupun că aceste sentimente sunt un fel de... sindrom al 
singurătăţii, înţelegeţi? 

Kildare continua să zâmbească şi se gândea că, deşi 
fusese obişnuit să vadă fete drăguţe, nefardate, aceasta 
era mai seducătoare decât toate celelalte. Işi spuse că asta 
era probabil pentru că toate celelalte, în mod invariabil erau 
bolnave internate, ceea ce nu era în avantajul lor. Oricum, 
fără ruj pe buze, nici fard pe ochi, aceasta era excepţională. 
Părul era blond natural - ca al său - şi avea nişte ochi 
albaştri atât de adânci, încât nu trebuia să fie umbriţi. 
Trăsăturile erau regulate, dar cu linii ce exprimau 
inteligenţa... nu perfecţiune, însă aproape. | se părea puţin 
mai în vârstă decât elevele infirmiere obişnuite, dar putea fi 
doar o impresie. 

Ea îşi dădu seama perfect că doctorul Kildare o examina 
cu un ochi critic şi începu să-i zâmbească. 

— Într-adevăr, doctore, acest bilet nu exprimă decât 
stupiditatea unei fete prea singure. 

El clătină din cap. 

— L-aţi scris într-un moment de descurajare? Asta este 
ceea ce încercaţi să-mi explicaţi? 

— Da... Exact asta. Într-o seară... eram sfârşită... ştiţi cât 
de mult muncim. Doar internii ca dumneavoastră fac mai 
mult. Pe scurt, am plecat de la serviciu, fără să trec măcar 
pe la bufet. Eram prea slăbită, m-am întors acasă... în 
această cameră. M-am aruncat pe pat şi am plâns în 
hohote. Ştiţi de ce? Pentru că într-adevăr doream să fiu 
acasă! Acasă este o casă foarte drăguță, într-un cartier 
frumos, lângă unchiul şi mătuşa mea. Nu-i mai am decât pe 
ei pe lume. Îi iubesc din toată inima şi în acea seară eram 
supărată de moarte... 

— Bun! Văd că a trecut. 


— Sper, doctore. Presupun că şi bărbaţii se simt uneori 
singuri? 

— Bineînțeles! Ascultaţi... ştiu un minunat remediu 
pentru suferinţele noastre, ale amândurora. Astăzi îmi 
încasez salariul lunar. Consider că aceşti bani trebuie 
cheltuiţi cât ai zice peşte... şi nu văd un mod mai plăcut de 
a-l cheltui, decât cu o fată drăguță. Ce spuneţi? 

— Sunt foarte flatată, doctore! Nu sunt decât o elevă în 
primul an... 

— Ştiu, o întrerupse el cu unul din zâmbetele sale 
prietenoase. Nu există decât o categorie inferioară 
dumneavoastră: internii. Şi dacă nu vedeţi un dezavantaj să 
ieşiţi cu mine... vom cina undeva... Aş putea împrumuta o 
maşină să mergem la cinema. Am putea învăţa să ne 
cunoaştem puţin mai bine şi să ne eliberăm de această 
singurătate care se pare că ne apasă pe amândoi. 

Ea îl examină la rândul său cu o rezervă foarte feminină. 

— Nu este un tratament pe care vreţi să mă faceţi să-l 
urmez? Asta vrea să însemne că nu credeţi în povestea 
mea, ci mai degrabă în această hârtie stupidă şi că vreţi să 
fiţi generos încercând să-mi salvaţi viaţa? 

— Vă găsesc simpatică, asta este tot... sunt sigur că mă 
voi simţi bine în compania dumneavoastră. Dacă o veţi 
putea suporta pe a mea... Nu există alt motiv... 

Plec de la serviciu la ora şase. Voi fi gata la şapte şi 
jumătate. 

— Perfect. Mă bucur cu anticipație. Rămâne stabilit 
pentru şapte şi jumătate. 

— Mă... mă credeţi, doctore, când spun că acest bilet n- 
avea niciun sens. 

El clătină vesel din bărbie. 

— Bineînţeles... N-am descoperit niciun semn de rătăcire 
mentală la dumneavoastră! Ah! Nu vă îmbrăcaţi la mare 
ţinută. Mijloacele mele nu ne vor permite câtuşi de puţin să 


mergem într-un loc elegant... 

— N-am fost obişnuită şi nici nu doresc să frecventez 
asemenea locuri. 

El se opri la uşă şi se întoarse. 

— N-aş... n-aş vrea să par idiot... dar aş putea oare să vă 
cunosc numele? 

Ea izbucni într-un râs sincer şi bucuros. 

— Scuzaţi-mă, doctore, ar fi trebuit să vi-l spun. Mă 
numesc Denise Landon. 

— Denise! Este frumos. Are un delicios gust de mere. 
Mulţumesc, pe curând! 

Plecă rapid. Ştia că petrecuse cu ea mai mult timp decât 
îi permitea munca sa. 

Ea luă un pieptene şi se pieptănă. Curios că nu fusese 
jenată că doctorul Kildare o văzuse astfel... ciufulită, fără 
niciun machiaj... Dar într-adevăr, asta n-o deranjase. 
Probabil pentru că ştia că doctorul nu acorda decât puţină 
importanţă acestor amănunte. 

Dintr-odată, lăsă capul în jos, îşi cuprinse faţa în mâini şi 
începu să plângă încet timp de câteva minute. Trebui să 
facă un efort pentru a-şi recăpăta sângele rece şi când 
reuşi, îşi adânci mâinile în coşul pentru hârtii şi rupse în 
bucăţi şi mai mici resturile biletului. 

Kildare o întâlni din nou pe femeia de serviciu la baza 
scării şi o linişti. 

— A fost o greşeală. Tânăra fată era în sala de duşuri. 
Este sănătoasă tun. Biletul nu este altceva decât un pasaj 
dintr-un roman pe care tocmai îl scrie. 

— Dumnezeule! Cu ce mă voi alege! 

— Dacă veţi tăcea, nu se va întâmpla nimic. Fata nu 
doreşte să vă facă necazuri şi, după părerea mea, aţi 
acţionat exact cum trebuia. 

— Nu voi spune nimic... niciun cuvânt, promise ea cu 
entuziasm. 


Kildare se grăbi spre spital şi serviciul de care aparţinea. 
Privi în jurul său cu oarecare nelinişte, temându-se să nu-l 
vadă apărând pe doctorul Gillespie care avea păcătosul 
obicei de a se arăta de fiecare dată când Kildare nu era 
unde presupunea el că este. Dar Gillespie nu apăru. 
Internul aruncă o privire prin serviciul său. Totul părea 
liniştit. Se hotărî să-şi asume riscul de a se îndrepta spre 
birourile administraţiei, la intrarea spitalului. 

Casa zumzăia de activitate. Răspunse automat salutului 
celorlalţi interni, al infirmierilor şi infirmierelor şi se înclină 
cu respect în faţa medicului şef care trecu în mare grabă. 
Apoi, Kildare împinse uşa pe care era scris: Directoarea 
Infirmierelor. 

Molly Cavendish cunoscuse atât de mulţi interni încât 
încetase de mult timp să le mai ţină evidenţa, cu atât mai 
mult cu cât toţi păreau croiţi după acelaşi tipar. Micuţii 
oameni tineri în alb, preocupaţi de reputaţia şi competenţa 
lor, încercau să împrăştie farmec şi încredere şi erau, de 
fapt, foarte nervoşi şi stânjeniţi. 

Totuşi Kildare i se păruse întotdeauna a fi puţin diferit. 
Era atât de al naibii de frumos încât se gândise deseori că, 
într-o zi, se va instala pe Park Avenue unde îşi va desfăşura 
seducţia în faţa unei numeroase clientele feminine care se 
va vindeca doar privindu-l, plătind însă foarte scump. Dar 
când Molly Cavedish observase ochii limpezi şi inteligenţi ai 
lui Kildare, ştiu că nu făcea parte din această categorie. 

— Ei bine, doctore? îl întrebă ea pe un ton repezit. Il 
imita, în mod inconştient, de atâţia ani pe doctorul 
Gillespie, încât devenise o a doua natură să se arate la fel 
de ursuză ca el. 

— Sunt doctorul Kildare, domnişoară Cavendish. Aş 
vrea... am o situaţie delicată. 

— Apropo de unul din membrii personalului meu, 
doctore? 


— Da, una dintre elevele infirmiere. 

— Bine... despre ce este vorba? 

— Este o problemă oarecum... personală. Sunt sigur că 
înţelegeţi... în sfârşit... poate mă amestec în ceea ce nu mă 
priveşte. 

— Tinere, replică Molly pe tonul unei directoare de 
şcoală, de-a lungul carierei mele mi s-au mai încredinţat 
secrete şi au fost păstrate. Îmi este egal dacă este ceva 
personal. 

— Amănuntul personal o priveşte pe eleva infirmieră, 
domnişoară Cavendish. 

— Va rămâne confidenţial, doctore. 

— Este vorba de domnişoara Denise Landon. 

— Ce este cu ea? 

— O femeie de serviciu a găsit pe jos un bilet la această 
tânără fată. Anunţa acolo sinuciderea sa. 

— Domnişoara Landon... o sinucidere? Sunteţi sigur, 
doctore? 

— Da, l-am citit... Femeia de serviciu a ieşit din pavilion 
în fugă. Credea că domnişoara Landon s-a omorât. Am 
urcat imediat şi am găsit biletul pe jos, acolo unde femeia 
de serviciu îl lăsase din nou să cadă. Şi în acel moment a 
sosit domnişoara Landon. 

— Aşadar, este vie! 

— Da, vie! răspunse Kildare care ar fi vrut ca această 
femeie ce vorbea atât de concis, să nu-i mai amintească în 
asemenea măsură de Gillespie. 

— Şi... i-aţi pus întrebări referitoare la acel bilet? 

— Mi-a spus că-l scrisese cu ceva timp în urmă, într-o 
criză de descurajare datorată singurătăţii. 

— Şi ce-i cu asta? 

— Ei bine... o cred, desigur, dar aş vrea să fiu sigur... 
vreau să spun... n-o cunosc pe această tânără fată... este 
foarte frumoasă... în sfârşit, aşa îmi pare... era în halat de 


baie... şi m-am gândit să vă întreb dacă aveţi vreun motiv 
oarecare s-o credeţi nevrotică... înclinată spre sinucidere. 

Molly Cavendish se afundă în fotoliul său. 

— Doctore Kildare, ştiţi că domnişoara Denise Landon a 
intrat în şcoala noastră de aproximativ un an. Este puţin 
mai în vârstă decât colegele sale. A fost mai întâi secretară, 
dar n-avea nicio înclinaţie pentru acest gen de muncă şi 
dorea să devină infirmieră... de care, sunt sigură de asta, 
multe persoane vor fi încântate într-o zi. Domnişoara 
Landon este în frunte la toate cursurile... îşi întrece cu mult 
colegele. Are un simţ profund al meseriei, un adevărat har 
Şi, după părerea mea, la mai puţin de cinci ani după ce-şi 
va obţine diploma, va fi soră şefă într-un spital important. 

— Înţeleg... mulţumesc. 

— Presupun că veţi încerca s-o mai vedeţi, doctore? 

Kildare zâmbi fără să răspundă. 

Molly Cavedisch zâmbi la rândul său. 

— Relaxaţi-vă, doctore, eu nu sunt Gillespie. Cum vă 
înţelegeţi oare cu acest monstru? 

— Foarte bine... sper. Mai mult sau mai puţin. 

— Nu acordaţi prea multă atenţie bombănelilor sale, dar 
când răcneşte, s-o faceţi repede. Intre noi fie spus, vă 
iubeşte mult. Dacă ar şti că v-am spus, mi-ar suci gâtul, 
însă cred că uneori Leonard vă descurajează. 

Kildare se încruntă, o clipă mirat. 

— Leo... apoi izbucni în râs. Oh! doctorul Gillespie, da... 
mărturisesc că deseori mă simt paralizat în faţa lui. 

— Şi eu la fel. Mulţumesc pentru interesul pe care l-aţi 
arătat uneia dintre fetele mele, doctore. 

— M-am gândit pur şi simplu că ar fi mai bine să fiu 
sigur... înţelegeţi. 

Molly Cavendish dădu din cap. 

— Şterge-o acum, Jimmy. 

— Mulţumesc... Se opri în uşă, cum făcuse şi la Denise. 


— Nu ştiam că îmi cunoaşteţi prenumele. 

— İl cunosc, dar probabil este ultima dată când mă auzi 
pronunţându-l, doctore. Du-te, ca să mă pot întoarce la 
muncă. 


Capitolul 2 


Puțin mai târziu fu adus un accidentat de pe drum. 
Kildare se asigură că inima nu mai bătea şi dirija corpul 
spre morgă. Aceste cazuri îl deprimau întotdeauna, în ciuda 
obişnuinţei pe care începuse s-o aibă. Se gândi la Denise şi 
descoperi că asta îl alinase. Voise să instituie un tratament 
şi acesta avea efect asupra lui. Se bucura în mod sincer s-o 
revadă pe tânăra fată. 

Kildare se duse să se asigure că totul era normal în 
serviciul său. Apoi, pentru că mai avea câteva minute, urcă 
la etajul al cincilea şi intră într-un salon pentru copii. 

Avea acolo o bolnavă preferată, o fetiţă de nouă ani, 
Nancy. Era vioaie şi veselă şi totuşi cazul său era disperat. 
Kildare se ducea s-o vadă pe această micuță cât de des 
putea şi în trei luni, ea se îndrăgostise la nebunie de el. 

— Credeam că nu veţi mai veni astăzi, spuse Nancy. 

— Îţi închipui prin urmare, că aş fi scăpat ocazia de a 
vedea o fetiţă aşa frumoasă ca tine? 

Se aşeză pe marginea patului. Slavă Domnului, în pofida 
bolii necruțătoare, copila nu suferea... pentru moment. 

— Mă simt puţin mai bine. Cred că mă voi putea întoarce 
curând acasă. 

— Desigur... dar eu, ce-am să mă fac fără mica mea 
prietenă? 

Nancy râse. Kildare se aplecă asupra ei şi o sărută pe 
frunte. Ridică pătura, netezi cearşaful şi bătu perna. Şi cum 
ştia că asta îi plăcea copilei, îi luă pulsul timp îndelungat. 

Kildare cobori cu ascensorul la primul etaj. leşind din 
cabină, întrezări silueta zveltă şi dreaptă a doctorului 
Gillespie, care se apropia rapid de-a lungul coridorului. 
Tânărul bărbat bătu repede în retragere, urcă iar până la 
etajul al doilea, cobori din nou pe scară şi se furişă spre 
camera sa, aproape aşteptându-se să-l audă pe Gillespie 


strigându-l. 

Ajunse la el fără să-l întâlnească şi părăsi ţinuta de spital. 
Se bărbieri cu grijă, făcu un duş şi se îmbrăcă exact la timp. 

O găsi pe Denise care aştepta în micul vorbitor mobilat 
cu gust, ce da spre holul de intrare. O clipă nu făcu nimic 
altceva decât s-o privească, făcând ochii mari. 

— Oh! Sunteţi minunată. 

— Mulţumesc, doctore... cu siguranţă nu, dar 
complimentul mă înduioşează. 

— Ba da, este adevărat, insistă el. Ascultaţi... mi-am 
încasat cecul de la casierie şi ne putem oferi o masă bună. 
Să mergem într-un restaurant unde în timpul cinei se poate 
dansa. Am din ce să vă ofer asta. 

— Dar vă va ruina, doctore. 

—  Ascultă-mă, Denise... Eu am dorit să mă văd cu 
dumneata. Insist... şi dacă mă mai numeşti încă o dată 
„doctore”, plec. Nu prea repede... astfel încât să mă poţi 
ajunge din urmă. 

Ea zâmbi, îl luă de braţ pe tânărul bărbat şi plecară. Ca 
un mare domn, o conduse pe Denise până în faţa spitalului 
unde era un neîncetat du-te-vino de taxiuri. Chemă o 
maşină, îi deschise portiera Denisei, se aşeză alături şi 
adulmecă. 

—  Miroşi bine, spuse el. Apoi şoferului: restaurantul 
Brandon, vă rog. In timp ce taxiul rula, Kildare îşi spuse că 
nu se simţise atât de fericit niciodată. Buzunarul plin cu 
bani, o fată extrem de seducătoare, o seară liberă. In mod 
impulsiv, luă mâna tinerei fete şi o ţinu între ale sale. 

— În cel mai corect stil profesional, permite-mi să-ţi 
mulţumesc, Denise. 

— Eşti în curs de a deveni un minunat medic. Sesizez 
semnele acestui fapt când îmi vorbeşti astfel, Jimmy. 
Glumesc, desigur. Ştiu că îţi iei cariera în serios. 

— Şi eu care nu ştiam că se vede. 


— Pot s-o spun după modul dumitale de a acţiona, de a 
observa, de a asculta. 

— Apropo de observări, îmi pare că dumneata ai 
acumulat deja o cantitate serioasă pentru o elevă în primul 
an. 

Avu impresia că vede trecând pe chipul Denisei un nor de 
nelinişte, dar fu atât de rapid că n-ar fi putut afirma asta. 
Era mulţumit să fie în apropierea ei. Nu-şi ascundea că, să 
iasă cu orice fată ar fi fost un episod plăcut, dar Denise 
părea a fi oarecum diferită de celelalte. Cea mai mare parte 
a elevelor din primul an deschideau ochii în mod admirativ 
şi erau chiar paralizate în faţa unui intern sau erau tipul 
prostănac şi tocilar. Denise nu aparţinea nici uneia din 
aceste categorii. Era extrem de inteligentă, poate atribuia o 
importanţă exagerată studiilor sale, dar asta n-o împiedica 
să fie fermecătoare până în vârful unghiilor şi Kildare nu-şi 
putea desprinde ochii de pe chipul ei încântător. 

— lată cum vom proceda, spuse el, în timp ce taxiul se 
apropia de destinaţie. Când şeful de sală ne va întâmpina, 
îmi vei spune doctore şi vei face în aşa fel ca să te audă. 
Astfel ne va da o masă bună şi nu va trebui să parcurgem o 
sută de metri pentru a ajunge la ringul de dans. Mă va 
costa doar doi dolari pentru bacşiş. 

— Bine, doctore, zâmbi Denise. 

Se comportă apoi cu atâta uşurinţă încât Kildare simţi că 
un loc elegant ca acela nu era o noutate pentru însoţitoarea 
sa. Comandară cocteiluri şi se duseră să danseze până 
când erau preparate. Rămaseră tăcuţi. Lui Kildare nu-i 
plăcea atât de mult să danseze, tot ceea ce voia era s-o 
ţină pe Denise în braţe şi să creadă, măcar pentru o seară, 
că era a lui. 

Işi terminară paharele şi-i spuseră chelnerului că vor 
comanda cina mai târziu. Denise îi zâmbi lui Kildare peste 
masa mică. 


— Este perfect, Jimmy. Muzica, sala... dumneata... totul 
este perfect. 

— Dacă dumitale totul ţi se pare perfect, imaginează-ţi 
atunci ce simt eu! Vorbeşte-mi puţin despre dumneata, 
Denise. 

— Ce vrei să-ţi spun, Jimmy? N-am nimic deosebit. Sunt 
din Saint-Paul. Îl cunoşti? 

Şi cum el scutură din cap, continuă: 

— Nu credeam că voi părăsi într-o zi acest oraş. Tata şi 
mama erau născuţi acolo, prieteniilor şi ai mei trăiau acolo. 
Ştii cum este... Atât de aproape de fericire şi, pe 
neaşteptate... 

— Dacă înţeleg bine, ţi-ai pierdut părinţii? 

— Au murit amândoi la distanţă de câteva luni. 

— Presupun că asta a influenţat hotărârea dumitale de a 
deveni infirmieră? 

— Nu chiar. Îşi duse paharul aproape gol la buze şi mâna 
îi tremura, ca şi când evocarea acestor amintiri o tulbura şi 
continuă: 

— Aveam o soră, Joanne... a murit cam la doi ani de 
părinţii mei. Am... făcut tot ceea ce puteam face pentru ea, 
dar era grav atinsă de o boală cu evoluţie lentă şi aveam un 
permanent sentiment de ineficacitate. Aş fi vrut să fac mai 
mult pentru sora mea şi n-am reuşit pentru că n-aveam nici 
cea mai mică idee de modul în care să pornesc. Aşadar, 
când totul s-a terminat, mi-am părăsit locul şi am venit aici 
să urmez cursurile de infirmieră. 

— Se află multă satisfacţie în lupta cu bolile ce se abat 
asupra celor dragi. 

— N-ai idee cât de multă, Jimmy! La început eram 
reticentă... Am nişte ani în plus faţă de copilele care sunt cu 
mine în primul an. 

— Asta îţi dă un avantaj considerabil asupra lor. Dovadă 
că înţelepciunea vine cu vârsta. 


Ea râse şi lui îi plăcu râsul său deschis, sincer. 

— Jimmy, nu sunt atât de bătrână. Am douăzeci şi cinci 
de ani, nu mai mult. 

— Un an mai puţin decât mine şi, totuşi, când ziua a fost 
dură, mă simt bătrân. Să te văd ridicându-mi moralul. 

Ea îl privi, dintr-odată serioasă. 

— Jimmy, ce să înţeleg oare din asta? Ai auzit ceva 
despre mine? De bine, sau de rău? 

— De bine, din belşug. Eşti considerată ca un fel de 
fenomen... o fată cu un talent înnăscut pentru profesia sa. 
Vei reuşi. 

— Sunt atât de mulţumită. Muncesc din greu, ştii şi 
uneori mă tem că-mi încarc prea mult creierul... Şi 
dumneata eşti prins de meseria dumitale ca mine de-a 
mea, nu-i aşa? 

— Oh, da! Pentru nimic în lume n-aş alege altceva. Cred 
chiar că am început să studiez medicina acum douăzeci de 
ani, când îl însoţeam pe tatăl meu în vizitele sale. 

— Trebuie să fie un medic excelent. 

— În mod sigur, şi ar fi fost mult mai bogat dacă se 
stabilea într-un oraş mai mare, dar a preferat să revină în 
ţinutul în care s-a născut... şi unde s-a născut mama. Când 
am avut şaisprezece ani, tata mi-a permis să asist la câteva 
intervenţii minore, o tăietură de bisturiu într-un panariţiu, 
fleacuri de acest gen. M-a făcut să descopăr profesia şi 
nicio alta nu m-a atras vreodată. 

— Părinţii dumitale trăiesc încă? 

— Da... şi amândoi se ţin foarte bine. Tata protestează 
împotriva apelurilor de noapte. Mama se chinuie al naibii 
să-l trezească, dar cred că are în ea un sistem de alarmă 
care funcţionează după miezul nopţii! l-am tot spus tatălui 
meu să nu mai facă vizite de noapte, la care mi-a răspuns 
că dacă un medic nu este capabil să se ducă în timpul 
nopţii să îngrijească pe cineva care suferă, cu siguranţă nu- 


şi va face munca foarte bine nici în timpul zilei. 

— Ce vei face, Jimmy, îi vei urma într-o zi sau alta? 

— Oh! Nu ştiu nimic. Este prea curând ca să mă gândesc 
la asta şi n-am reflectat niciodată în mod serios. 

— Asta deoarece ştii că, dacă vrei, ai o clientelă gata 
făcută. 

— Poate şi din cauza asta. Trec nebuneşte prin anumite 
părţi ale medicinii. Acum mă iau în bețe cu leucemia şi aş 
vrea mult să-mi aduc contribuţia mea mică la tratamentul 
său. Dar există întotdeauna un bolnav atins de o altă 
afecţiune, care mă provoacă de asemenea. Dar nu suntem 
aici pentru a vorbi despre meserie! 

— Este şi părerea mea, spuse Denise zâmbind. Dar acum 
te cunosc puţin, doctore Kildare. Rămâne de văzut dacă, 
după ce voi comanda cea mai scumpă dintre mese şi te voi 
împinge la faliment, voi reuşi să te fac să regreţi că m-ai 
invitat! 

Zâmbetul Denisei îl încălzi pe Kildare şi se simţi puţin mai 
ameţit... dar poate din cauza cocteilului. Tânăra fată 
adăugă: 

— Nu gândesc tot ceea ce spun, Jimmy. De fapt, consider 
că n-ar trebui să-ţi cheltuieşti banii astfel. 

— Ce să fac oare cu ei? Sunt hrănit, cazat, spălat. Am 
dreptul la îngrijire medicală calificată dacă mă îmbolnăvesc. 

Parcurse meniul şi zâmbi. 

— les atât de rar încât am uitat că se pot face lucruri nu 
prea rele cu cincizeci de dolari. Aşadar, dă curs liber celor 
mai costisitoare gusturi, Denise. Avem chiar posibilitatea de 
a ne oferi o sticlă de vin bun. 

Seara le păru amândurora teribil de scurtă. Erau obosiţi 
de o zi lungă de muncă şi de studiu şi o alta la fel de lungă 
îi aştepta dimineaţa. La miezul nopţii dansară ultima dată 
şi-şi terminară sticla cu vin. Kildare plăti nota fără nici cel 
mai mic regret: era una din rarele ocazii din viaţa sa în care 


avusese impresia că dobândise ceva pentru banii săi. 

De-a lungul drumului de întoarcere, nu vorbiră. Şoferul 
opri în faţa intrării principale a spitalului. La acea oră, 
acesta părea ciudat de liniştit şi pustiu. Lămpile din hol 
luminau slab şi numai centrala telefonică şi biroul internări 
erau luminate puternic. 

Kildare şi Denise se îndreptară în pas lent spre pavilionul 
infirmierelor. Mergeau mână în mână, savurând liniştea lor 
şi a marelui ansamblu de locuinţe spitaliceşti atât de rar 
adormit. Kildare avea sentimentul că lumea întreagă se 
coalizase pentru a le face liniştite şi senine ultimele clipe 
din seara lor minunată. K 

În faţa uşii din sticlă a pavilionului, Denise se opri. Însă 
Kildare, fără să-i lase mâna, o trase încet şi, fericită, ea îl 
urmă de-a lungul drumului ce ducea în spatele pavilionului, 
unde se aflau câteva bănci şi o mică boltă acoperită cu 
verdeață. Se aşezară. Kildare puse stăpânire pe gura tinerei 
fete şi în timp ce o săruta, simţea născându-se în el o 
imensă iubire. 

Denise îşi trecuse braţele în jurul gâtului tânărului, 
cuprinzându-l strâns. După un timp, ea dădu capul pe 
spate, îl privi drept în ochi şi zâmbi. 

— Jimmy, oare m-am îndrăgostit? 

— Nu ştiu, spuse el gânditor. Tu ce crezi? 

— Ei bine... ca să vorbim în mod direct, există toate 
simptomele. Capul mi se învârteşte, inima îmi bate 
nebuneşte şi sunt sigură că fiecare din capilarele mele a 
reacţionat, grăbindu-mi sângele să circule cu o sută la oră. 

— Şi eu de asemenea, sunt în aceeaşi stare şi totuşi nu 
sunt sigur că aceasta este dragostea... ca şi tine. 

— Cum să fie oare posibil, Jimmy? Ne cunoaştem de-abia 
de câteva ore. 

— Asta n-are nicio importanţă. Ceea ce deranjează este 
că pentru tine, ca şi pentru mine, perspectiva este mai întâi 


terminarea studiilor. Ce se va întâmpla apoi, nimeni n-o 
ştie. 

— Da... da, Jimmy şi atâta timp cât studiem, nu avem 
timp să vedem limpede în noi. Înţeleg ce simţi, dragul meu, 
pentru că şi eu simt exact acelaşi lucru. Noi ne jucăm cu 
vieţile omeneşti şi nu ne putem permite nici cea mai mică 
greşeală. 

Kildare oftă. 

— Câtă dreptate ai! Mi-e teamă că nu vom putea face 
mai mult decât să profităm de scurte clipe de fericire pe 
care le vom putea fura din când în când. 

— Dar rezultatul final va merita osteneala. Dacă suntem 
îndrăgostiţi şi rămânem... sau nu. Tu vei fi un medic bun... 
cel mai bun. Eu vreau să devin infirmieră şi nimic în lume 
nu mă va opri. Nici chiar sentimentul care simt că apare 
pentru tine. 

— Eu de asemenea, spuse încet Kildare. N-am petrecut 
niciodată o seară mai plăcută. Pentru moment, aş putea 
chiar să mă las muştruluit de Gillespie fără ca asta să mă 
impresioneze. Denise, sper că vom avea şi alte seri ca 
aceasta. Nu foarte curând... pentru că n-aş putea să mi-o 
permit şi pentru că, oricum, nu voi fi liber curând. Dar să 
spunem că ne vom putea oferi o mică sărbătoare, ca 
această seară, la fiecare două luni, pentru a putea dovedi 
că fiecare dintre noi ne-am apropiat de scopul fixat. 

— Asta doctore, este o idee excelentă. Şi acum trebuie să 
intru, avem un regulament în pavilion. Nu este aplicat 
foarte strict şi nu este o nenorocire când este nesocotit de o 
fată proastă care se întoarce la ora trei dimineaţa. In plus, 
am un exerciţiu practic în sala de operaţie, devreme. 

— Pentru prima dată? 

Denise îşi întoarse privirea de la cea a lui Kildare. Nu mai 
simţea nici cea mai mică dorinţă de a zâmbi. 

— Pentru prima dată. 


— Nu este mare lucru. Vi se va arăta masa de operaţie, 
diferite aparate de anestezie, instrumentele, autoclava... 
tot echipamentul. 

— Mi se va face inima cât un purice să nu manevrez 
greşit sau să nu răspund prost la vreo întrebare, spuse 
Denise, cu o voce neliniştită. 

El se ridică şi o atrase pe tânăra fată, prinzându-i mâinile. 
Rămaseră câteva clipe faţă în faţă, foarte aproape unul de 
celălalt şi îşi spuse că nu va uita niciodată blândeţea 
Denisei şi că până în ultima sa zi va păstra amintirea 
mirosului parfumului său. Era periculos de aproape de a se 
îndrăgosti şi o ştia. 

— În acest caz, este mai bine să dormi câteva ore. Şi eu 
la fel... am o zi grea în perspectivă. 

O duse pe Denise la uşa pavilionului şi i-o ţinu deschisă. 
Tânăra fată îi dădu un sărut rapid, îi atinse faţa tandru, apoi 
dispăru. 

Exista un secret în viaţa acestei fete, se gândi el. Poate 
era atât de puţin important încât va râde prima dacă îi va 
vorbi despre asta, dar nu credea. Dorea cu ardoare să afle 
tot adevărul despre Denise şi totuşi, îi era aproape teamă. 


Capitolul 3 


Dimineaţa, Kildare făcu o vizită cu şeful de clinică. Se 
duse apoi s-o vadă pe Nancy şi glumi câteva clipe cu ea 
pentru a o încuraja să suporte un nou tratament - inutil, dar 
necesar - pentru că la Blair, nimeni nu abandona vreodată 
un bolnav. 

Pe la ora unsprezece, Kildare avea dreptul la o ceaşcă de 
cafea şi o ţigară. Renunţă la asta şi urcă la ultimul etaj unde 
se aflau cele patru săli de operaţie. 

Două erau ocupate, a treia goală şi a patra servea pentru 
moment de sală de curs pentru douăsprezece eleve 
infirmiere din primul an. Kildare o văzu pe Denise alături de 
infirmiera de la sala de operaţie, care explica manevrarea 
autoclavei. Îi ceruse probabil Denisei să mânuiască 
aparatul, deoarece tânăra fată se apropie de cuva fixată în 
perete ca o casă de bani. Învârti volantul de comandă 
pentru a lăsa să se degajeze vaporii, apoi deschise uşa 
rotundă. Întinsese deja mâinile spre interior, dar le trase 
prompt înapoi la vederea tăvilor pline cu instrumente. Dacă 
nu erau încă sterilizate, era periculos să le atingă; dacă 
fuseseră cufundate în baia de aburi, germenii fuseseră 
distruşi şi, în consecinţă, instrumentele nu trebuia luate 
decât cu mănuşi de cauciuc şi în condiţii de asepsie 
absolută. 

Modul în care acţionă Denise îl făcu pe Kildare să se 
încrunte. Cele mai multe dintre începătoare deschideau 
autoclava pe când le izbucnea în faţă, apoi luau tăvile. 
Denise nu făcu nimic din toate acestea şi el nu se putu 
stăpâni să nu se întrebe dacă nu avea deja obişnuinţa unei 
săli de operaţie. Ea nu-i spusese asta, dar era greu de 
crezut că putea fi atât de îndemânatică pentru prima 
încercare. 

Demonstrația fusese rapidă, poate instinctivă şi datorată 


lecturii numeroaselor manuale. Dar Kildare nu era sigur de 
asta. Aşteptă ieşirea elevelor şi când Denise trecu prin faţa 
sa, o opri şi-i zâmbi. 

— Bună ziua, doctore, spuse ea cu căldură. 

— Bună ziua, domnişoară Landon, vrei să faci câţiva paşi 
cu mine? 

Ea încetini, în timp ce restul grupului se îndrepta spre 
ascensor. Kildare ştia că o va aştepta pe Denise. 

— Te-am privit exersând, adineauri. Ai fost remarcabilă. 

Ea îşi stăpâni o mică tresărire de nelinişte şi, fără să 
ridice ochii, răspunse: 

— Dacă ai şti cât am studiat! 

— Ştiu, însă anumite gesturi nu se învaţă din cărţi... ai 
manevrat autoclava ca o persoană cu experienţă! 

— Adevărat? îl întrebă ea cu o însufleţire marcată de 
candoare, care nu i se potrivea deloc. Sunt atât de 
mulţumită, Jimmy... Mă temeam atât de mult să nu 
acţionez cu stângăcie. 

— Vei fi o infirmieră straşnică, Denise... Colegele tale te 
aşteaptă. Unde vă duceţi acum? 

— Habar n-am, ni s-a spus, dar eu visam. Mă vedeam 
într-o zi, lângă o masă de operaţie, muncind cu chirurgii la 
salvarea unei vieţi. Este îngrozitor de sentimental, ştiu, dar 
visez deseori la asta. 

— Continuă să visezi... Asta mi-a permis şi mie să rezist 
în zilele cele mai negre, când eram student... 

Ea se îndepărtă şi se alătură colegelor care se 
năpustiseră într-unul din ascensoare. Kildare se hotări să-şi 
ofere câteva minute suplimentare şi să fumeze o ţigară. 
Luă ascensorul până la subsol. Oricum voia să treacă pe la 
laboratorul de patologie pentru rezultatele unei biopsii; 
avea aşadar o scuză gata pregătită dacă i se va reproşa 
întârzierea. 

Când se apropie de uşa închisă de la morgă, auzi voci. 


Întredeschise uşa şi aruncă o privire înăuntru. Aceleaşi 
eleve, cu Denise în urmă, erau grupate în jurul unei forme 
întinse, acoperite cu un cearşaf, pe una din mesele de 
autopsie. 

Sărmanele fete aveau o dimineaţă obositoare. Mai întâi 
un exerciţiu în sala de operaţie, apoi primul lor cadavru. Mai 
precis, era epuizant. Kildare se strecură în sală pentru a le 
observa reacţiile. 

Când medicul patolog descoperi corpul, se produseră 
câteva exclamaţii de jenă şi, când medicul îşi începu lucrul, 
unele fete rezistau deşi îşi simțeau picioarele ca de cauciuc. 
La un moment dat, Kildare crezu că Denise întorsese puţin 
capul şi-l văzuse. Dar nu era sigur de asta. 

Medicul patolog vorbea luând unul din instrumente, când 
o voce ascuţită întrebă brusc: 

— Nu-l anesteziaţi? 

O clipă domni o tăcere uluită. Apoi cineva râse nervos. 
Enervat, patologul înălţă capul, începu în cele din urmă şi el 
să râdă, iar Denise care se îndepărtase de grup, trecu 
valvârtej prin faţa lui Kildare care ţinea uşa deschisă. El o 
asigură pe infirmiera de serviciu că se va ocupa de Denise 
şi i se alătură pe culoarul subteran întunecos. 

Era într-o stare jalnică. 

— Jimmy... oh, Jimmy! M-am făcut de râs! Sincer, nu 
ştiam că suntem la morgă, n-am dat atenţie la ceea ce era 
pe masă. Credeam că era vorba despre o operaţie. Nu 
ştiam că bărbatul... era mort! 

Simţea dorinţa s-o prindă în braţe, dar locul era prost 
ales. 

— Acesta este unul dintre aspectele cele mai neplăcute 
ale meseriei noastre, Denise. O mulţime de fete sunt 
tulburate prima dată. 

— Da... da, ştiu... Dar m-am comportat ca o proastă. Oh! 
de ce nu m-a anunţat nimeni că suntem la morgă? De ce n- 


am fost mai atentă? 

Kildare îşi stăpâni uşoara încruntare care îi încreţise 
fruntea. Uşa de intrare la morgă era semnalată prin litere 
mari aurii. Îi venea greu să creadă că cineva ar fi putut intra 
în această parte a spitalului fără să ştie unde ducea. Totuşi, 
Denise era elevă în primul an. Poate nu venise încă 
niciodată în acest sector. Era posibil să fi fost adâncită în 
gândurile sale, ca uşa să fi fost larg deschisă... Oricum, 
incidentul nu era cazul să-l neliniştească nici pe unul, nici 
pe celălalt. 

— Denise, îi spuse el amabil, ştiu exact ce se va crede 
despre tine. Că ceea ce ai spus era reflex de apărare. 
Nimeni nu intră cu plăcere la morgă, numai în cazul în care 
este obligat. Se vor gândi pur şi simplu că ai spus primul 
lucru care ţi-a venit în minte. 

— Crezi, Jimmy? 

— Desigur... De altfel, aşa şi este, nu-i aşa? adăugă el cu 
ochii aţintiţi asupra chipului tinerei fete. 

Ea încuviinţă dând din cap. 

— Nici măcar nu-mi amintesc exact ce am spus, doar că 
era copilăresc şi prostesc. Jimmy, oare trebuie să mă întorc 
în sală? Cel puţin pentru a le dovedi... 

— Mai ales pentru a-ţi dovedi ţie însăţi că eşti capabilă să 
suporţi acest spectacol. 

Revenită la uşă, Denise şovăi o fracțiune de secundă 
înainte de a intra. Kildare zâmbi şi se îndreptă spre 
ascensor, amintindu-şi că până la urmă nu-şi fumase ţigara. 
Mergând de-a lungul coridorului, îşi dădu seama că pentru 
prima dată, n-avea încredere în Denise. Nu era una dintre 
acele neghioabe impresionate atât de mult de morgă încât 
să scape o remarcă prostească. Şi o făcuse cu o voce prea 
tare şi prea stridentă, ca şi când voia să fie sigură că este 
auzită. Kildare se întreba cui îi fusese destinată acea 
remarcă. 


Poate mie însumi, îşi spuse el. Denise fusese indispusă că 
o văzuse acţionând cu dibăcie în sala de operaţie şi făcuse 
apoi tot ce putuse pentru a-l lăsa să creadă că era o 
începătoare în materie de autopsie. 

În orice caz, Denise Landon ascundea ceva care ar fi 
putut avea legătură cu acea ciudată scrisoare de adio pe 
care recunoscuse că o scrisese într-un moment de 
descurajare. 

Kildare ajunse în serviciul său exact în clipa în care 
doctorul Gillespie pătrundea acolo şi de atunci nu mai avu 
nicio clipă pentru a-şi pune întrebări asupra cazului Denisei 
Landon. 

În apropiere de patul Nancyei, Gillespie observă modul în 
care fetiţa se agăța de mâna lui Kildare, puţin stânjenit. 

— Îl iubesc pe Jimmy, doctore Gillespie. Este pe punctul 
de a mă vindeca. 

— Nancy este o bolnavă amabilă, doctore, spuse Kildare. 

— Luaţi-mi pulsul, se rugă Nancy. 

Kildare îşi tinu respiraţia şi îşi muşcă buza inferioară. 
Gillespie îl privea cu severitate. 

— Este... este un mic joc cu care ne amuzăm, doctore. 

— Arată-mi acest mic joc, Kildare. Arată-mi la ce jocuri îşi 
permite pulsul să se angajeze. 

Kildare oftă, luă încheietura mâinii lui Nancy, îşi aşeză 
degetul pe venă şi-l lăsă să alerge de-a lungul braţului 
copilei. Nancy râdea de plăcere, Kildare zâmbea, dar 
Gillespie se mulţumi să clatine din cap, să mângâie părul lui 
Nancy şi să iasă. 

Exista o sală de aşteptare mică, intimă, în vecinătatea 
serviciului de pediatrie. Gillespie se îndreptă spre ea şi-i 
făcu semn lui Kildare să-l urmeze. O dată uşa închisă după 
ei, Gillespie se aşeză într-unul dintre fotoliile confortabile 
din piele. 

— Conduita dumitale la căpătâiul bolnavului este 


surprinzătoare, doctore Kildare. 

— Eu... înţelegeţi, ea are nevoie să fie puţin distrată şi 
acesta nu este decât un joc. 

— Te-ai ataşat de Nancy, Kildare. 

— Da, domnule. 

— O recunoşti? 

Kildare avu impresia că dinţii scrâşniră în ciuda voinţei 
lui. 

— Da, domnule, repetă el cu fermitate. 

— Chiar ştiind că nu va trăi? 

— Mai ales ştiind că nu va trăi. 

— Leucemia, Kildare, nu este un joc. Îți dai seama de 
asta? 

— Da... îmi pare rău... că am utilizat acest termen. 

— Ştii că în leucemie numărul trombocitelor din sânge 
este insuficient, pentru că o perturbaţie organică împiedică 
producerea lor normală şi că din acel moment se înmulţesc 
leucocitele. Bolnavii n-au decât foarte puţine globule roşii. 
Însă există un nou produs, trombopepsina... Injectată la 
nivelul măduvei osoase, o face să reacționeze şi să 
restabilească, cel puţin provizoriu, o formulă sanguină 
apropiată de cea normală. 

Kildare încerca să nu-şi arate enervarea. 

— Am auzit vorbindu-se despre asta... 

— Vei auzi vorbindu-se probabil mai mult pe viitor. 
Injecţiile trebuie repetate şi efectul lor este comparat cu cel 
al insulinei în diabet. 

Kildare îşi aţinti ochii măriţi de uimire asupra doctorului. 

— Mă lăsaţi să înţeleg că există o speranţă pentru 
Nancy? 

— Mi-e teamă că nu prea mult, dar nu se ştie niciodată. 
înţelegi, în medie, de la un donator nu se prelevează mai 
mult de o jumătate de litru o dată şi trebuie un litru de 
sânge pentru a obţine din ce să se prepare o injecție de 


trombopepsină. Aşadar, este aproape imposibil de fabricat 
medicamentul în cantitate suficientă; pe de altă parte, 
tratamentul este prea recent pentru a se putea pronunţa în 
mod definitiv, însă dă speranţe. 

— Dar ce se poate face pentru Nancy? 

— Ea nu s-a dat bătută aşa cum ne aşteptam şi mi se 
pare foarte susceptibilă să se amelioreze prin noul 
medicament. În consecinţă, am luat legătura cu spitalul din 
Chicago, unde sunt făcute testările clinice, cu scopul de ao 
accepta şi pe Nancy. 

Kildare îşi adună toată energia, sprijinindu-se solid cu 
mâna de masă. 

— Mulţumesc, şefule, spuse el. 

Gillespie îi acordă unul din rarele sale zâmbete. 

— După cum vezi, nu sunt căpcăunul care se crede! 

— Dar... dar nimeni nu crede... 

— Haide, Kildare, ştiu eu ce să mă aştept. O fac dinadins. 
Bodogănind, îmi fac personalul să muncească. Este un 
mijloc eficace. Dar uneori, trebuie să arăt că am inimă. 

Era ora pauzei de prânz şi elevele infirmiere aveau 
câteva clipe libere. Kildare luă ascensorul până la subsol, 
ieşi în pas uşor şi ajunse exact la timp pentru a vedea 
plecând elevele din sala de autopsie. Se întrebă câte dintre 
ele vor avea poftă de mâncare, apoi nu se mai gândi la 
asta, deoarece sosea Denise. O aşteptă lângă ascensor. Ea 
îşi lăsă colegele să se năpustească în cabină şi rămase în 
apropierea lui Kildare. Erau singuri şi, pe neaşteptate, ea îi 
dădu un sărut rapid. Apoi îl privi. 

— Ce se întâmplă, Jimmy? N-am văzut niciodată un 
bărbat să pară atât de fericit. 

— Sunt fericit, sunt fericit pentru o mulţime de motive... 
Tu... vremea frumoasă... acest spital plăcut... şi, în special 
sunt fericit să fiu medic! 

— De acord, dar ce a provocat oare această explozie de 


bucurie? 

— Nancy, cazul de leucemie despre care ţi-am vorbit 
aseară. O vor trimite la Chicago cu avionul mâine, pentru a 
o supune unui nou tratament. Puştoaica nu va mai muri în 
câteva săptămâni, Denise, poate chiar se va vindeca, dacă 
rezistă destul timp. 

— Minunat! | se va face trombopepsină, medicamentul 
acela nou? Are mari şanse... spitalul din Chicago se 
consacră de mult timp acestor experienţe şi... şi... 

— De unde ştii toate astea, Denise? 

Ea clipi din gene, brusc stânjenită. 

— Am... am citit... mă interesez de tot ce priveşte 
medicina. 

— Această tehnică n-a fost folosită decât de puţin timp şi 
tu cunoşti până şi numele medicamentului. Pun pariu că 
mulţi medici nu-l ştiu... şi nu cred că se face multă 
publicitate tratamentelor instituite în aceste spitale 
particulare. Denise, de unde ştii toate astea? 

— Am auzit vorbindu-se la Chicago. 

— Dar tu eşti din Saint-Paul! 

— Acolo... m-am născut şi am crescut. Am... am lucrat la 
Chicago. S-a vorbit despre... şi la urma urmei, de ce oare 
îmi dau osteneala să-ţi explic asta? Sunt fericită că Nancy 
poate spera într-o ameliorare şi aş vrea să fie la fel pentru 
toţi oamenii atinşi de această boală. 

— În orice caz... pentru o elevă din primul an... 

— Destul de proastă pentru a întreba de ce nu este 
anesteziat un cadavru! 

Brusc, Kidare o prinse strâns de amândouă braţele şi o 
tinu ferm. 

— Asta era special pentru mine, nu-i aşa? Pentru a mă 
face să cred că nu ştii toate metodele şi deprinderile din 
spitale? 

— Ce cauţi oare să inventezi? Nici măcar nu ştiam că erai 


acolo. Pentru Dumnezeu, ce-mi reproşezi? Aseară eram atât 
de buni prieteni şi astăzi mă tratezi ca şi când aş fi un fel 
de... criminală. 

EI îşi slăbi imediat strânsoarea. 

— Îmi pare rău, Denise. Ai dreptate. Mi-am lăsat 
imaginaţia să rătăcească. Bineînţeles, revistele medicale au 
vorbit despre noul medicament şi despre speranţele pe 
care le-a declanşat. Erai la Chicago, unde au fost făcute 
principalele experienţe şi ziarele locale au dat probabil 
anumite informaţii. 

Ea făcu un pas înapoi. 

— Mulţumesc că mă crezi, Jimmy. 

— lartă-mă, Denise. Sunt mulţumit că te interesezi atât 
de mult de medicină încât să studiezi şi îţi aminteşti toate 
aceste lucruri. Cum ţi-am mai spus, vei fi o infirmieră 
straşnică şi pentru că am fost atât de bănuitor, îţi datorez o 
altă cină... 

— Şi eu îţi datorez asta... Aruncă o privire rapidă în jurul 
ei înainte de a-l săruta pe Kildare, apoi fugi de-a lungul 
coridorului. Kildare zâmbi şi o privi dispărând pe uşa care 
dădea spre scară. Era un idiot s-o bănuiască... Pentru ce? 
Pentru că ştia prea multe? Era la fel de ridicol ca acea 
remarcă prostească de la morgă... la fel de ridicol şi lipsit 
de sens. 


Capitolul 4 


Kildare nu pierdea nicio ocazie s-o vadă pe Denise. 
Câteva clipe pe un coridor, sau într-o cameră goală pe care 
ea o curăța, alteori în cafeneaua mică din faţa spitalului. N- 
aveau niciodată suficient timp la dispoziţie pentru a înnoda 
o adevărată intimitate, dar erau mulţumiţi să se 
întâlnească. 

Kildare se întrebase deseori dacă era îndrăgostit de 
Denise: răspunsul era mereu rezervat şi ştia de ce... Acel 
mister ce o înconjura pe tânăra fată. Kildare rămânea ore 
întregi treaz încercând să-l pătrundă. Avea totuşi mare grijă 
să nu-i arate nimic acesteia, să nu-i pună niciodată 
întrebări, pentru că-şi dădea seama că ea n-ar fi vrut asta. 

Într-o zi o întâlni pe un coridor pustiu. 

— Jimmy, n-am uitat niciodată seara minunată pe care 
am petrecut-o împreună. În consecinţă, m-am hotărât să 
recidivez... 

Continuă: 

— Am retras o sută de dolari din economiile mele şi 
mergem să-i cheltuim. Facem un adevărat chef. Să nu 
obiectezi că nu se poate accepta să plătească o femeie. 
Asta poate fi adevărat pentru un bărbat cu o situaţie, dar 
un intern este un băiat fără un ban şi prin urmare, nu se 
poate simţi offensat. 

Un zâmbet apăru pe faţa lui Kildare. 

— Bine, bine, Denise. Am înţeles. Nu pot refuza o 
invitaţie astfel prezentată... Aşadar, pe mâine seară la ora 
şapte şi jumătate? 

— La şi jumătate, exact... nu cred că voi fi mai fericită 
decât când te vei hotărî să te căsătoreşti cu mine. 

— Să nu grăbim lucrurile, spuse el râzând. 

— Glumeam. Nu ştiu nici măcar dacă sunt îndrăgostită de 
tine sau este vorba de capriciul unei eleve din primul an 


pentru marele său doctor... 

— Dumnezeule! gemu Kildare. 

— În concluzie, tu vei fi într-o zi foarte celebru şi eu elevă 
în al doilea an. Vreau să-ţi spun... când vei fi numit şef de 
clinică, îţi voi permite să mă inviţi la cină. 

— Voi aştepta acest moment cu nerăbdare şi îmi voi 
amaneta chiar stetoscopul dacă va trebui! Pentru moment, 
trebuie să mă întorc la slujbă. 

Kildare petrecu două ore la serviciul de urgenţe, apoi 
lucră până târziu la dispensar. Ar fi trebuit să fie liber la ora 
zece, dar îşi schimbă garda cu doctorul Agurski pentru a 
beneficia de patru ore în plus noaptea următoare. Spera ca 
Denise să poată face în aşa fel încât să se întoarcă şi ea 
mai târziu. 

De data aceasta, el se preocupă mai întâi de un taxi şi-l 
făcu pe şofer să aştepte în faţa pavilionului infirmierelor. 
Denise era deja în vorbitor. Această fată minunată îi plăcea 
de fiecare dată mai mult. 

Era o apariţie de vis în rochia de cocteil verde ca apa şi 
pantofii  eleganţi din satin de aceeaşi culoare. 
Îmbrăcămintea şi accesoriile erau evident lucruri de preţ de 
cel mai bun-gust. Kildare se gândi în mod firesc că tânăra 
moştenise ceva bani de la părinţii săi... sau că unchiul şi 
mătuşa despre care îi vorbise erau bogaţi şi generoşi. 

— Eşti încântătoare, Denise. 

— Oh!... asta este mai ales datorită banilor mei! se 
ironiză ea veselă. 

— Desigur, asta contează! spuse el adoptând un ton 
liniştit şi fu sigur că seara lor va fi la fel de plăcută ca 
prima. În taxi, Denise îi întinse două bancnote de cincizeci 
de dolari. 

— Îi vei cheltui până la ultimul bănuţ. Am şi o rezervă. 
Prima dată ar fi trebuit să plătească fiecare partea sa, 
Jimmy. Asta va compensa, de acord? 


— De acord... în mare parte pentru că trebuie neapărat. 
Totuşi, ca să fiu cinstit, mărturisesc că asta nu mă 
frământă. Internii sunt o categorie specială. Sunt atât de 
frecvent lefteri, încât au dreptul la o mână de ajutor. Nu, 
fără glumă, găsesc foarte drăguţ din partea ta, Denise! Dar 
mă voi revanşa, să fii sigură de asta. 

— Când vei încasa primul tău salariu substanţial, doctore 
Kildare. Acum să nu mai vorbim despre asta. Să începem 
bine seara noastră... aşa. 

Îl sărută cu o sinceritate dezarmantă care-i tăie 
respiraţia, zâmbitor şi foarte mulţumit. Cel care-i întâmpină 
fu acelaşi şef de sală. 

— Bună seara, doctore, sunt încântat să vă revăd. 

— Mulţumesc, suntem încât aţi că am revenit, răspunse 
Kildare serios. 

La masă, Denise îi apăsă mâna. 

— Şi-a amintit, Jimmy... şi-a minţit că te-am numit 
doctore. 

— Te-a recunoscut şi a făcut o asociere de idei, o corectă 
Kildare. 

— Sunt gata să pun pariu... Am uitat să-ţi spun... Amo 
învoire specială în seara aceasta, până la ora două! 

Comandară nişte aperitive şi se duseră să danseze. 
Imediat ce-o îmbrăţişă pe Denise, Kildare simţi cum toată 
dragostea sa renaşte, sporeşte şi preferă să nu mai 
vorbească. 

Ea rămase de asemenea tăcută. Din când în când îi 
arunca o privire şi el îi găsi ochii prea serioşi pentru o 
tânără care-şi acorda o seară de destindere. Acest mister 
continua oare să-l deranjeze? se întrebă o dată în plus ce 
puteau să însemne toate acestea? 

Comandară un meniu identic celui de prima dată şi asta 
le făcu o şi mai mare plăcere, pentru că avură timp să-l 
savureze, ştiind că le rămâneau două ore pentru a dansa, 


cu atât mai mult cu cât doreau asta. 

— Aşadar, vei intra în anul al doilea şi fără efort. 

— Am avut mult noroc, Jimmy. 

— Nu, este mai mult decât noroc... Ar fi vrut să-şi 
continue complimentul, dar ea luă brusc aerul său alarmat 
şi vorbele i se opriră pe buze. 

Ea lăsă ochii în jos. 

— Noroc... nimic altceva decât noroc curat. 

Expresia sa înspăimântată nu însemna aşadar nimic şi 
Kildare îşi continuă fraza. 

— Ai un adevărat talent de infirmieră, Denise. Este un 
lucru destul de frecvent, dar la asta se adaugă remarcabila 
ta capacitate de a studia. 

— Nu voi uita niciodată acea lecţie de la morgă, râse ea, 
dintr-odată relaxată şi cred că va fi mult timp menţionat 
cazul printre personal. 

— Îmi face plăcere să văd că ştii să râzi de scăpările tale. 
Este o dovadă de fineţe intelectuală şi tărie de caracter. Să 
bem în sănătatea ta. 

O privi drept în ochi pe deasupra mesei şi ridică încet 
paharul. 

— Pentru tine, Denise Landon, care eşti un preţios recrut 
pentru corporație. Nu vei rămâne o simplă infirmieră, te vei 
specializa în cele mai delicate domenii, deoarece este genul 
care vrea mereu să facă mai mult! Singurul lucru periculos 
pentru carieră, este incredibila ta frumuseţe. Ar putea 
apărea cineva care să te ia de soţie. 

— Mi se întâmplă deseori să sper că ai putea fi tu acel 
cineva, Jimmy. 

— Cine ştie? spuse el păstrând tonul degajat pe care-l 
adoptase de la începutul serii. 

„Voi avea nevoie de o infirmieră pentru a se ocupa de 
cabinetul meu. Luând-o de soţie, ar fi un mijloc economic 
de a ieşi cu bine... Fără ore suplimentare de plătit!” 


Ea scutură din cap. 

— Nu mă văd foarte bine în acest rol, dragul meu. Ştiu cu 
certitudine ce vreau. 

— Ah? Ai putea oare să-mi împărtăşeşti şi mie? 

— Într-o zi, voi fi infirmieră şefă la chirurgie... până când 
mă voi simţi prea bătrână pentru această muncă epuizantă. 
Atunci voi sui ultima treaptă... directoare de infirmiere. 

— Şi vei ajunge acolo... Văd că eşti hotărâtă să nu te laşi 
oprită de nimic. Aş vrea să fiu la fel de sigur şi eu de ceea 
ce voi face. 

— Un medic are de ales între multe specialităţi. O 
infirmieră este destul de limitată. Dar este adevărat, ştiu ce 
vreau. Consideri că ţintesc prea sus, Jimmy? 

— Pentru nimic în lume... şi dacă îţi pot da o mână de 
ajutor, contează pe mine. Acum, dacă am vorbi despre 
altceva şi nu ne-am gândi decât să profităm de clipa 
prezentă? Să mergem să dansăm... 

Pe neaşteptate, un clarinet scoase un sunet discordant, 
celelalte instrumente se opriră şi dansatorii rămaseră pe 
loc. Cineva ţipă, apoi se auziră venind de la o masă din 
capătul pistei gâfâieli şi horcăieli. 

Şeful de sală îşi croia drum prin mulţimea tăcută dintr- 
odată. Căuta pe cineva şi, când îl văzu pe Kildare, ochii îi 
străluciră de speranţă. 

— Doctore... doctore... un bărbat se sufocă... Nu ştiu ce 
s-a întâmplat... 

— Să mergem acolo, îi spuse Kildare Denisei şi alergară 
în spatele şefului de sală care le deschidea drumul. 

Bărbatul era aşezat, aplecat în faţă, cu capul pe masă. 
Faţa îi devenise albastră. Un chelner îl încuraja lovindu-l cu 
putere în spate, ceea ce nu reuşea decât să-i provoace 
gâfâieli şi mai anevoioase. 

— Este deja cianozat, spuse Kildare. 

— Dumneavoastră, le comandă Denise chelnerilor, cu o 


voce autoritară, veniţi aici! Puneţi două mese cap la cap. 
Repede, vă rog... Repede. Nu vedeţi că acest bărbat are 
nevoie de ajutor? Unde este şeful de sală? Ah! Telefonaţi 
imediat la spitalul Blair şi spuneţi-le să trimită o 
ambulanţă... de urgenţă... Ocupaţi-vă imediat de asta, vă 
rog! 

Kildare îl îndreptă pe bărbatul prăbuşit şi-i trase capul pe 
spate. Îi deschise gura, dar nu putu vedea nimic. 

Bărbatul avea probabil cam cincizeci şi cinci de ani, era 
corpolent, bine îmbrăcat. O femeie care ţinea să se facă 
utilă, spuse că era vorba despre soţul ei. 

— Cred că a înghiţit ceva strâmb. A început brusc să se 
sufoce... 

— Bun! spuse Kildare. Dacă cineva îl prinde de picioare, îl 
vom întinde pe mese. 

Privi în jurul său. 

— Denise, Denise... Aţi văzut-o pe tânăra care era cu 
mine? 

— Alerga în direcţia bucătăriei, spuse unul dintre 
chelneri. 

— Bucătărie? repetă Kildare surprins... în sfârşit... 
ridicaţi-l... ridicaţi-l! Nu este timp de pierdut... 

Aşezară bărbatul pe masa de operaţie improvizată. 
Denise se întoarse şi-i întinse lui Kildare un cuţit mic de 
bucătărie cu lama bine ascuţită. 

— Este ascuţit, îi spuse ea... nu este steril, dar este 
ascuţit. 

începu să-i dea înapoi pe fiecare pentru a elibera 
împrejurimile mesei. Kildare examină gâtul bărbatului, 
încercând să localizeze obstrucţia. Dar ceea ce înghiţise era 
fixat mult prea profund pentru a fi extras fără un 
instrument special. 

Denise luă pulsul bărbatului. 

— Slab, spuse ea, nu mai trebuie aşteptat. Trebuie să-i 


dai drumul. 

Se aşeză la capul mesei, desfăcu cravata bărbatului şi-i 
descheie cămaşa. Apoi, îi prinse bărbia cu amândouă 
mâinile şi, înarmându-se cu curaj, o trase cu putere pe 
spate. 

— Gâtul este în extensie, îi poţi da drumul, doctore. 

Kildare examină lama. Din fericire, părea curată şi 
oricum, trebuia să-şi asume riscul. Încă două minute şi omul 
va fi mort. Kildare introduse lama la mijlocul gâtului, 
perforând traheea. Il afundă mai adânc, lărgind prima 
incizie minusculă. Aerul pătrunse cu forţă prin plagă şi 
ajunse la plămâni pustiiţi. În câteva secunde, bărbatul îşi 
pierdu tenta cianozată şi făcu mişcări convulsive datorate 
durerii din plagă. 

— Staţii liniştit, spuse Kildare, vă va mai durea doar o 
clipă. 

Degajă mai mult traheea, apoi menţinu plaga larg 
deschisă cu ajutorul lamei. Denise slăbi încet tracţiunea 
asupra bărbiei, carnea se relaxă şi plaga s-ar fi închis dacă 
doctorul n-ar fi menţinut cuțitul în loc. Bărbatul gemu şi se 
răsuci de durere. Denise îi puse mâna pe frunte. 

— Totul este în ordine acum, domnule. Încercaţi să nu vă 
mişcaţi. Indată ce va sosi ambulanţa, vă vom face o injecție 
care vă va potoli suferinţa. 

— Sper că vor avea o canulă traheală la bordul 
ambulanţei, spuse Kildare cu o voce îngrijorată. 

— l-am spus şefului de sală să le recomande să se 
înarmeze cu una. 

Denise privi sângele care începuse să ţâşnească din rană. 
Se apropie de una dintre mesele rămase neocupate, luă 
toate şerveţelele împăturite şi se folosi de ele ca de 
tampoane. Il înmuie pe unul în apă rece şi-l puse drept 
compresă pe fruntea pacientului, care îi mulţumi din priviri. 
Apoi, luă mâna bolnavului în a sa, pentru a-i da un 


sentiment de încurajare. 

Kildare auzi cu uşurare sirena ambulanţei. După câteva 
momente, un infirmier intră ţinând o canulă învelită într-o 
compresă sterilă. Kildare o văzu pe Denise luând-o în mână 
ca o expertă. Desfăcu compresa, prinse canula şi Kildare 
tinu depărtate marginile plăgii în timp ce tânăra înfipse cu 
îndemânare canula. Kildare, cu bisturiul improvizat în mâini, 
fu cuprins brusc de un acces de slăbiciune. 

— Este perfect, Jimmy, murmură Denise. Canula este 
pusă. Acum este salvat. 

— Da, spuse Kildare, revenindu-şi rapid, dar ţi-o 
datorează mai ales ţie. 

— Ce prostie! îi replică Denise, dar era încântată. Tu eşti 
medicul care a operat, nu? 

Ei ajutară la instalarea bărbatului pe brancardă şi Kildare, 
însoţit de soţia bolnavului, îl urmă până la ambulanţă. 

— Ceea ce a înghiţit va fi extras la spital. Se va sutura 
plaga pe care i-am făcut-o cu cuțitul. În două sau trei ore, 
va fi pe picioare. 

Dispărându-i frica, femeia era gata să plângă. 

— Dacă n-aţi fi fost acolo, doctore, ar fi fost mort. Vă sunt 
atât de recunoscătoare... şi infirmierei. Ştiu că este o 
infirmieră după modul în care a lucrat. Este o binecuvântare 
a cerului că eraţi amândoi acolo în această seară. 

— Sunt fericit că am putut fi de folos. 

— Pentru onorariul dumneavoastră, doctore... vă rog să 
trimiteţi doar nota. 

Kildare îşi frecă obrazul o clipă, apoi se opriră pentru că 
brancarda era urcată în ambulanţă. 

— Nu va fi un onorariu, spuse el. Eu sunt un intern de la 
Blair, dar ştiu să efectuez o operaţie atât de simplă ca 
traheotomia. 

— Un intern, repetă ea cu un zâmbet şters. Ce medic 
admirabil vei fi într-o zi, tinere. 


— Mulţumesc. Voi trece să-l văd pe soţul dumneavoastră 
mâine. Vă asigur că totul va fi bine. 

Ambulanţa se îndepărtă, Denise i se alăturase lui Kildare. 

— Jimmy, am auzit-o ce a spus şi sunt foarte mândră de 
tine. 

— Ah, da? vocea lui Kildare era egală. Cred că trebuie să 
revenim în restaurant, să plătim nota şi să ne întoarcem. 
Îmi este de-ajuns pentru această seară. Ţie? 

— Eu... Cred într-adevăr doctore, că am face mai bine să 
ne întoarcem şi să ne revenim din aceste emoţii. 

Când reveniră la masa lor, pe ea se afla o sticlă de 
şampanie de marcă şi un chelner radios o ajută pe Denise 
să se aşeze. Şase oameni se grăbiră să strângă mâna lui 
Kildare şi să-i felicite pe Denise şi pe el. 

— Fără notă de plată, doctore, spuse şeful de sală căruia 
Kildare îi făcu un semn... nu în această seară şi în niciuna 
dintre cele în care veţi vrea să ne onoraţi cu prezenţa. Ştiţi 
cine era acel gentleman? 

— N-am nici cea mai mică idee. 

—  N-aţi auzit niciodată vorbindu-se despre Paul 
Blanchard? 

— Poate, dar asta nu m-a impresionat. 

— În primul rând este unul dintre principalii acţionari ai 
acestui hotel. Conduce laboratoarele aerospaţiale şi face 
parte din numeroase comisii oficiale atât în stat cât şi în 
oraş. 

— Oh! să ştiţi, aş fi fost tot atât de mulţumit dacă era 
vorba de unul dintre clienţii dumneavoastră necunoscuţi, de 
primul venit... 

— Bineînţeles, doctore... Dar se întâmplă că s-a nimerit 
să fie Paul Blanchard. Şi nu puteţi schimba nimic din asta, 
nu-i aşa? 

— Cu siguranţă, nu... Mulţumesc pentru şampanie... şi 
pentru restul. 


Chelnerul turnă şampania, orchestra cântă din nou şi 
dansatorii evoluau pe pistă. Sala îşi reluase aspectul 
normal. Kildare îşi ridică paharul. 

— Primele mele onorarii! 

— Este de bun augur, spuse Denise veselă, nimic nu este 
prea bun pentru doctorul Kildare! 

— Trebuie să recunosc că începe bine! admise el. Nu 
vorbesc despre şampanie, nici despre masa gratuită. 
Întâmplător, asta-mi va permite să-ţi înapoiez banii. 

— Oh! asta este fără importanţă. 

— Denise, aş vrea să te întreb ceva. 

Aerul bucuros al tinerei dispăru aproape instantaneu şi 
Kildare îşi dădu seama cât de superficială era bucuria sa. Ea 
se aplecă peste masă şi îşi aţinti asupra lui ochii 
imploratori. 

— Jimmy... nu acum, te rog. 

— Este necesar. Trebuie să ştiu. 

— Cum vrei. 

— Denise, tu nu eşti o elevă infirmieră pe punctul de-a 
intra în anul doi. Ai tratat acest caz de urgenţă mai bine 
decât mine. Ştiai foarte exact ce dimensiune de lamă îmi 
trebuie. Te-ai asigurat dacă cei de pe ambulanţă vor aduce 
o canulă. l-ai luat pulsul tipului şi ai recunoscut simptomele 
agoniei. l-ai prins bărbia, i-ai pus gâtul în extensie, astfel 
încât să pot opera... Cunoşteai chiar termenul... în extensie. 
Ai făcut tot atât, dacă nu mai mult decât mine pentru a 
salva această viaţă. Ai spus că eşti mândră de mine, dar 
asta nici nu se compară cu mândria şi recunoştinţa pe care 
le simt eu faţă de tine. 

— Mulţumesc, Jimmy. 

— Dar, Denise, tu eşti infirmieră calificată. Ai putea să fii 
chiar medic. Ai practica necesară pentru ambele profesiuni. 
Ce ai de spus despre asta? Cine eşti tu, Denise? Oare cine 
eşti? 


Ea se lăsă pe spate, parcă apăsată pe scaunul său. 

— Sunt Denise Landon, elevă infirmieră în primul an. N- 
am nimic altceva de spus, doctore, în afară că te rog să mă 
duci înapoi la spital. Du-mă înapoi, Jimmy... te rog... şi nu 
mă întreba mai mult. Nu pot să suport... Nu pot. 


Capitolul 5 


Paul Blanchard era aşezat în pat şi, cu excepţia 
pansamentului îngust ia pe gât, părea absolut normal. Il 
întâmpină pe Kildare cu un semn din cap. 

— Cum vă simţiţi, domnule Blanchard? 

— Foarte bine, doctore. 

Kildare răspunse că era încântat şi se îndepărtase deja 
de pat, înțelegând că Blanchard nu-l recunoscuse, când 
acesta îl reţinu cu un gest. 

— Dar dumneata eşti tânărul intern care mi-a salvat viaţa 
aseară! lartă-mă... Nu te-am recunoscut. Totul a fost atât 
de confuz, după ce am înghiţit bucata aia de biftec care mi- 
a astupat gâtul. 

— Înţeleg foarte bine, domnule. 

— Era cât pe ce să mor, nu-i aşa? 

— Trebuia intervenit de maximă urgenţă. 

— Îți sunt foarte recunoscător, crede-mă... Ei bine, te 
numeşti, Kildare, este bine aşa? Este un nume pe care nu-l 
voi uita, doctore. Am o datorie foarte serioasă faţă de 
dumneata. 

— Nu-mi datoraţi absolut nimic, domnule. Pur şi simplu, 
norocul a făcut să mă aflu acolo. 

— Cred că am înţeles că tânăra care te însoțea este 
infirmieră. 

Kildare şovăi o secundă şi se gândi că este de preferat să 
nu menţioneze că Denise nu era decât elevă în primul an. 

— Exact... ceea ce a fost un dublu noroc, aş spune. 

— Eşti foarte sigur că nu pot face nimic pentru 
dumneata, doctore? Pentru dumneata sau pentru 
infirmieră? 

— Absolut, domnule. Nu se pune problema de onorarii 
sub o formă sau alta. Eu n-am dreptul să practic medicina 
în afara spitalului. Fireşte, în caz de urgenţă, fac tot ce pot. 


— Şi mi se pare că o faci foarte bine. Medicul meu 
personal mi-a spus că dacă intervenţia nu avea loc atât de 
rapid, aş fi fost mort. Din câte mi-a spus soţia mea, aveam 
deja faţa albastră când m-ai operat. . 

— Vă lipsea oxigenul, domnule. Imi pare rău că am 
procedat în mod puţin rudimentar, dar trebuia s-o fac 
repede. 

— În mod rudimentar? Dar ai făcut o treabă magnifică! 
Te vei ocupa de mine cât timp voi sta aici? 

— Nu, domnule. Acest etaj nu face parte din serviciul 
meu în acest moment. Am vrut pur şi simplu să văd cum... 

— Sunt încântat că ai venit, doctore. Aş fi fost chiar 
foarte decepţionat în caz contrar. Sunt nerăbdător să-i 
vorbesc despre dumneata doctorului Gillespie... 

— Oh! Să nu faceţi asta, i-o tăie Kildare, într-adevăr nu 
merită osteneala. 

— Drept să-ţi spun, i-am cerut să treacă pe aici. Voiam să 
am permisiunea sa înainte de a te vedea. Cunosc toate 
regulamentele dezagreabile în vigoare într-un spital. Ştiu de 
asemenea că jandarmul le aplică în mod strict. A, sunt 
încântat că m-ai auzit numindu-te jandarm, Leonard... 

Kildare inspiră adânc înainte de a se întoarce. Gillespie se 
afla în prag şi Dumnezeu ştie de când! 

— Vă rog să mă iertaţi pentru prezenţa mea aici, 
doctore... dar doream să ştiu cum se simte domnul 
Blanchard... 

— Înţeleg foarte bine, mormăi Gillespie. 

Blanchard se indignă. 

—  Ascultă-mă, Leonard, dacă îl vei pedepsi pe acest 
tânăr pentru că a venit să mă vadă, jur că voi cumpăra 
acest spital numai pentru plăcerea de a te concedia 
personal. 

— Nu-i reproşez nimic, Paul, spuse Gillespie zâmbind. La 
drept vorbind, sunt mai degrabă mândru de el. 


— Mulţumesc, şefule... Kildare îşi simţi genunchii 
întărindu-se. 

— Acest tânăr mi-a salvat viaţa, Leonard, o ştii bine. A 
ajuns alergând şi n-a ezitat asupra modului de a acţiona. 
Doctorul Hanley mi-a spus că a reuşit o impecabilă trah... 
naiba ştie cum numiţi voi asta... cu atât mai mult cu cât nu 
dispunea decât de un cuţit de bucătărie. 

— A procedat cum ar fi făcut oricare dintre interni, Paul. 
Sunt convins că s-a descurcat foarte bine, dar să nu-ți 
imaginezi că este un erou pentru atâta lucru! 

— În ochii mei merită o medalie. Dar tocmai mi-a spus că 
n-are nici măcar dreptul să accepte un dolar, deoarece o 
clauză stupidă a regulamentului îi interzice să încaseze 
onorarii. Pun pariu că nici doctorul meu, nici spitalul 
dumitale blestemat nu vor pierde ocazia să-mi trimită o 
notă cât mai piperată posibil. Şi acest tânăr, care mi-a 
salvat viaţa, n-are dreptul la nimic! Este lipsit de sens! Şi 
infirmiera. Oare ea are dreptul la un bănuţ? Pentru că poţi 
să mă crezi, Leonard, ea şi-a făcut partea sa din muncă! 

— Cred că ne putem abţine de a discuta despre onorarii, 
Paul. După cum bine ai spus, Hanley şi spitalul îţi vor cere o 
grămadă de bani. De altfel, nu vei sărăci din atâta. 

Kildare se îndepărtă în vârful picioarelor. Dorea cu 
disperare să plece înainte ca Gillespie să-i pună întrebarea 
care-i venise cu siguranţă în minte. Dar Kildare nu fu destul 
de rapid. 

— De ce naiba pleci, Kildare? îl întrebă Gillespie ursuz. 

— Ei bine!... Voiam să cobor la etajul meu, domnule. 

— Această infirmieră, reluă Gillespie - şi inima lui Kildare 
tresări - nu mi-a spus nimeni despre cine este vorba. 

— Domnişoara Landon. 

— Landon, Landon...? Nu-mi spune mare lucru. Lucrează 
în acest spital? 

— Da, domnule. 


— Ah! în ce serviciu? Cum se face că n-o cunosc? 

— Este... este o elevă din primul an. 

— O elevă? Din primul an? bombăni Gillespie. 

— Da, domnule. 

Blanchard râdea atât de zgomotos cât îi permitea gâtul 
care încă îl durea. 

— Vezi, Leonard, că ai face mai bine să-ţi laşi ucenicii să 
preia ştafeta. Admiţând că avem aici o mostră a muncii de 
care sunt capabili un intern şi o elevă infirmieră din primul 
an, poţi lăsa spitalul pe mâinile lor. Nu vor face mai mult 
rău decât dumneata şi complicii dumitale din vechea 
branşă. 

— Cred că este timpul să mă retrag, spuse Kildare. 

— Să fii în biroul meu peste douăzeci de minute, ordonă 
Gillespie. 

— Bine domnule. 

De abia făcuse câţiva paşi, că-l auzi pe Gillespie râzând 
în hohote. Puțin mirat, internul îşi continuă drumul, 
întrebându-se ce întrebări îi va pune şeful şi, mai ales, ce 
va răspunde el, dacă acestea se refereau la Denise. 

Trecu de etajul său, sperând s-o găsească pe tânără. Dar 
era probabil într-o sală de curs, deoarece nu zări nicio elevă 
infirmieră. Reveni în serviciul său şi vorbi cu câţiva bolnavi, 
fără să priceapă prea bine cine erau şi de ce sufereau. Trăia 
într-un univers de nelinişte şi acum, doar asta conta. 

Douăzeci de minute mai târziu, era în faţa secretarei 
doctorului Gillespie. Ea îl privi atent, cu o anumită răceală 
pe care o destina internilor. 

Kildare ciocăni şi Gillespie răspunse. Era aşezat în spatele 
biroului său mare şi-l privi pe Kildare fără asprime, însă nici 
cu căldură. 

— Paul Blanchard este unul dintre prietenii mei buni. În 
acelaşi timp, este şi un om important. Dar cred că ai aflat 
deja asta. 


— Am auzit vorbindu-se, doctore. 

— Te-am chemat pentru două motive, doctore. Mai întăi, 
aş dori să-ţi mulţumesc personal pentru ce ai făcut aseară 
şi asta nu în calitate de medic şef al acestui spital, ci în 
aceea de prieten al domnului Blanchard. 

— Ah... Mulţumesc mult, şefule. 

— Ai acţionat după tradiţiile spitalului Blair, Kildare - şi de 
data aceasta îţi vorbeşte medicul şef. Cu toate acestea, nu 
pierde din vedere că numai întâmplarea te-a pus în situaţia 
în care te-ai putut face util. Ceea ce ai făcut era 
responsabilitatea oricărui intern. 

— O ştiu perfect, domnule. 

— Foarte bine! Blanchard ţinea neapărat să te 
recompenseze. L-am convins să-şi schimbe părerea. Ai vreo 
obiecţie? 

— Oh! nu... replică prompt Kildare. Dimpotrivă, sunt 
foarte fericit. N-aş fi acceptat nimic de la el, indiferent sub 
ce formă. 

— Sunt mulţumit că suntem de aceeaşi părere, Kildare. 
Acum, vorbeşte-mi puţin despre acea infirmieră. Cine este? 

— Cred că v-am spus, o elevă din primul an... de altfel, 
va intra în anul al doilea. Se numeşte Denise Landon. 

— Da, mi-ai spus. Nu este oare fata care a scris acea 
scrisoare de adio? 

Kildare se întrebă dacă scăpase ceva vreodată atenţiei lui 
Gillespie şi îşi promise că dacă, din întâmplare, o văduvă 
seducătoare voia să se interneze la Blair, va încerca să-l 
facă pe şef să se intereseze de ea. Asta îi trebuia lui 
Gillespie, o femeie care să-i ocupe timpul liber. Era de prea 
mult timp văduv şi avea la dispoziţie prea multe ore în care 
să se gândească la ce-ar putea face pentru a-i agasa pe 
interni şi mai ales pe doctorul Kildare. 

— Da, ea este... dar nu era o scrisoare de adio. 

— Ştiu. Aseară, se pare că a acţionat ca o infirmieră cu 


experienţă. Este corect? 

— Ea... a făcut ceea ce i-am cerut... Şi-a păstrat calmul şi 
a fost foarte utilă. 

— Ah! A acţionat doar după instrucţiunile dumitale? 

— Mai mult sau mai puţin. 

— Da sau nu, Kildare? 

— Da, domnule. 

Gillespie se adânci în fotoliul său. 

— Foarte bine! Aşadar, ieşi cu ea? 

— Este o fată fermecătoare, domnule. Şi era seara mea 
liberă. 

— Nu pretind că n-ai avea dreptul s-o faci. Dar cu ce 
scop? Un fel de cură? 

— De cură? 

— Oh! Haide Kildare. Înţelegi perfect ce vreau să spun. 
Această tânără a scris un bilet de adio şi a oferit o scuză 
care nu stă în picioare. Este extrem de seducătoare... 

— Aşa este... sublinie Kildare. 

— Pun pariu că nu-ţi imaginezi că sunt capabil să remarc 
o fată frumoasă... în cazul în care nu este ţintuită într-un 
pat cu simptomele unei boli rare. 

Kildare observă o mică licărire în ochii lui Gillespie şi ştiu 
că se afla din nou pe un teren solid. 

— N-am crezut asta niciodată, domnule. 

— Aş paria că da, Kildare. Asta este tot. Mulţumesc încă o 
dată pentru munca dumitale. 

— Sunt fericit că am putut fi de folos. La revedere, 
domnule. 

Kildare ieşi cu impresia că nu mai purta toată omenirea 
pe umeri. Consideră că se descurcase bine în legătură cu 
Denise, dar voia s-o pună în gardă. Gillespie era capabil s-o 
convoace în biroul său pentru a-i mulţumi şi ei şi dacă 
scăpa un cuvânt mai mult, şeful ar fi cucerit-o. ` 

Kildare tocmai atinse probabil un punct sensibil. Işi 


repetă că Denise nu era decât o elevă în primul an, 
înzestrată în mod deosebit. Nu putu totuşi să-şi înăbuşe 
rezervele pe care le simţea cuprinzându-l de fiecare dată 
când se gândea la asta. 

Ştia că elevele infirmiere mergeau la prânz la cafenea şi 
el la acea oră trebuia să fie prezent la radiologie. Făcu 
astfel încât să fie înlocuit de Agurski, apoi se duse şi se 
aşeză în apropiere de intrarea restaurantului. Când o zări 
pe Denise, îi făcu semn că voia să-i vorbească. 

Ea luă o tavă şi se apropie încet de masa încălzită, în aşa 
fel încât să fie ultima fată. Kildare o urmă. După ce-şi alese 
prânzul, ea se aşeză la o masă mică, rotundă, liberă. 
Cărându-şi tava, Kildare se prefăcu că încearcă să găsească 
din ochi un loc liber şi se îndreptă spre masa ocupată de 
Denise. 

— Permiteţi? 

— Vă rog, doctore. 

El se aşeză, scăpă de tavă şi începu să caute prin farfuria 
sa. 

— Gillespie m-a chemat în biroul său. Voia să ştie cine 
eşti. 

Ea scoase o scurtă exclamaţie şi rămase cu furculita în 
aer. 

— Continuă să mănânci. Fii cât mai indiferentă cu 
putinţă. 

— Dar... doctorul Gillespie... 

— Tipul pe care l-am salvat aseară este mai important 
decât ne-a spus şeful de sală. Şi se întâmplă să fie un 
prieten bun al lui Gillespie. Marele patron voia aşadar să-mi 
mulţumească. De altfel, are un mod curios de a-şi 
manifesta recunoştinţa, în sfârşit... să trecem peste asta. 
Mi-a pus întrebări despre tine. l-am spus că eşti elevă în 
primul an şi că te-ai dovedit foarte utilă, dar că n-ai făcut 
decât să asculţi de ordinele mele. 


— l-ai spus că tu m-ai trimis să caut un cuţit şi... să fac 
tot restul? 

— N-a fost nevoie să dau amănunte, slavă Domnului. Dar 
nici n-am spus nimic categoric, am lăsat să se înţeleagă... şi 
a fost mulţumit. Dar, în cazul în care te întreabă - şi este 
foarte probabil - fii atentă să nu mă contrazici. Aminteşte- 
ţi... eu ţi-am indicat ceea ce trebuie să faci. 

— Mulţumesc, Jimmy. Un lucru totuşi... crezi ce ţi-am 
spus aseară? Că ştiam toate astea, pur şi simplu pentru că 
am citit? 

— Bineînţeles că te cred. Am avut tot timpul să mă 
gândesc bine. Cum oare ai fi ştiut altfel? Oricine poate citi 
descrierea unei traheotomii într-un dicţionar medical de 
familie! Ceea ce poate m-a mirat mai mult este că ştii nişte 
termeni medicali, dar ai urmat nişte cursuri de medicină şi 
este normal că ai reţinut ce vi s-a predat! Doar ăsta este 
scopul studiilor. 

— Imi pare rău că am fost atât de dezagreabilă la 
încheierea cinei, Jimmy. 

— Eram amândoi nervoşi. Să uităm totul... în afară că nu 
trebuie să mă contrazici dacă Gillespie îţi vorbeşte. 

— ÎI voi convinge, Jimmy. 

— Desigur, de ce nu? Este întotdeauna uşor să convingi 
când spui adevărul... ce clipe frumoase am petrecut aseară 
înainte ca acel mâncăcios de Blanchard să se îndoape până 
când i s-a aşezat de-a curmezişul. 

— Să sperăm că, data viitoare, nimeni nu va avea nici 
măcar o colică. Va exista oare o dată viitoare, Jimmy? 

— Ba bine că nu! Mă voi duce să verific în ce seară sunt 
liber! 

— Multumesc, dragul meu. Dacă n-ar fi împotriva 
regulamentului, te-aş săruta. Dar nu pot decât să-ţi spun că 
am pus de-o parte acei o sută de dolari şi că-i vom face 
praf. 


Erau amândoi fericiţi. Kildare nu făcu comentarii asupra 
poveştii Denisei, ai cărei ochi străluceau de recunoştinţă că- 
i acorda încredere. Prânziră mulţumiţi, mâncând mult timp 
într-o tăcere complice. N-aveau nevoie să vorbească. 

La sfârşitul după-amiezii, se duse s-o întâlnească pe 
Denise în spatele clădirii şi trecură prin faţa unor bănci 
ocupate de perechi care nu doreau nici ele să fie întrerupte 
în acea clipă. 

— La lumină, mi-ai părut obosit, spuse Denise. 

El clătină din cap. 

— Am avut o zi mizerabilă. Dumnezeule, unii oameni pot 
fi atât de îngrozitori încât depăşesc limitele când este vorba 
de un intern! 

— O discuţie cu şeful tău, Jimmy? 

— Oh! La naiba... de ce oare te-aş plictisi cu problemele 
mele? 

— Pentru că sunt şi ale mele, dragul meu. 

— Ei bine, iată... Am în îngrijire o anume doamnă 
Marshall. Are o infecţie a bronhiilor. O vom combate cu 
medicamente. Dar doamna are şi inima slabă. Dacă infecția 
se răspândeşte, ştii ce se va întâmpla şi dacă bolnava 
continuă să se sufoce, inima nu-i va rezista. 

— Asta este tot ce ţi s-a ordonat, Jimmy? Să combaţi 
infecția? 

— Doctorul Kane, un medic foarte apreciat de oamenii 
bine, a prescris prednisină... desigur, acest medicament nu- 
ţi este cunoscut... uşurează respiraţia; necazul este că are 
efecte secundare care pot afecta inima. 

— Totuşi, comentă Denise, se pare că n-ai de ales. Poate 
că bolnava va suporta foarte bine medicamentul în timp ce, 
dacă nu i-l dai, riscă să tuşească până moare din asta. 

— Asta spunea şi Kane. Mai există şi o altă complicaţie 
care mă îngrijorează. Un vechi ulcer peptic. 

Denise îşi sprijinise comod capul de umărul lui Kildare, 
părul său mătăsos mângâind obrazul tânărului. Brusc, ea se 
îndreptă. 


— Eşti sigur de această poveste cu ulcerul? 

— Fireşte! Ea mi-a vorbit despre el şi i-am făcut o serie 
de radiografii. 

— Țesutul este cicatrizat? 

— În ansamblu! Denise... s-ar spune că tu cunoşti 
problema? 

— Dă-mi o ţigară, Jimmy. 

El aprinse două, îi întinse una şi câteva clipe fumară în 
tăcere. Licărirea ţigării din care Denise trăgea prea repede 
îi lumina faţa suficient pentru ca doctorul să poată distinge 
o cută de nelinişte. 

Ea aruncă ţigara, o strivi cu piciorul şi păru să se fi 
hotărât. 

— Jimmy, îţi voi spune un lucru care te va mira. Ştiu că 
gândeşti deja că sunt... mai mult decât o elevă în primul an. 

— Oh, nu! interveni Kildare cu vehemenţă, să nu începem 
iar cu asta, Denise, este inutil. Eşti o fată pricepută, 
inteligentă şi vei fi o remarcabilă infirmieră, asta îmi este 
de-ajuns. 

— Trebuie totuşi să-ţi spun, Jimmy. Cunosc un caz 
asemănător cu cel al doamnei Marshall. Cu excepţia că 
starea inimii nu necesita nicio precauţie deosebită. 
Pacientul era doar puţin obosit de efort. Avea o infecţie a 
bronhiilor şi s-a folosit medicamentul despre care ai vorbit. 

— Ei şi? 

— O altă asemănare, un vechi ulcer peptic. S-a redeschis. 
A trebuit operat de urgenţă. Şi infecția, contribuind la 
respiraţia dificilă, pacientul a făcut o hemoragie şi a rămas 
pe masa de operaţie. Jimmy, acest medicament poate fi un 
stimulent pentru ulcer. Se poate întâmpla acelaşi lucru... 

Ţigara lui Kildare se stinsese între degete. 

— Această informaţie o ai din sursă sigură, Denise? 

— Foarte sigură... 

— Mulţumesc, draga mea. 


— Vezi, trebuia să-ţi spun... 

El n-o mai asculta. Când vorbi, parcă o făcea cu el însuşi. 

— Kane a spus să încep tratamentul mâine dimineaţă, 
dar aş putea să-l amân... El lipseşte din oraş. Aş putea să 
tratez insuficienţa cardiacă şi să recomand o terapeutică 
anti ulceroasă. Astfel aş putea să pregătesc în acelaşi timp 
inima şi ulcerul pentru a suporta medicamentul, dacă ar 
avea efecte secundare. 

— Este singura manieră de a proceda, Jimmy. 

El avu impresia că vocea Denisei venea de foarte departe 
şi continuă: 

— Ştiu că am dreptate, trebuie să procedez astfel. Am 
instrucţiuni contrarii, dar şi eu sunt medic. Şi eu sunt aici, în 
timp ce Kane este la iarbă verde. Eu sunt cel responsabil, 
orice s-ar spune. 

— Începe imediat, Jimmy, încă din această seară. Nu 
pierde un minut... este vorba despre o viaţă... 

El se ridică. 

— Dacă mă înşel... 

— Nu, tu ai dreptate. 

Se ridică şi ea şi rămase în picioare acolo, fericită că 
întunericul îi ascundea lui Kildare îngrijorarea pe care o ştia 
înscrisă pe chipul său. 

— Trebuie să am încredere în mine! 

— Da, spuse ea încet, asta este ceea ce contează cel mai 
mult, să ai încredere în tine. Şi dacă ai nevoie de 
certitudinea pe care ţi-o pot da... cunosc mai multe cazuri 
de acest gen. Tratează inima şi ulcerul înainte de a 
administra medicamentul. Astfel, îi vei da bolnavei tale o 
şansă să lupte, Jimmy. 

— Mulţumesc, Denise. Vrei să fii aici mâine seară la 
aceeaşi oră? 

— Dacă doreşti... 

— Te rog. 


— Voi fi aici, Jimmy. 

El o prinse o clipă în braţe şi sărutul său, aşa scurt, fu plin 
de dragoste şi recunoştinţă. 

Apoi, rapid, se îndreptă spre spital. Denise îl privi 
îndepărtându-se. Se întoarse cu paşi lenți spre pavilionul 
său. Fiecare pas îi părea mai greu, fiecare minut ce trecea, 
mai apăsător. Trecutul apărea din nou. Întotdeauna ştiuse 
că aşa va fi, dar nu-şi imaginase niciodată că asta se va 
produce chiar în momentul în care se va îndrăgosti. 

Considerase totuşi imposibil să lase o femeie să moară 
păstrând tăcerea. Jimmy ar fi fost ferit de răspundere, dar 
era în joc o viaţă. O femeie pe care Denise n-o văzuse 
niciodată, despre care nu auzise vorbindu-se până acum 
câteva minute, ar fi putut să moară dacă ea nu spunea 
ceea ce ştia şi nici măcar Jimmy Kildare, tânăr, înflăcărat, 
naiv, atât de plin de atenţii şi amabilitate, nu mai putea 
crede acum că Denise Landon nu era decât o elevă 
infirmieră. 

O clipă, tânăra se lăsă pradă tristeţii. De ce oare întâlnise 
un tânăr cum era Kildare? De ce nu se ţinuse la distanţă de 
un bărbat de care nu se putea îndrăgosti? Şi de ce nu se 
putuse arăta insensibilă şi să se ţină deoparte, chiar dacă 
această femeie murea? N-ar fi trebuit să-şi facă griji pentru 
ea... şi totuşi, se neliniştise. Era atât de preocupată de 
acest lucru, încât sentimentul de tristeţe se estompă rapid 
şi încercă brusc o senzaţie plăcută... ca şi când Jimmy 
Kildare venise s-o sărute din nou. 

Poate asta însemna să fii o bună infirmieră... această 
posibilitate de a înţelege durerea, pericolul la ceilalţi, fără 
să te preocupe neplăcerile pe care le putea aduce asupra 
propriei persoane această atitudine. Poate asta echivala cu 
infirmiera ideală? Denise nu era sigură. 

Ştia ce făcea o infirmieră proastă, o ştia chiar foarte bine 
şi se duse să se culce, ştiind de asemenea că nu va dormi. 


Nici măcar nu va mai fugi, asta nu va servi la nimic. Poate 
va pleca în curând, dar nu va mai fugi... niciodată nu va mai 
lua de la început această experienţă. 

Kildare se întoarse la etajul doamnei Marshall şi o uimi pe 
infirmiera de noapte. Formulă nişte instrucţiuni complet noi 
şi le înscrise în fişa bolnavei. Comandă întăritoare cardiace, 
antiulceroase şi un regim strict. Kildare avea în faţă treizeci 
şi şase de ore pentru a pregăti bolnava să suporte 
puternicul medicament. Desigur, exista riscul să aibă 
violente accese de tuse, dar trebuia să-şi asume acest risc. 
Dacă era obligat să administreze medicamentul înainte ca 
bolnava să fie în stare să-l suporte, tratamentul nu va fi 
decât cel ordonat de medicul său personal şi acesta va fi 
răspunzător. Dar dacă putea rezista... 

Kildare nu dormi bine în noaptea aceea. Ar fi trebuit să se 
gândească la Denise şi la informaţia pe care i-o dăduse, dar 
nu dorise deloc asta. O va întreba într-o zi pe tânără despre 
trecutul său, îi va cere amănunte, dar ancheta sa va fi 
bazată pe faptul că doamna Marshall trăia. Indiferent de 
greutatea cu care Denise va face faţă adevărului, ea va fi 
atenuată de ideea de-a fi salvat o viaţă. 

A doua zi, Kildare era de gardă; reuşi totuşi să dea o fugă 
la doamna Marshall. Până atunci, accesele de tuse nu 
fuseseră prea grave, dar infecția nu reacţionase atât de 
bine cât sperase el. Ar fi trebuit un timp îndelungat pentru 
a-i veni de hac şi asta implica accese de tuse şi dificultăţi 
respiratorii pe care, se temea Kildare, bolnava nu le va 
suporta. 

Mări dozele de medicamente prescrise peste noapte şi 
informă bucătăria că nu trebuie să existe nicio greşeală, cât 
de mică, în regimul comandat bolnavei. 

Seara, la ora nouă şi jumătate se bucura că se va întâlni 
cu Denise. Înainte de orice, dorea să-i spună că puţin îl 
interesa de unde ştia care erau reacţiile provocate de 


prednisină. Dorea să-i comunice măcar că inima doamnei 
Marshall răspundea bine la întăritoarele cardiace şi că 
ulcerul era pregătit cu grijă pentru a suporta atacul 
medicamentului ce se va administra în curând. 

Şi iată că inevitabilul se produse. O ambulanţă aduse un 
bărbat în vârstă care tocmai fusese lovit în mod sălbatic, 
înjunghiat şi jefuit. Avea o fractură de craniu care necesita 
o trepanţie imediată: lama străpunsese plămânul stâng şi 
anumite simptome nu înlăturau teama unei rupturi de 


splină. 
Kildare lucră timp de o oră în serviciul de urgenţe, 
indicând să i se facă bărbatului o  transfuzie, 


supraveghindu-i tensiunea şi pulsul, în timp ce 
neurochirurgul se pregătea să efectueze trepanaţia şi o altă 
echipă era pregătită să intervină în regiunea toracică, dacă 
rănitul nu putea suporta. 

Când totul fu terminat şi când bărbatul, a cărei viaţă nu 
mai atârnase de un fir de păr fu cusut, era ora trei şi Kildare 
se prăvăli peste o masă, în faţa unei ceşti de cafea. N-o 
putuse anunţa pe Denise că nu va fi la întâlnire. Se întreba 
dacă îl aşteptase mult timp şi apoi se convinsese că nu mai 
voia s-o vadă. 

Era atât de neliniştit să n-o fi rănit prin ceea ce ea ar fi 
putut considera drept lipsă de consideraţie, încât era gata 
să-i telefoneze în cameră. Dar trebuia să treacă pe la 
centrală şi asta risca să le aducă amândurora complicaţii de 
care n-aveau nevoie în acest moment. 

Teama pe care o avea Kildare de a o vedea pe Denise 
gândindu-se că o lăsase baltă pur şi simplu, era în parte 
justificată. Denise aşteptase mai mult de o oră pe bancă. 
Auzise vag sirena ambulanţei, nu departe de spital. Ştia 
bine că un intern n-are un program regulat, în caz de 
urgenţă, dar era de fapt singură în acea seară în grădină. 
Timpul era posomorât, ceea ce nu făcea decât să-i 


sporească demoralizarea. Nu erau stele şi aerul era 
aproape rece. 

La ora unsprezece, Denise înţelese că doctorul nu va veni 
şi temerile i se înmulţiră, aducând-o într-o stare vecină cu 
teroarea. Sări în picioare şi alergă până în stradă. Acolo, 
încetini pasul pentru a nu se face remarcată şi, încă o dată, 
simţi că zilele sale de anonimat luaseră sfârşit. 

Se întoarse în camera sa, încuie uşa, îşi scoase fusta şi 
bluza. Se întinse pe pat şi-şi lăsă imaginaţia să rătăcească. 
Jimmy îşi tratase bolnava după indicaţiile pe care i le 
sugerase Denise şi doamna Marshall murise. Sau Jimmy 
fusese surprins susţinând contrariul ordinelor lăsate de 
medicul personal al bolnavei. Sau doctorul Jimmy Kildare s- 
a dus iar să-l caute pe doctorul Gillespie şi-l întrebase ce să 
facă apropo de eleva infirmieră din primul an care nu 
cunoştea numai totul despre traheotomie, dar era la curent 
şi cu folosirea unui medicament destul de rar şi cu efectele 
sale secundare. 

Se strădui să nu mai plângă, cu impresia vagă că vărsase 
toate lacrimile pe care le avusese. In cele din urmă se 
ridică, scoase două valize dintr-un dulap, le aşeză pe pat şi 
începu să golească sertarele. Işi împachetase o mare parte 
din lucruri când îi reveni suficient bun-simţ pentru a-şi 
stăpâni nevoia presantă, pe care o simţise un moment, de a 
părăsi acel loc şi a fugi cât mai departe posibil. 

Işi îmbrăcă bluza şi fusta, îşi aruncă pe umeri un mantou 
uşor şi se strecură pe scară. Regulamentul interzicea să se 
iasă la această oră, dar regulamentul avea prea puţină 
importanţă pentru o elevă care oricum se aştepta să fie 
dată afară curând. 

Denise se îndreptă în pas vioi spre spital unde intră pe 
uşa cea mare. O cunoştea pe tânăra fată care era de 
serviciu la biroul de internări. 

— Bună! spuse Denise. Aveam întâlnire cu un intern şi n- 


a apărut. Mă întreb ce i s-a întâmplat? 

— Dacă te vezi cu interni, ar trebui să ştii că ei n-au o 
viaţă personală, Denise. Cine este fericitul ales? 

— Jimmy Kildare. 

— Hm! Este încă foarte ocupat într-una din sălile de 
operaţie. O urgenţă gravă. Un tip care a fost înjunghiat şi 
care are nevoie să fie serios reparat! Kildare a contribuit la 
asta cum a putut mai bine şi, după câte am auzit, ai face 
mai bine să te duci să te culci, draga mea, pentru că nu vei 
mai avea cu cine să te întâlneşti în seara aceasta. 

— Apropo... cum se simte doamna Marshall? 

Funcţionara o privi pe Denise cu un interes uşor. 

— Se simte cât se poate de bine. O ştiu pentru că am dat 
această informaţie la vreo douăzeci de persoane în seara 
asta, vizitele fiindu-i interzise. 

— Îmi pare bine... mulţumesc, cred că mă voi duce să mă 
culc... 

— Noapte bună, Denise. Nu te lăsa prinsă asupra faptului 
când te întorci... ai depăşit ora permisă. 

Denise se întoarse în cameră, puţin mai liniştită. Puse din 
nou valizele în dulap, fără să le golească, şi se culcă. 
Adormi târziu şi avu un somn agitat, întrerupt în mod 
constant de fantomele apărute din trecut. 

A doua zi, Kildare intră, spre prânz, în camera doamnei 
Marshall. Privi mai întâi fişa. Bolnava petrecuse o noapte 
agitată şi tusea i se agravase uşor. Era în culmea unui 
acces moderat când Kildare ajunse lângă patul său şi o 
ajută să aspire oxigen şi să se relaxeze până se simţi mai 
bine. 

Ziua fusese la fel de ocupată ca de obicei şi timpul trecu 
fără ca doctorul să-şi dea seama de asta. Incercă s-o 
întâlnească pe Denise, dar n-avu ocazia. Trebui aşadar să 
se mulţumească să telefoneze la pavilionul infirmierelor la o 
jumătate de oră după terminarea cursurilor, în momentul în 
care ştia că elevele ajunseseră în camerele lor. 

Denise răspunse cu o voce atât de înflăcărată, încât 
Kildare era gata să uite de prudenţă, regulament şi 
recomandări şi să se grăbească la ea. 

— Îmi pare extrem de rău pentru aseară... Mi-a fost atât 
de teamă că ţi-ai imaginat că n-am vrut să vin... 

— Ştiu că ai avut o urgenţă. Mulţumesc pentru telefon, 
Jimmy. Am fost chinuită de curiozitate toată ziua. Cum se 
simte doamna Marshall? 

— A suportat medicamentul ca şi când ar fi fost inventat 
special pentru ea. Fără efecte secundare, respiraţia este 
aproape normală şi infecția este pe cale de dispariţie. Este 
tot mai bine. 

— Sunt încântată, Jimmy. N-ai idee cât de încântată sunt. 

— Ştii că trebuie să-ţi vorbesc... 

Veselia Denisei dispăru. 

— Da... ştiu... 

— În seara asta? La aceeaşi oră? 

— Îţi promit să fiu punctuală. 

— Eu nu primit nimic, dar voi încerca. Dacă nu mă vezi, 
înseamnă că va fi încă o urgenţă. 


— Voi înţelege... Jimmy, n-ai încredere în mine? 

— Cuvântul pe care aş vrea să-l folosesc este cu totul 
altul. Pentru a fi mai lămurit... 

— Nu, Jimmy. Nu. Nu acum. Nu înainte de a mă vedea! 

— La ceea ce-mi poţi spune, draga mea, voi adăuga asta: 
mulţumită ţie, acum două zile a fost salvată viaţa unui 
bărbat şi acum, ai la activ pe cea a unei femei. 

Auzi un uşor strigăt de spaimă şi ea închise imediat. 
Rămase mult timp lângă telefon, ştiind că greşise 
amintindu-i că datorită ei, cel puţin în parte, fuseseră 
salvate două vieţi. Nu se aşteptase la reacţia sa, dar era 
destul de inteligent şi experimentat pentru a şti că dacă o 
fată dorind cu ardoare să devină infirmieră se speria la 
ideea că salvase două existenţe, asta era pentru că avea 
ceva de ascuns, exact opusul unor vieţi salvate. Asta 
însemna... moartea: sub o formă sau alta, pentru un motiv 
sau altul, moartea se apropiase de Denise şi moartea 
probabil câştigase. 

Kildare îşi alungă din minte gândurile morbide şi se 
întoarse la munca sa. În timpul cinei, ca de obicei, îşi auzi 
numele la difuzor: doctorul Kane era în camera doamnei 
Marshall şi dorea să-l vadă. 

Resemnat, Kildare împinse farfuria, bău o gură de cafea 
şi urcă direct la doamna Marshall. Era aşezată în pat, părea 
că recăpătase puţină putere şi avea o mină mai bună. 

— Doctorul Kildare a fost minunat, spuse ea. Tratamentul 
pe care mi l-aţi prescris şi pe care mi l-a administrat, a 
reuşit cu siguranţă, doctore Kane. Mi se pare că aş putea 
părăsi spitalul şi să mă întorc acasă. 

— O puteţi face, dar îmi triplez onorariul, spuse Kane pe 
un ton degajat. Sunt sigur că doctorul Kildare a făcut 
minuni şi cred că în curând vom putea schimba 
tratamentul... bineînţeles dacă doctorul Kildare este de 
acord... 


Kane ştia ce se întâmplase, această ultimă remarcă era 
dovada, iar Kildare ştia şi el că va avea necazuri. 

Părăsi camera în spatele lui Kane şi merseră în tăcere de- 
a lungul coridorului până la biroul unde se aflau fişele 
bolnavilor. 

— Văd că ai început numai ieri tratamentul pe care l-am 
ordonat. 

— Da. Domnule. M-am gândit... 

— Internii nu trebuie să se gândească. Ei au o sarcină 
foarte precisă, să pună în practică ordinele celor care ştiu 
mai mult. 

— Da, domnule, îmi amintesc asta deseori, dar cu 
siguranţă aţi remarcat că starea doamnei Marshall este 
mult ameliorată. 

— Ai jucat un joc periculos, Kildare. Nu pot permite asta 
când este în cauză unul din bolnavii mei. Îţi dau întâlnire 
într-un sfert de oră, la doctorul Gillespie. 

Kildare se îndepărtă fără să adauge un cuvânt şi doctorul 
Kane, cu fisa sub braţ, se întoarse în camera doamnei 
Marshall. Kildare se duse în biroul şefului, sperând, 
împotriva aşteptării, că Gillespie nu va fi acolo. Internul şi- 
ar fi putut dori la fel de bine dezintegrarea sălilor de 
operaţie. Ca şi ele, Gillespie era unul din stâlpii instituţiei. 

— Trebuie să aştept să vină doctorul Kane, îi spuse 
Kildare secretarei. 

— Ei bine! Puteţi intra la patron şi să-l aşteptaţi acolo! 

— Haide, Kildare! Gillespie ridică nasul din tava pusă pe 
birou, pe care i se adusese cina. la loc. iți pot propune o 
ceaşcă de cafea? 

— Mulţumesc, domnule, primesc cu plăcere. Va veni şi 
doctorul Kane, reluă el, Este vorba despre una dintre 
bolnavele sale, o doamnă Marshall. 

— Da, m-am dus s-o văd de câteva ori. Face mare caz de 
dumneata, Kildare. 


— Mă tem că doctorul Kane este de altă părere. 

— Ah!... ce s-a întâmplat? 

Kildare ştia că era inutil să ascundă un amănunt cât de 
mic. Gillespie va afla adevărul şi era mai bine să fie de la 
Kildare, care va suporta furtuna când va izbucni. 

— Doctorul Kane n-a fost mulţumit că am pus-o să facă 
radiografii gastrointestinale. 

— Aşadar, ai avut o iniţiativă personală? 

— Da, domnule. 

— Presupun că ai avut un motiv întemeiat? 

— Mi-a spus că odinioară a suferit de un ulcer peptic. 

— N-a fost spitalizată pentru tratamentul acestui ulcer? 

— Nu... pentru o infecţie a bronhiilor. 

— Sunt la curent... Ei bine! Nu văd ce este atât de grav, 
desigur numai în caz că doamna Marshall refuză să 
plătească aceste radiografii... atunci le vom scădea din aşa- 
zisul salariu curajosului şi prea zelosului nostru intern. 

— Nu voi face nicio obiecţie, şefule, dar mai este ceva. 

— Bănuiesc asta... Ascultă, dacă vestea riscă să-mi taie 
pofta de mâncare, lasă-mă mai întâi să-mi termin cina. 

Mâncă încet, în timp ce Kildare transpira de emoție. 
Spera să-i poată spune toată povestea înainte de sosirea lui 
Kane. Gillespie îşi şterse în cele din urmă buzele, puse 
şervetul pe tavă, o îndepărtă cu o mişcare până la 
marginea biroului şi se afundă în fotoliu. 

— Dă-i drumul, Kildare şi cu atât mai rău pentru digestia 
mea. 

— Inima doamnei Marshall... Kildare se opri brusc, 
văzând privirea nerăbdătoare a lui Gillespie. 

—  lertaţi-mă, uitasem că dumneavoastră cunoaşteţi 
cazul... pe scurt, i s-a prescris prednisină pentru a opri 
tusea şi a uşura respiraţia. Sunt sigur că ştiţi efectele 
secundare ale medicamentului, care poate reactiva cu 
brutalitate un ulcer peptic vechi. 


— Da, am auzit vorbindu-se despre asta. În mod vizibil, 
medicamentul n-a avut acest efect asupra doamnei 
Marshall. 

— Ei bine, aici este punctul sensibil. Doctorul a ordonat 
tratamentul acum două zile. El... A plecat la un congres şi 
mi-a lăsat sarcina să aplic tratamentul, iar eu... eu n-am 
administrat medicamentul. 

— Dumneata n-ai, ce? răcni Gillespie. 

— Nu acum două zile, n-am început decât ieri... 

— De ce? 

— Pentru că îmi era teamă de acest medicament. Am 
prescris  întăritoare cardiace, regim şi o  medicaţie 
antiulceroasă... Voiam să evit complicațiile din aceste două 
părţi. Am făcut ceea ce credeam de preferat, fără să ţin 
cont de ordinele doctorului Kane. 

Inainte ca Gillespie să poată răspunde, fu anunţat 
doctorul Kane şi el intră rapid cu fişa bolnavei în mână. O 
puse pe biroul lui Gillespie. 

— Bună ziua, Kane. Ţi-a făcut plăcere acest congres? 

— Ei... da. 

— Sunt sigur că, la întoarcerea dumitale, ai fost mulţumit 
să-ţi găseşti bolnava pe calea cea bună. 

— In legătură cu acest subiect am venit să te văd. 

— Se pare că doamna Blanchard a reacţionat bine la 
acest medicament foarte puternic şi cred că prevenindu-i 
efectele secundare posibile, poate i-ai salvat viaţa, Kane. 
Aceste ulcere peptice au obiceiul ticălos de a se reactiva 
sub efectul prednisinei. Datorită regimului şi 
medicamentelor antiulceroase, nu s-a întâmplat nimic. Ai 
instituit aici o excelentă terapie preventivă. 

Kane îl privi pe Gillespie, apoi fişa şi puse degetul pe o 
dată. 

— Nu caut să-mi atribui un rol frumos, Leonard. Am venit 
pentru a-l critica violent pe internul dumitale. 


— Nimeni nu-mi critică violent internii, Kane. 

— Am greşit. Credeam că a neglijat să administreze 
medicamentul numai de frică. N-am examinat fişa în 
amănunt şi n-am văzut decât data la care instituise 
tratamentul. Mi-a ieşit din minte că ulcerul, sau inima, ar 
putea reacţiona. Doctorul Kildare s-a gândit la asta, 
compensând graba sau neglijenta mea... numeşte-o cum 
vrei. 

— Atunci, să spunem neglijenţă. 

— Bine. 

— Când laşi o bolnavă ca doamna Marshall pentru a 
asista la un congres şi-i dai sarcina unui intern să-ţi facă 
treaba, n-ai niciun motiv să te plângi, indiferent ce se 
întâmplă. Înţelegi asta, Kane? 

— Da, ştiu... La naiba, Leonard, încerc să fiu corect în 
această poveste. Kildare a dat dovadă de o gândire puţin 
obişnuită... 

— Toţi internii mei sunt tineri cu o gândire sănătoasă, 
altfel n-ar fi fost admişi să lucreze în acest spital. 

— Bine... bine... Ceea ce încerc... este să mă scuz faţă de 
doctorul Kildare. A avut perfectă dreptate să acţioneze cum 
a făcut-o. 

— Ah, mulţumesc, domnule, spuse Kildare. 

Vocea lui Gillespie deveni urlătoare. 

— Eu nu condam ceea ce a făcut doctorul Kildare, dar 
critic maniera în care a făcut-o. A acţionat după capul său. 
Kildare, ar fi trebuit să ceri sfatul unuia dintre şefii de 
clinică sau să vii la mine... 

— Da, domnule. 

— Un intern este aici pentru a se perfecționa şi nu pentru 
a lua iniţiative când viaţa unui bolnav este în pericol. Ai 
făcut foarte exact ceea ce trebuia făcut şi doamna Marshall 
îti poate fi recunoscătoare. Dar, altă dată, într-o problemă 
atât de gravă ca aceasta, să nu mai faci după capul 


dumitale... nici chiar după cunoştinţele dumitale. M-am 
făcut bine înţeles, Kildare? 

— Da, domnule. 

— Problema s-a rezolvat... şi nu vom lăsa să transpire 
nimic din ceea ce s-a spus aici. Bună seara, domnilor. 

Kane luă cuvântul. 

— Jimmy, ce ai spune de o ceaşcă de cafea, după această 
săpuneală? 

— Ar fi bine venită, domnule. 

— Bun! Să mergem, şi dacă acest bătrân imposibil îţi face 
încă necazuri, vom merge la doamna Marshal, îi vom 
explica problema în întregime şi ea probabil va elimina din 
ultimele sale dorinţe clauza referitoare la acest spital. 

La ora zece şi un sfert, Kildare se îndrepta cu paşi mari 
spre pavilionul infirmierelor. Înconjură clădirea şi ajunse la 
bolta de verdeață. Denise ocupa o bancă mai departe de 
stradă. Kildare se lăsă să cadă alături de ea. 

— Înainte de orice, spuse el, ai avut dreptate. Doamna 
Marshall este sănătoasă tun. 

— Jimmy... mă vei întreba de unde ştiam... despre 
prednisină. 

— Nu-ţi voi pune nicio întrebare. 

— Cu toate acestea, îţi dai seama probabil, că nicio elevă 
din anul întâi n-ar fi ştiut... 

— Ştiu că Denise Landon este cea mai bună elevă şi că în 
câteva zile va începe anul al doilea. Ştiu că va fi o infirmieră 
remarcabilă. Ştiu că este o fată fermecătoare, o fată 
minunată. Este tot ceea ce ştiu şi, de altfel, nu doresc să 
ştiu nimic altceva. 

— Oh! Jimmy, nu pot continua astfel... 

— Nu văd de ce. Nici măcar doctorul Kane, marele doctor 
Kane, nu-şi amintea de efectele posibile ale 
medicamentului asupra ulcerelor vechi şi a recunoscut în 
faţa lui Gillespie. 

— Gillespie? strigă ea, brusc alarmată. 

— Kane îmi dăduse întâlnire la el cu intenţia de a-mi face 
neplăceri pentru că nu-i convenea că nu urmasem în 
întregime instrucţiunile. Însă şeful l-a trimis la plimbare şi l- 
a pus la punct. 

— Ei... ştiu... în ce condiţii ai administrat tratamentul? 

— Da... dar mi-a revenit întreaga glorie, în timp ce, fără 
tine... Acum, Denise, ascultă-mă, deoarece îţi voi spune 
ceva o dată pentru totdeauna. Imi dau seama perfect că ai 
o mare experienţă în munca de spital şi că există un motiv 
pentru care nu vrei să vorbeşti despre asta. Foarte bine... 


ceea ce s-a putut întâmpla cândva, într-o altă perioadă, n- 
are nicio importanţă. Dimpotrivă, ce contează, este ceea ce 
s-a întâmplat aici. Acum câteva zile, m-ai ajutat să salvez 
viaţa unui bărbat... 

— Da, bineînţeles, dar ca şi acum, mi-am spus că asta nu 
mă priveşte. Am rămas la aceeaşi părere. Poate m-aş fi 
gândit şi eu s-o pregătesc pe doamna Marshall pentru 
tratamentul cu acest medicament periculos, poate nu. 
După părerea mea, ştii mai mult decât mine în această 
problemă... şi am beneficiat de asta. 

— Mulţumesc, Jimmy. 

— Pentru ce? Toată gloria îmi aparţine! 

— Atunci, sunt mulţumită. 

— În consecinţă, este pentru ultima dată când voi vorbi 
despre asta. Îţi vei continua cursurile şi vei fi cea mai 
extraordinară infirmieră calificată vreodată la Blair. Te voi 
ajuta cât voi putea şi-ţi voi sări în ajutor dacă vei avea cel 
mai mic necaz. 

— Este drăguţ să-mi spui asta, Jimmy. 

— Aş fi fost nerecunoscător dacă n-aş fi spus-o. 

— Mi s-a întâmplat că nu toată lumea să fie la fel de 
amabilă şi la fel de plină de consideraţie, Jimmy... 

El îi puse drăgăstos un deget pe buze. 

— Ceea ce ţi se va întâmpla este mult mai limpede. Peste 
o săptămână, am seara liberă şi mă vei invita, datorită 
celor o sută de dolari, pe care nu i-ai cheltuit în acea zi. 

— Aş vrea ca asta să fie imediat, Jimmy, imediat. De când 
am venit la Blair, am căpătat puţină încredere. Fără 
încredere în tine, dragă Jimmy, nu se ajunge la nimic. lar tu 
mi-ai dat în plus forţă, cât mai multe motive să rezist. Îţi 
promit că pe viitor nu voi aduce nimănui prejudicii. 

— Încearcă mai degrabă să-i vindeci! 

— Jimmy... am mai vorbit despre asta... eşti îndrăgostit 
oare de mine? 


— Nu ştiu, Denise. Probabil sunt, deoarece mă gândesc 
neîncetat la tine, doresc să fiu alături de tine. Dar ai o 
rivală... deosebit de pretențioasă. 

— Ştiu... şi tu ai un rival. 

— Două fiinţe nu se pot lăsa pradă iubirii când slujesc 
medicina, unul ca intern, şi cealaltă ca elevă infirmieră. N- 
au timp pentru asta şi nici prea multe ocazii. Viitorul pare 
încă foarte îndepărtat. 

— Îndepărtat ca veşnicia, Jimmy. 

El îi trecu braţul în jurul taliei, o trase spre el şi 
înfăţişarea sa exprima în întregime tandreţe. Denise îl 
privea cu tristeţe, îşi simţea ochii înceţoşaţi şi vru să 
vorbească, dar vocea i se frânse. El o strânse puţin mai tare 
şi o lăsă să-şi recapete sângele rece. 

— Jimmy, spuse ea în cele din urmă. Va trebui să ne 
mulţumim cu atât: să ne întâlnim când vom putea... să 
încercăm să vedem clar în noi... şi într-o zi va trebui să 
cunoşti adevărul. 

— Asta poate aştepta şi numai dacă drumurile noastre 
trebuie să se despartă... Eşti de acord, draga mea? 

— De acord! Acum, mă pot întoarce şi să-mi desfac 
valizele. 

— Erai pregătită să fugi? 

— Intenţionam să fac mai mult, Jimmy. 

El clătină din cap. 

— Ascultă, Denise, o dată pentru totdeauna, dă-mi voie 
să-ţi spun să nu te laşi niciodată, dar niciodată, copleşită de 
idei de acest fel. Mă înţelegi? 

— Da, am înţeles. 

— Atunci, promiţi? 

— Nu, nu pot. Dar îţi voi spune că... n-ai de ce să te 
nelinişteşti pentru mine. Acum sunt sigură că totul va 
merge bine şi am impresia că m-am născut acum un an, 
când am venit la Blair. 


— AŞ fi preferat promisiunea ta. 

— Vreau să devin infirmieră, Jimmy. Simt o irezistibilă 
tendinţă spre asta. Nu mă pot lăsa oprită de nimic şi nici nu 
vreau. Doar acesta este răspunsul meu. Voi fi infirmieră şi o 
bună infirmieră, deoarece trebuie să recuperez timpul 
pierdut. 

— lată ce îmi ajunge. Sunt mulţumit! Dacă am vorbi 
despre altceva. Haide... trebuie să existe şi alte subiecte în 
afară de medicină şi spitale. 

— Cu siguranţă, dar noi n-aveam niciun interes pentru 
nimic ce nu este meseria noastră, dragul meu Jimmy. 
Aşadar, vorbeşte-mi despre doamna Marshall. 

El o făcu cu multe amănunte şi numeroşi termeni 
medicali din care niciunul n-o încurcă pe Denise. Jimmy 
Kildare se declară dintr-odată sigur că într-o zi se va 
căsători cu Denise Landon, pur şi simplu pentru că nu-şi 
putea permite să lase să se îndepărteze de el remarcabila 
colaboratoare care va fi. Această reflecţie o făcu pe Denise 
să izbucnească într-un râs vesel şi-i aduse un lung sărut. 
Apoi, mână în mână, se îndreptară spre pavilionul 
infirmierelor. 

Timpul nu era mai frumos ca în ajun şi începu să bureze. 
Se opriră în mijlocul trotuarului şi îşi oferiră chipurile apei. 

— Ce seară minunată, spuse Denise. 

— Cea mai frumoasă din lume... Nu poate fi mai frumos 
nici măcar în regiunile cu portocali şi magnolii. 

— Un singur lucru lipseşte. 

— Haide, haide... dacă nu te întorci, te vor căuta peste 
tot. Noapte bună. 

— Voi dormi bine, dragul meu. Sunt atât de fericită, încât 
nimic nu mă va împiedica. Să dormi şi tu bine. 

El clătină din cap. 

— Nu sunt prea sigur. Accidentele sunt frecvente în 
nopţile ploioase. Să te gândeşti la întâlnirea noastră şi să 


nu pierzi cei o sută de dolari. Nu mă deranjează deloc să ies 
pe banii unei fete. 

Denise intră şi el merse încet prin ploaie. Când ajunse în 
faţa clădirii sale, bluza i se lipi de piele, picioarele îi făceau 
pleosc-pleosc în pantofi şi apa îi picura de pe faţă. 

O ambulanţă sosea de-a lungul străzii, fără sirenă, dar cu 
avertizoarele luminoase aprinse. O a doua urmă imediat. 
Kildare începu să alerge. Îi va trebui un minut să ajungă în 
cameră, două să se şteargă şi să îmbrace alte haine şi încă 
două pentru a ajunge la sala de urgenţe, nu avea timp de 
pierdut. 

Zilele următoare fură ocupate de serviciul de rutină dintr- 
un spital mare, care nu-ţi lasă niciodată un minut de liniştit, 
atât de bruşte erau schimbările, crizele de neprevăzut. Mai 
ales când aveai întotdeauna pe urme un doctor Gillespie. 

Kildare aştepta cu nerăbdare seara pe care trebuia s-o 
petreacă împreună cu Denise şi care, spera el, nu va fi de 
data aceasta întreruptă în mod supărător. Avea momente în 
care era prea obosit pentru a se bucura măcar de această 
întâlnire, dar rarele sale clipe libere erau în general ocupate 
de imaginea tinerei. 

Era ferm convins că Denise avea un secret pe care îl 
considera important, dar el n-avea dreptul şi nici măcar 
curiozitatea să-l cunoască. Simţea că într-o zi i-l va spune, 
dar până atunci asta nu trebuia să-l preocupe. Totuşi, 
amintirea acelui bilet de adio îi umbla prin minte. Kildare 
ştia acum că tânăra nu-l scrisese sub impulsul singurătăţii, 
ci într-un moment de maximă depresie, de adevărată 
disperare. 

Simplul fapt că-l scrisese dovedea că avea de ţinut piept 
unei situaţii de excepţie. In cazul în care Kildare uita acest 
bilet, se gândea din nou la el de fiecare dată când un caz 
de tentativă de sinucidere ajungea la spital. 

Denise era şi ea foarte ocupată. Trecuse cu brio 
examenele de intrare în anul al doilea şi rămăsese în 
fruntea cursului său. Fiecare ţinea să încuviinţeze că va fi 
una dintre gloriile şcolii de infirmiere de la Blair. 

Denise n-avea niciun mister de pătruns, ci un trecut care 
devenea din zi în zi mai greu de ascuns. Işi dădea seama că 
în realitatea sa de elevă infirmieră era permanent în 
primejdie să-l lase să-i scape. Suporta cu greu această idee. 
Dragostea lui Jimmy Kildare, gândul la sprijinul pe care i-l 
oferea, o împiedicau pe tânără să renunţe. Fără Kildare, s- 


ar fi simţit complet pierdută. 

Accidentul se petrecuse pe la orele zece seara, într-o 
marţi în care Kildare avea două ore libere. Îi telefonă 
Denisei s-o întâlnească pentru a face câţiva paşi fumând o 
țigară şi a profita de plăcerea acestui început de vară. 

Ea nu-şi schimbase ţinuta şi el era în alb. Merseră liniştii, 
vorbind puţin, mulţumiţi să fie împreună. 

— Încă şase ore şi este întâlnirea noastră, spuse Kildare 
cu voioşie, dacă mai ai cei o sută de dolari, se înţelege! 

— N-aş fi luat un cent din ei. Mă bucur la fel de mult ca 
ţine de această seară. O vom prelungi peste ora de intrare. 
Voi aranja asta. 

— Da... de altfel, eu nu-mi încep garda decât după miezul 
nopţii. Apropo, doamna Marshall s-a întors acasă în această 
după-amiază. 

— Sunt încântată, Jimmy. 

— AŞ fi vrut să te pot conduce în camera sa şi să-i spun 
că ţie îţi datorez faptul că a rezistat. 

— Pentru mine n-are importanţă. Şi sunt sigură că te-ai fi 
gândit şi tu la tratament. 

— Nu, nu cred şi nici doctorul Kane nu s-a gândit. 

— Era totuşi bolnava sa, era răspunzător pentru ea. 
Trebuia să urmărească mai mult recentele lucrări medicale. 

— Probabil este prea ocupat. 

— Să fie informat, face parte din munca sa. Un medic 
care n-o face, este neglijent sau leneş. Lucrurile merg 
repede în zilele noastre, există atâtea medicamente pe 
piaţă şi cea mai mare parte sunt noi. Medicii care le-au 
testat îşi dau osteneala să comunice rezultatele obţinute, 
dar în cazul în care confrații lor nu găsesc timpul de a 
studia observaţiile lor, fac un deserviciu bolnavilor şi lor 
înşişi. 

— Jur să citesc ziarele medicale pe toate feţele! 

— Jimmy, există atâtea, încât este practic imposibil. 


Mulţumeşte-te cu revistele importante de medicină 
generală şi cu cele referitoare la specialitatea pe care te vei 
hotărî s-o urmezi. 

— Dacă te vei afla în preajmă, nu voi lăsa nimic să-mi 
scape. Vei fi oare prin preajmă, Denise? 

— Sper, Jimmy, aş vrea. 

— Cu mine? 

— Da... da, cu tine. Mai degrabă cu tine, pentru că dintre 
toţi bărbaţii pe care i-am întâlnit eşti cel care înţelege cel 
mai bine o încurcătură. Pentru că o analizezi şi o studiezi 
din toate unghiurile. 

— Sunt gata să te ajut cât de mult voi putea când vei 
apela la mine, Denise. 

Ea strânse puţin mai tare braţul lui Kildare. 

— Ştiu, şi asta îmi permite să rezist în timpul orelor de 
tristeţe în care reflectez prea mult, Jimmy, îţi voi spune 
curând... 

— Nu este necesar, o asigură el. 

— Pentru mine, este. Cred că dacă o împart cu cineva, 
povara mea va fi mai puţin apăsătoare. Nu vreau să te fac 
doar să suporţi această greutate, Jimmy, ci mi-ar plăcea să 
ştiu părerea ta şi poate îmi vei arăta înţelegere. 

— Tocmai ţi-am spus-o... sunt la dispoziţia ta, când vrei. 

— Curând. Nu doresc să mai aştept mult timp. Lucrurile 
s-ar putea complica... Ai veşti de la părinţii tăi? _ 

— Oh! desigur, aproape în fiecare săptămână. Imi scrie 
mama, iar tata mâăzgăleşte uneori câteva cuvinte pe o foaie 
din carnetul său de reţete. Sunt bine. 

— Cu atât mai bine. Sper că mă vor plăcea. 

— Cum ar putea fi altfel? Ştii, sunt nerăbdător să te 
cunoască. 

— Şi eu la fel. De aceea trebuie să-ţi vorbesc... despre 
mine. Înainte de-a mă prezenta părinţilor tăi, vei şti toată 
povestea. 


Erau în apropierea garajului ambulanţelor, la intrarea în 
spital, când auziră soneriile. De obicei, solicitarea unei 
ambulanţe se făcea doar prin telefonarea la garaj, unde 
aşteptau şoferii, dar apelul era transmis prin gong. Asta nu 
se făcea decât în caz de urgenţă şi ritmul loviturilor era cel 
folosit pentru accidentele grave, cu numeroase victime. 

7-7-7 

Denise şi Kildare încremeniră. 

— Este apelul pentru echipa de prim ajutor, spuse 
Kildare. 

— Ştiu... Jimmy... să mergem! 

Niciun minut nu se gândi că nu era decât o elevă. Îşi 
dovedise atât de des competenţa încât îi acceptă pur şi 
simplu prezenţa. O trase spre uşa din spate. Internii, şefi de 
clinică, toţi medicii disponibili erau deja în alertă. Kildare se 
grăbi spre un depozit şi înhăţă una dintre trusele negre 
aşezate pe rafturi. 

Fiecare trusă conţinea medicamente de urgenţă, seringi, 
mănuşi de cauciuc ambalate, sterile, instrumente în cutii 
sterilizate şi ele, plasmă, pansamente şi toate obiectele de 
primă necesitate. 

Tot spitalul era acum în mişcare; gongul făcu să se audă 
un al treilea apel. Kildare ştia cu precizie ce se va întâmpla. 
Toate ambulanţele prezente se aflau gata de pornire. Un 
camion medical de urgenţă, conţinând o rezervă de sânge, 
de instrumente, de pansamente era de asemenea gata de 
plecare. El mai conţinea şi nişte scăunaşe din lemn şi nişte 
scânduri pentru a monta mese de operaţie improvizate. 
Ansamblul constituia o unitate de urgenţă completă, care 
putea funcţiona ca spital de campanie, în aproape orice 
condiţii. 

Ambulanţele vor transporta cel puţin doisprezece medici 
şi de două ori mai multe infirmiere. Toţi brancardierii 
disponibili vor pleca în camionul de urgenţă. 


Kildare o prinse pe Denise de mână şi o trase spre 
ambulanţa cea mai apropiată. Şoferul aştepta, cu motorul 
pornit; avertizoarele luminoase funcționau deja; şoferul îl 
cunoştea bine pe Kildare şi-i făcu semn să se aşeze cu 
Denise lângă el, pe bancheta din faţă, iar cu un gest îi 
trimise pe ceilalţi medici şi pe infirmiere în spatele 
vehiculului. 

Portierele se trântiră. Maşina puternică porni la drum şi 
imediat ce depăşi perimetrul spitalului acţionă sirenele. 
Denise prinse mâna lui Kildare, dar era la fel de calmă ca el, 
dacă nu mai mult. 

— Care este graba, Pat? îl întrebă Kildare pe şofer. 

— Un accident feroviar la zece kilometri de oraş. Un tren 
de călători şi un marfar care s-au ciocnit. Se pare că sunt 
stricăciuni. 

— O deraiere, spuse Denise, este îngrozitor. Sunt 
întotdeauna răniţi grav, uneori arşi. Vom fi acolo toată 
noaptea, Jimmy. 

— Pentru asta suntem aici, bombăni Kildare şi nu vom fi 
singurii! 

— La un 7-7-7, toate spitalele din oraş vor trimite întăriri. 

Şoferul îi aruncă o privire pătrunzătoare Denisei. 

— S-ar părea că nu sunteţi la primul dumneavoastră 
eveniment. 

— Nu... un incendiu la bordul unui vapor pregătit de 
drum. A fost... cumplit. Un accident feroviar poate fi şi mai 
rău. 

— Nu înţeleg... purtaţi uniformă de elevă. 

— Şi-a început cursurile în altă parte, îl întrerupse 
Kildare. Concentrează-ţi atenţia asupra drumului, Pat. Să 
încercăm să fim primii la faţa locului. 

— Veţi verifica asta... doctore. Cu o mişcare bruscă a 
volanului, Pat o luă pe mijlocul bulevardului larg şi apăsă 
până la podea pedala de acceleraţie, în timp ce acţiona 


sirena. 

Denise era tăcută şi Kildare încerca să nu-şi piardă 
echilibrul. Agăţat cu o mână de banchetă, o luă cu cealaltă 
pe cea a Denisei, strângând-o ca pentru a o linişti şi nu-i 
mai dădu drumul. Chipul Denisei era serios, dar îi mulţumi 
cu privirea. 

Zăriră curând lumina unui incendiu. Kildare făcu o 
grimasă: asta însemna greutăţi suplimentare. Doi poliţişti 
pe motociclete îi depăşiră în mare viteză; departe, în urma 
ambulanţei lor, urmau altele, transformând circulaţia într- 
un coşmar, cu urletele sirenelor şi cu semnalele lor 
luminoase care străpungeau întunericul. 

Câteva clipe mai târziu, văzură vagoanele contorsionate. 
Se părea că trenul de călători sărise aproape complet de pe 
şine. O locomotivă diesel enormă era culcată pe o parte, 
unele vagoane erau deschise cu forţa, altele răsturnate, 
două dintre ele, aproape de locomotivă, ardeau. Oamenii 
spărseseră deja ferestrele, deschiseseră uşile cu cricurile şi 
le strigau cât puteau de tare încurajări celor care 
rămăseseră prizonieri în interiorul vagoanelor. 

La dreapta, se vedeau forme umane ce se profilau fără 
menajamente prin lumina proiectoarelor instalate pentru a 
lumina zona. Ambulanţa se opri în acel loc. 

Denise cobori rapid. Se împiedică şi era gata să cadă pe 
pietre şi cioburi; însă scrută întunericul şi zări nişte ferestre 
luminate la aproximativ o sută de metri. Porni în fugă în 
direcţia casei. Kildare o lăsă s-o facă şi, înarmat cu trusa, se 
alătură celorlalţi medici şi infirmierelor care se aplecau 
peste răniții şi morţii aliniaţi. 

Denise nu se nelinişti că era singură. Casa pe care o 
descoperise era spațioasă şi număra probabil vreo 
douăsprezece camere. In curte se aflau patru persoane, 
care încercau să vadă ce se întâmplase în josul colinei. 

— Eliberaţi camerele, ordonă Denise. Impingeţi mobilele 


la perete. 

— Ei! nu mai spuneţi! protestă un bărbat bondoc. 

— Este un ordin, replică Denise. Faceţi ceea ce vă cer în 
timp ce mă ocup să aduc aici camionul nostru operator. 
Casa dumneavoastră va deveni spital şi vă sfătuiesc să nu 
comentaţi. 

— Fără comentarii, spuse bărbatul. Bill... Linda... Mary, 
faceţi ce spune infirmiera. 

Denise se întoarse alergând spre drum şi făcu semn 
camionului. 

— Mergeţi până la casa aceea, acolo, ordonă ea cu 
autoritate. Ne va folosi de spital, totul este aranjat. Va 
trebui să avem tot materialul la îndemână. 

— Foarte bine, domnişoară, spuse sanitarul, fără să 
remarce uniforma Denisei. Camionul plecă zgâlţâindu-se 
până în clipa în care, ajungând la drumul ce ducea spre 
casă, prinse viteză. Câteva minute mai târziu, materialul 
era descărcat şi repartizat în diferite încăperi. 

Denise expedie doi brancardieri să le spună tuturor că 
toţi răniții ce puteau suporta transportul până la casă, vor fi 
îngrijiţi acolo în condiţii mai bune decât în plin câmp. Apoi 
se întoarse spre casă şi se pregătea să intre, când fu 
introdus, pe o targă, primul rănit. Era o femeie pe jumătate 
conştientă, cu o plagă înspăimântătoare la cap. 

— Caz urgent, spuse Denise brancardierilor... Prima 
încăpere la dreapta. Aşezaţi-o pe masă. 

Doi agenţi de poliţie transportară un bărbat tânăr. Denise 
se încruntă la vederea rănitului. Avea o jumătate de faţă 
smulsă. Sosi un intern, grăbit. Denise îl opri şi i-l arătă pe 
tânăr. 

— Plasmă, repede... Pregătiţi-l pentru operaţie. 

Internul o privi năucit şi ea îl împinse înainte cu 
nerăbdare. El îl urmă pe tânărul bărbat într-una din 
încăperi, se minună să vadă totul pregătit şi începu să 


lucreze. 

O altă brancardă sosi. Denise ridică pleoapele bărbatului 
şi scutură din cap. 

— Este mort... aşezaţi-l în camera de la capătul 
culoarului, care va fi folosită drept morgă. 

Răniţii soseau în număr tot mai mare, urmaţi de medici. 
lar Denise rămase în uşă, aruncând o privire rapidă aspra 
fiecărui accidentat, indicând unde să fie aşezaţi. Era calmă, 
exactă, şi ştia cu precizie ce făcea. 

La locul accidentului, Kildare era deja murdar, cu bluza 
pătată de sânge. Se strecură printr-o uşă strâmbă într-un 
vagon. Erau numeroşi morţi şi Kildare reuşi să ajungă până 
la un bărbat care gemea, cu piciorul drept strivit între 
scaun şi podea. 

Kildare apropie lampa electrică şi nimic, pe chipul său, nu 
lăsa să se vadă gravitatea cazului. li injectă o doză de 
morfină. 

— Asta vă va domoli durerea. În orice caz, va trebui să 
rămâneţi nemişcat. Veţi reuşi? 

— Desigur, spuse bărbatul cu un zâmbet şters. Este 
foarte confortabil aici. Scoateţi-i pe cei care se pot mişca, 
doctore. Fiţi sigur că mă veţi regăsi, când veţi avea timp să 
vă ocupați de mine. 

Kildare se târî spre ieşirea vagonului şi-l văzu pe Agurski 
încercând să i se alăture. 

— Du-te până la camion şi ia tot ce trebuie pentru o 
amputaţie. 

— Bărbatul acesta? Agurski privi victima. 

— Are piciorul zdrobit. Nu poate fi scos înainte de a i-l 
amputa, în caz contrar se produce o hemoragie mortală. De 
altfel, oricum piciorul este pierdut. 

— Am înţeles, Jimmy. Revin cu materialul şi cu ajutor. 
Rămâi aici. 

— Mulţumesc. 


Capitolul 10 

În casa rechiziţionată de Denise, echipele erau la muncă 
în jumătate dintre încăperi unde scăunaşele şi scândurile 
fuseseră instalate pentru a folosi ca mese de operaţie. Le 
acopereau cearşafuri sterile şi fiecare cameră era la fel de 
bine echipată, pe cât putea să fie un spital de campanie. 
Era în orice caz mult mai bine decât să operezi în aer liber, 
înconjurat de funingine şi în mijlocul agitaţiei. 

Denise muncea cu o precizie remarcabilă. Câteva 
infirmiere în uniforme albe, fuseseră la început surprinse 
sau furioase să audă o fată, în uniformă de elevă, dând 
ordine. Dar Denise avea atâta autoritate în voce, încât nu 
mai discutară, cu atât mai mult cu cât fiecare din 
instrucţiunile sale erau vizibil dictate de bun-simţ. 

Un bărbat sosi pe o brancardă. Era rândul unui intern, 
evident proaspăt absolvent al facultăţii, să se ocupe de el. 
Acesta îl privi pe bărbatul al cărui chip era înnegrit şi 
umflat, părul era ars şi în mai multe locuri se vedea carnea. 
Internul şovăi, puţin sigur pe el. Denise se aplecă asupra 
rănitului şi se ridică. 

— Doctore, acest bărbat a aspirat prea mult fum, şi are 
capul tumefiat, probabil plămânii săi sunt astupaţi. 

— Da... Da... 

— Trebuie făcută de urgenţă o traheotomie. Vă puteţi lua 
această răspundere, sau vreţi să chem pe altcineva? 

Internul îşi reveni în fire. 

— Nu, nu, pot s-o fac foarte bine. Mă voi ocupa eu de el. 

— Bun! Dar faceţi-o repede! 

Cineva se afla exact în spatele Denisei. Ea se întoarse, îl 
privi pe bărbat, fără să-l vadă cu adevărat şi începu să dea 
ordine pentru a transforma o altă încăpere în sală de prim 
ajutor. 

Apoi, brusc, o idee i se fixă în minte; bărbatul pe care nu- 
| recunoscuse era doctorul Gillespie, îmbrăcat cu o bluză 


lungă albă, cu cravata desfăcută şi părul vâlvoi. Avea însă 
faţa gravă şi o privea atent pe Denise cu ochii săi 
pătrunzători. 

— Mi s-a spus că sunteţi domnişoara Landon. 

— Da, domnule. Sunt Denise Landon şi ştiu foarte bine că 
nu veţi întârzia să mă convocați în biroul dumneavoastră 
pentru a-mi trage o săpuneală. Dar, pentru moment, n-am 
timp să vă vorbesc. 

— Am observat. 

— În consecinţă, în cazul în care nu-mi veţi da ordinul 
precis să părăsesc locul, aş vrea să-mi continuu munca, 
dacă-mi permiteţi. 

— Faceţi - aţi făcut - o muncă remarcabilă. Pe moment, 
n-am crezut că sunteţi doar o elevă infirmieră. De ce să nu 
continuaţi? 

— Mulţumesc, domnule. 

— Mi s-a spus că mai sunt încă mulţi răniţi imobilizaţi 
printre rămăşiţele trenului. Aici totul merge bine şi mă 
gândesc că sunteţi gata de-a deveni şi mai utilă. 

— Mă voi duce imediat acolo. 

— Mă voi ocupa eu de această casă. Datorită 
dumneavoastră, acum lucrurile sub control. Vă propun ca 
mai întâi să vă duceţi să beţi o ceaşcă de cafea, Crucea 
Roşie a instalat un camion cantină, exact în faţa uşii. De ore 
întregi nu v-aţi oprit. 

— Sunt atâtea de făcut. 

— Acum nu, sunt mulţi care pot continua munca pe care 
aţi început-o. Nu vreau să vă prăbuşiţi de oboseală. Sunteţi 
pe baricade încă de la început şi este ora trei dimineaţa. 
Domnişoară Landon, insist pentru ceaşca de cafea. 

Ea îşi lăsă baltă responsabilităţile, ca şi când s-ar fi 
descotorosit de un mantou. 

— Mulţumesc, domnule. Cafeaua îmi va face bine. 

leşiră împreună din casă, bărbatul înalt şi subţire, în 


bluză lungă, albă şi fata foarte frumoasă, cu părul în vânt, 
în uniforma pătată de sânge. Gillespie îi întinse o ceaşcă de 
cafea aburindă, luă una pentru el şi aşeză o farfurie cu 
biscuiţi pe o masă improvizată, lângă camion. 

Denise îşi bău cafeaua cu înghiţituri mici şi zâmbi. 

— Mă aştept să-mi puneţi o mulţime de întrebări, 
doctore. 

— Da, ar trebui... 

— Ştiţi că am calificarea pentru a face această muncă? 

— Desigur. Oricine ar fi înțeles. 

— Cu atât mai bine... N-aş mai fi putut răbda mult timp. 

— Sunteţi prietena doctorului Kildare, nu-i aşa? 

— Da... în sfârşit, cred. Ea roşi uşor. Nu este cu nimic 
răspunzător de felul în care am acţionat aici. De fapt, cred 
că nici măcar nu ştie. 

— Doctorul Kildare se agită pe lângă răniții care n-au 
putut fi încă descarceraţi. Sunt mândru de modul în care s-a 
comportat personalul de la Blair. 

— Şi eu sunt mândră de asta. 

— Mâncaţi ceva... N-aveţi de ce vă teme de mine, 
domnişoară Landon. 

— Să ştiţi, domnule, că nu m-aţi înspăimântat niciodată. 

El zâmbi la rândul său. 

— N-aveţi de ce să vă fie teamă, dar, trebuie să vă atrag 
atenţia în mod cinstit că pun în practică în mod riguros 
regulamentul. 

— Este normal. 

— Desigur, sunteţi infirmieră calificată? 

— Da, eram şefă la sala de operaţie. 

— Într-un spital mare? 

— Unul dintre cele mai importante. 

— Au pierdut un element excelent. 

— Nu... Clătină din cap, apoi ridică din umeri. Nu este 
momentul să mă las demoralizată. Cred că îmi veţi da 


ocazia să vă explic totul. 

— Aveţi cuvântul meu. 

— Mulţumesc. _ 

Ea muşcă dintr-un biscuit şi bău încă puţină cafea. In 
acea clipă apăru doctorul Agurski, într-o ţinută doar cu 
numele albă, aruncând priviri îngrjorate în jurul său. Îl zări 
pe Gillespie şi se grăbi spre el. 

— Domnule... Kildare este lângă un bărbat căruia trebuie 
să i se amputeze un picior... Am nevoie de material... 

— Intoarceţi-vă lângă Jimmy, spuse Denise. Voi aduce eu 
tot ce trebuie. 

Agurski nu ştia exact cine vorbea. Dar faptul că Gillespie 
dădu imperativ din cap îi fu de-ajuns s-o ia din loc şi plecă 
în fugă. 

Denise se ridicase. 

— Domnişoară Landon... 

Ea se întoarse. 

— Da, domnule? 

— Indiferent ce se întâmplă mai târziu... Mulţumesc. 

Ea înclină capul şi ochii i se înceţoşară. Apoi alergă spre 
casă, puse mâna pe o trusă şi aşeză acolo toate 
instrumentele necesare lui Kildare. 

Cobori valvârtej panta şi ajunse tot în fugă la locul 
deraierii. 

— Unde se află un bărbat blocat, căruia trebuie să i se 
taie piciorul? îl întrebă pe un poliţist. 

— În primul vagon, domnişoară... 

Alergă spre vagon, reuşi să se caţere acolo şi, peste 
banchetele răsturnate, ajunse unde se aflau Kildare şi 
Agurski. 

Îi întinse trusa lui Kildare. 

— Mulţumesc, spuse el, fără măcar s-o recunoască. 

— Unde este blocat, Jimmy? 

El înălţă capul. 


— Denise! 

— Doctorul Gillespie este cel care m-a trimis. Lasă-mă să 
văd piciorul. 

El se dădu la o parte, Agurski îi făcu loc şi ea se putu 
strecura între ei. Kildare îndreptă lampa electrică asupra 
piciorului. 

— Ai dreptate, Jimmy. Trebuie amputat. 

Îi făcu semn să lumineze faţa bărbatului. Era calm. 

— l-am făcut două doze de morfină, spuse Kildare. 

— Bun! De altfel, este într-o stare de şoc atât de 
pronunţată, încât nu va simţi oricum mare lucru. Să-i dăm 
drumul. 

Îşi vârî mâinile în trusă şi scoase instrumentele: un cuţit 
şi un fierăstrău pentru amputare, mai multe bisturie, 
tampoane groase dintr-o țesătură subţire, un garou. 

Agurski şi Kildare începură să lucreze. Agurski era mai 
bine aşezat pentru a se putea folosi de cuţit. Il ţinea în aer, 
căutând punctul în care va amputa. Lama se îndreptă exact 
deasupra genunchiului. 

— Nu... spuse Denise calm, mai sus. 

Agurski îi aruncă o privire iritată, căreia ea nu-i dădu 
atenţie. 

— Mai sus, doctore, repetă ea. Aplicaţi tehnica 
ghilotinei... tăiaţi brusc, fără să vă gândiţi la resturi. 
Esenţialul este să-l eliberăm. 

— Are dreptate, interveni Kildare. Îl vom putea reopera şi 
ne vom ocupa mai mult de ciot... Timpul ne presează, 
sângerează periculos. 

Cuţitul pătrunse până la os. Atunci, Denise îi întinse lui 
Agurski un bisturiu mai mic şi acesta continuă să incizeze. 
În clipa în care lăsă bisturiul, Denise îi întinse fierăstrăul. 
După ce tăie osul, luă iar un bisturiu curat. Denise apăsă 
plaga cu tampoane groase. 

Bărbatul era eliberat. Kildare şi Agurski îl prinseră de 


umeri şi de şolduri şi-l scoaseră de sub lucrurile prăbuşite 
sub care fusese izolat. Denise le făcu lumină şi, înainte 
chiar ca rănitul să fie scos din vagon ceru o brancardă. 

Bărbatul fu urcat la bordul unei ambulante în care se afla 
un intern. Denise plecase deja înapoi spre casă. 

Kildare îşi şterse transpiraţia, ceea ce nu făcu decât să-i 
murdărească faţa şi s-o umple mai mult de sânge. Cineva 
sosi, spunând că în vagoane nu mai erau decât două 
cadavre ce trebuia descarcerate prin tăiere cu flacăra. 
Dintr-odată, Kildare se simţi rupt de oboseală. Agurski făcu 
câţiva paşi şi se prăbuşi pe sol. Scotoci prin buzunare 
pentru a-şi găsi ţigările. Stânjenit de mănuşile de cauciuc, 
le smulse şi le aruncă. 

Kildare se prăvăli lângă el şi întinse mâna spre ţigări. 

— Când te vei hotărî să-ţi cumperi şi tu unele? mormăi 
Agurski. 

— Nu se găseşte această marcă aici. 

O priviră pe Denise grăbindu-se spre casa cea mare în 
care era concentrată întreaga activitate. 

— Prietena mea, spuse Kildare. 

— Denise Landon? Cea cu care aveai întâlnire? 

— Mmm! 

— Elevă infirmieră? 

— Din anul doi! 

— Ah! nu, Jimmy... nu... este calificată, şi de foarte multă 
vreme. 

— Da... Ar putea fi chiar medic. 

— Mi s-a vorbit de ea acolo sus, Agurski arătă cu ţigara 
aprinsă spre casă. S-a ocupat de tot, a organizat tot. A 
funcționat ca o maşină bine unsă. 

— Se putea aştepta din partea ei. 

— O elevă din anul doi! Cum să nu! 

— Nu ştiu exact de ce se uită înapoi, bătrâne, şi nu-i nicio 
întrebare, iar dacă tu o vei face, te previn că vei suferi un 


eşec. 

— Nu va fi nevoie să-i pun întrebări. Adineauri, când am 
fost acolo sus să caut materialul necesar amputaţiei, lua 
cafeaua cu Gillespie. 

Kildare gemu. 

— Trebuia să se întâmple. 

— Ascunde ceva? 

— Cu siguranţă. 

— Ceea ce-a făcut aici şterge orice greşeală trecută, 
crede-mă. Când dădea ordine, toate infirmierele calificate 
trăgeau tare şi internii nu-i ieşeau din cuvânt. Mi s-a spus 
chiar că medici experimentați de la alte spitale îi executau 
instrucţiunile... 

— Are talentul de a comanda şi obişnuinţa urgenţelor, 
sunt sigur. De unde vine asta? N-am nici cea mai mică idee. 
Pe scurt, sunt mulţumit că acum totul iese la lumină. 

— Este o femeie minunată, ce mai! 

Kildare trase lung din ţigară şi clătină din cap. 

— Oricum, o va încasa. Dar sunt aici pentru a ţine piept 
la ceea ce se va întâmpla. 

— Poţi conta şi pe mine, dacă pot fi de folos. 

Kildare aruncă mucul de la ţigară. 

— Ai vorbit despre cafea? 

— Este un camion de la Crucea Roşie, acolo sus. 

— Ce mai aşteptăm, atunci? 

Se ridicară în picioare, îşi întinseră muşchii obosiţi şi se 
târâră până-n vârful colinei. Îşi băură cafeaua, ronţăiră nişte 
biscuiţi şi fură informaţi că prezenţa lor nu mai era 
necesară. 

Ambulanţele duseră cea mai mare parte dintre răniţi, iar 
cei care rămaseră, acum erau în stare să suporte 
transportul. O văzură pe Denise supraveghind urcarea unei 
tărgi într-una din ambulante. Vorbea cu seriozitate unui 
intern sau unui şef de clinică. El dădu din cap şi urcă în 


ambulanţă. Denise îi zări pe cei doi tineri şi se îndreptă spre 
camionul de la Crucea Roşie. Cineva îi întinse o ceaşcă de 
cafea. Tânăra se aşeză alături de Kildare, dar i se adresă lui 
Agurski: 

— Doctorul Gillespie a văzut amputaţia. A spus că este o 
treabă bună. 

— Este adevărat, dar dumneavoastră ar trebui să fiți 
felicitată, domnişoară Landon. 

— Nu... este opera dumneavoastră. 

— Sub îndrumarea dumneavoastră. Eu n-am întâlnit 
niciodată un caz asemănător. Şi pentru mine, o amputaţie 
trebuie să fie clasică: să tai cât mai jos posibil şi să ai un 
manşon frumos de suturat. Dumneavoastră aţi mai văzut 
asta, nu-i aşa? 

— Oh! Ascultă, ajunge! interveni Kildare, furios. 

Denise îşi puse mâna pe braţul lui Kildare şi zâmbi. 

— Da, doctore, am asistat deja la asemenea operaţie... 
de două ori şi făcută de specialişti. Sunteţi intern şi nu vi se 
poate cere să ştiţi totul. 

— Reacţia nu va fi uitată... mă voi duce înăuntru să văd 
dacă pot fi de folos. 

— Era şi timpul, mormăi Kildare. 

Agurski se aplecă şi sărută obrazul murdărit al Denisei. 

— Mulţumesc, frumuseţe, acum ai doi tineri de partea 
dumitale. Să nu uiţi asta. 

Ea îi zâmbi, apoi îl privi împreună cu Kildare îndreptându- 
se încet spre casă. Kildare se ridică şi se duse să aducă încă 
două ceşti de cafea. 

— Ah, bine! spuse Denise când fu aşezat din nou, totul s- 
a terminat. 

— Da, cred că toţi am făcut o treabă bună, dar tu în mod 
special. 

— Nu mă gândeam la accident, Jimmy. 

— Ştiu... 


— Doctorul Gillespie îşi dă perfect seama că nu sunt o 
elevă în anul doi. 

— Acum, o ştie oricine. 

— În consecinţă, va trebui să plec. Oh! Jimmy, aş fi vrut 
atât de mult să rămân la Blair. 

— Cine spune că va trebui să pleci? 

— Mă vor obliga. 

— Nu văd de ce. 

— Pentru că nu ştii... nu cunoşti trecutul meu. 

— Ba da... ani de muncă intensă şi de devotament care 
ti-au permis să te remarci aici. Este tot ce mă interesează. 

— Jimmy, trebuie să-ţi spun. 

— Da... 

— Apoi va trebui să-i spun de asemenea totul doctorului 
Gillespie. 

— Şi asta este adevărat, dar nu vei părăsi nici spitalul 
Blair, nici pe mine. 

— Dragul meu, vrei să aştepţi să cunoşti povestea mea? 

— Pentru mine, asta nu va schimba absolut nimic. 

— Mă tem că da, Jimmy. 

— Ei bine! Vei vedea. 

— Mâine. Aş vrea să-ţi vorbesc când vom fi singuri... în 
acea boltă de verdeață din spatele pavilionului 
infirmierelor. Voi avea nevoie de tot calmul, de toată 
liniştea pentru a-ţi vorbi. 

— Rămâne stabilit. 

— E de preferat să fie de dimineaţă, Jimmy. Gillespie m- 
ar putea convoca imediat după-amiază. 

— La ora unsprezece, dacă trebuie, îi voi cere lui Agurski 
să mă înlocuiască. 

— Mulţumesc, Jimmy. Acum aş vrea să mă întorc... 
pentru că nu mai este nimic de făcut, sunt atât de obosită... 

Jimmy Kildare, îmbrăcat într-un alb impecabil, ieşi pe uşa 
din spate a spitalului şi se îndreptă spre pavilionul 
infirmierelor. Inconjură clădirea şi o găsi pe Denise, aşezată 
pe o bancă. Nu era în uniformă. Purta o fustă şi o bluză 
albastru deschis şi-şi aruncase pe umeri o jachetă cu 
mâneci lungi. Nu avea nicio urmă de oboseală şi-i zâmbi lui 
Jimmy când îi luă mâna şi se aşeză lângă ea. 

— Eşti încântătoare, spuse el. 

— Mă simt mult mai bine acum, când totul se va lămuri. 
Ştiu că îmi vor mai da o şansă. 

— Sunt sigur de asta, Denise. 

— Nu mă numesc Denise... ci Joanne. 

— Pentru mine, eşti Denise. 

— Aceasta era sora mea... ea a murit. 

— Fie... eşti Joanne. Este un nume frumos. 

— Jimmy, acum doi ani eram infirmieră şefă la sala de 
operaţii din Putman Memorial. 

Kildare scoase un fluierat. 

— Probabil ai cedat, Joanne. Tata mi-a vorbit deseori 
despre acest loc. Credeam că trebuie cel puţin douăzeci de 
ani de serviciu ca să fii numit acolo... şi tu ai obţinut acest 
post atât de tânără... 

— Aşteaptă urmarea... 

— Da... te voi asculta, dar să înţelegi bine că te las să 
povesteşti ce s-a întâmplat doar pentru că în mod inevitabil 
se va vorbi despre asta şi pentru că doresc să aud totul din 
gura ta. 

— Oh, Jimmy!... nu ştiu de unde să găsesc firul 
adevărului. Tatăl şi mama mea au murit la mai puţin de un 
an distanţă. Asta este adevărat. Sora mea a murit şi ea în 
urma unei boli care a epuizat-o. Am îngrijit-o cum am putut 
mai bine, dar mă simţeam atât de neputincioasă. Atunci m- 


am hotărât să devin infirmieră... şi am devenit. În trei ani, 
mi-am luat diploma pentru sala de operaţii. Am căpătat 
obiceiul să dau ordine şi să supraveghez la executarea lor. 
Am ajutat de asemenea în chirurgie cât de des am putut. 

— Spune-mi ce s-a întâmplat... de ce ai renunţat. Ce te-a 
făcut să iei numele surorii tale şi să începi din nou de la 
zero? 

— Am omorât pe cineva! 

— Fără să vrei! 

Nu era o întrebare ci o afirmaţie şi tânăra îi fu 
recunoscătoare lui Kildare. 

— Desigur, fără să vreau, dar rezultatul a fost acelaşi. Am 
fost neglijentă, Jimmy, şi nu se poate permite o neglijenţă în 
sala de operaţie. 

— Amănunte, o imploră el. Lasă-mă să-mi fac o părere. 

— Era a cincea operaţie la care asistam într-o dimineaţă. 
O intervenţie banală asupra unui băieţel de cinci ani. Eu 
asistam. 

Era doar o problemă de rutină, dar eram obosită şi am 
acţionat mecanic. Se făcea o anestezie cu gaz, cu 
ciclopropan şi operaţia necesită un tub în faringe. L-am 
pus... i-am făcut semn anestezistului... el a deschis maneta 
gazului... şi, şi... Pusesem greşit tubul, Jimmy. Gazul sub 
presiune s-a vărsat în stomacul copilului. Asta s-a petrecut 
atât de repede, încât sacul stomacal s-a rupt. 

— Nu era pentru prima dată când se producea un astfel 
de accident. 

— Era pură neglijenţă. O fată incapabilă să plaseze un 
simplu tub în faringe, nu merita să fie infirmieră. 

— Copilul a murit? 

— Da... copilul trebuie să fie mort. 

— Ce s-a întâmplat, în momentul acela? 

— Mi-am pierdut capul... mi-au cedat nervii. Nu ştiu... 

Ea lăsă capul în jos şi începu să plângă, în tăcere. 

Kildare îi trecu un braţ în jurul umerilor, îi 
mâna liberă şi-i zâmbi. 

— Ai fugit... 

— Am plecat ca o laşă şi am dat bir cu fugiţii... Chirurgii 
se agitau... şi eu am plecat. In acea perioadă locuiam la 
hotel, mi-am aruncat câteva lucruri într-o valiză, m-am dus 
la bancă şi mi-am retras toţi banii. Aveam o maşină şi am 
condus... am condus... nu ştiu cât timp... Zile... săptămâni, 
poate. Am ajuns într-un oraş mare şi mult timp n-am mai 
ieşit din hotel. Am rămas între patru pereţi, acolo mâncam, 
citeam sau îmi petreceam pur şi simplu timpul fără să fac 
nimic. 

— Această reacţie n-avea nimic anormal. 

— Ba da, Jimmy. Acum pot s-o spun. Acela a fost 
momentul în care am scris acea scrisoare de adio. Voiam să 
mă arunc pe fereastră. 

— Dar n-ai făcut-o, ai rezistat acestui impuls şi n-ai 
recidivat. 

— Cred că această scrisoare... faptul că am scris-o, mi-a 
limpezit ideile. Am păstrat biletul pentru a-mi aminti ce era 
gata să fac... a căzut probabil din valiza mea şi l-a găsit 
femeia de serviciu. 

— Ura! asta mi-a permis să te cunosc. 

— Da, şi sunt recunoscătoare pentru tot binele care a 
rezultat din asta. M-am gândit mult timp, am ucis un copil, 
fie, dar dacă mă omoram şi eu, asta ar fi însemnat două 
vieţi pierdute. M-am gândit că ar fi bine să încep din nou să 
îngrijesc bolnavi şi, pentru a-mi repara greşeala, să mă 
dedic cât mai mult posibil altora, făcând dovada faţă de ei, 
de toată amabilitatea şi de toată îndemânarea de care 
eram capabilă. Eram o infirmieră bună, Jimmy. In sala de 
operaţie eram într-adevăr bună. 

— În consecinţă, ai luat numele surorii tale. 

— Ea era moartă. În locul în care fusesem eleve, nu se 


nălţă capul cu 


ştia. Am... scris la colegiul ei pentru a cere un duplicat după 
diploma sa, folosindu-i numele. l-am scris pastorului şi altor 
persoane care ar fi vrut să dea referinţe... Tot în numele 
Denisei. Fusese o fată atât de drăguță. Am primit nişte 
răspunsuri minunate. 

— Referințele despre tine ar fi fost la fel de minunate. 
Continuă, Joanne. 

— Mi se pare atât de curios să te aud numindu-mă astfel, 
Jimmy. Ei bine! Am căutat un spital bun şi am ales Blair. Era 
destul de departe. Speram ca nimic să nu se afle, aşa că 
mi-am depus candidatura ca elevă infirmieră. Ştiam că 
trebuia s-o iau de la zero, dar nu-mi păsa. Chiar ca elevă, aş 
fi putut să fiu de folos şi să compensez puţin răul pe care-l 
făcusem. 

— Ei bine! Sincer, nu văd ce este atât de teribil în toată 
povestea. 

— Ai fi spus acelaşi lucru dacă era vorba despre copilul 
tău? 

— Poate că nu. Dar n-aş felicita niciun chirurg căruia îi 
rămâne un copil pe masa de operaţie... Denise... oh, fir-ar 
să fie! Joanne... medicii nu sunt infailibili. Ca şi infirmierele, 
poliţiştii, pompierii sau mecanicii... catastrofa de aseară 
este imputabilă unui mecanic care mergea prea repede, 
ştii? Au fost paisprezece morţi. Mecanicul avea treizeci şi 
unu de ani şi nu şi-a atras nici cel mai mic reproş. 

— ÎI plâng din toată inima. 

— Merită cu siguranţă, ca şi victimele. Aseară ai salvat nu 
ştiu câte vieţi. Ai arătat ce infirmieră remarcabilă eşti. M-ai 
ajutat să-l salvez pe domnul Blanchard. Datorită ţie, 
doamna Marshall a scăpat cu bine. Amputatul îţi datorează 
de asemenea viaţa. Ce îţi trebuie mai mult, Joanne? 

— Trebuie să plătesc. Ei bine, aici este drama, Jimmy. 

— Nu văd de ce... 

— Nu-mi vor permite să-mi continuu studiile. 


— Este absolut inutil, pentru că ai diploma ta de stat. 

— Şi un dosar menţionând că un copil a murit din cauza 
neglijenţei mele. Voiam să devin alta, cu un dosar nepătat 
şi cu trecerea timpului sunt sigură că aş fi putut uita 
trecutul. Acum, iată-mă redevenind Joanne Landon şi în 
calitate de Joanne, nu pot continua. Ce voi face din acest 
moment? 

— Nu ştiu, mărturisi Kildare încet. N-am cunoscut 
niciodată o situaţie asemănătoare, dar sincer, nu văd de ce 
ar trebui să pleci. Joanne Landon va fi o nou venită 
excepţională pentru personalul din spitalul Blair. 

— Mă tem că asta este imposibil. 

— Ascultă... n-are niciun sens să încerci să ghiceşti ce va 
face Gillespie. Vom putea discuta despre viitor când îi vom 
cunoaşte decizia. Să mergem la el imediat şi să-l întrebăm. 

— M-a convocat la ora două... 

— Şi ce? Pariez pe tot ce am că este în biroul său. 

— Jimmy, îţi vei atrage o grămadă de necazuri. 

— De ce? Mi te-ai destăinuit mie, pentru că ţi-ai dat 
seama că era imposibil să continui să te pretinzi elevă 
infirmieră după toată priceperea şi experienţa de care ai 
dat dovadă. 

— Bine, să mergem... Nu mai pot suporta aşteptarea nici 
măcar două ore. Dar promite-mi un lucru Jimmy... Că n-ai 
să-l obligi pe Gillespie să te trimită şi pe tine la plimbare... 

Kildare rămase pe gânduri. 

— Ştii... să mai aşteptăm puţin... Lasă-mă să vorbesc cu 
Molly Cavendisch. Numai în cazul în care n-ai informat-o 
deja. 

— Mi s-a cerut să fac un raport scris, dar nimeni nu mi-a 
spus nimic, numai că doctorul Gillespie voia să mă vadă la 
ora două. 

— Atunci, ne întâlnim acolo în douăzeci de minute. Molly 
vrea să pară arţăgoasă, însă este de fapt foarte bună şi 


foarte înţelegătoare. Şi are o enormă influenţă asupra lui 
Gillespie. 

— Vom face cum vrei, Jimmy şi îţi sunt foarte 
recunoscătoare. 

— In ceea ce priveşte recunoştinţa, sunt atâţia oameni 
care ţi-o datorează! Şi să nu-mi obiectezi cu părinţii acelui 
copil. Un accident este un accident. 

El se întoarse în fugă spre spital şi o prinse pe Molly 
Cavendish din zbor, când pleca să prânzească. Închise uşa 
în urma lui şi se aşeză. 

— Vin la dumneavoastră în legătură cu Denise Landon, 
spuse el deschis. 

— Nu mă miră deloc, doctore. 

— Sunteţi informată, fireşte. 

— Fireşte. 

— Oare ce i se va întâmpla? 

— Este dată afară din şcoala noastră de infirmiere. 

— Oh, aşa! spuse Kildare degajat. Oricum, ea este deja 
calificată. Dar ce i se va întâmpla Denisei în calitate de 
persoană... în calitate de infirmieră cu experienţă... şi nu în 
calitate de elevă? 

— Va fi rugată să părăsească Blair. 

— De ce? 

— Pentru că nu putem s-o ţinem aici după ceea ce s-a 
petrecut. 

— Ştiţi ce s-a petrecut, domnişoară Cavendish? 

— Da. Nu sunt multe lucruri care să-mi scape, tinere, şi 
sper că n-ai venit să-mi dictezi conduita în această 
problemă. Oricum, nu este de competenţa mea. 

— Dacă trebuie, o veţi susţine? 

— Nu. 

— Este cea mai bună infirmieră din acest spital... cu 
excepţia dumneavoastră. 

— Aceste vorbe sunt chiar de prisos. Ea îmi este 


superioară. Ştiu munca pe care a îndeplinit-o. Dar a venit 
aici sub un nume de împrumut. A minţit, a prezentat acte 
false. 

— Şi, adăugă Kildare cu amărăciune, a omorât un copil în 
alt spital. 

— În asta nu mă amestec. Acum, permite-mi să-ţi dau un 
sfat, deşi ştiu că nu-l vei urmă: rămâi în afara acestor 
lucruri, doctore! 

— Imposibil! 

— Eşti îndrăgostit de această tânără? 

— Da... cred... 

— Doctore Kildare, eşti cunoscut la Blair pentru 
intervenţiile făcute întotdeauna cu cele mai bune intenţii şi 
nu eu sunt cea care îţi va reproşa atitudinea... în 
majoritatea cazurilor, cel puţin. Dar de data aceasta eşti 
depăşit. Mă înţelegi? Nu poţi face absolut nimic. 

— Vom vedea, răspunse Kildare furios. Cu siguranţă, vom 
avea ocazia să mai vorbim despre asta, domnişoară 
Cavendish. 

Se afla deja la uşă când ea îl chemă: 

— Doctore... Jimmy... 

Uşa se închise în urma lui şi Molly Cavendish se aşeză 
încet bombănind câteva fraze demne de Gillespie. 

Kildare o regăsi pe Joanne la secretara lui Gillespie, 
înclină din cap spre aceasta din urmă, apoi ciocăni la uşa 
medicului şef. Un mormăit familiar îi răspunse să intre. 
Kildare se dădu într-o parte şi o invită pe Joanne s-o ia 
înainte. 

Gillespie se ridică imediat şi veni înaintea tinerei cu 
mâinile întinse. O conduse la canapeaua din piele şi se 
aşeză lângă ea. Killdare era încântat, cu toate că lui nu i se 
acordase nici măcar o privire. 

— Dragă domnişoară Landon, spuse Gillespie. Ce treabă 
minunată aţi făcut în noaptea aceasta. 


— Mulţumesc, domnule, dar îmi este teamă că până la 
urmă veţi fi decepţionat. 

— Am citit raportul, bineînţeles, dar aş vrea să aud 
faptele din gura dumneavoastră. 

Ea simţi că-i era mai uşor să-i vorbească decât lui Kildare 
şi-i repetă toată povestea. Gillespie ascultă fără să lase să 
se observe nici cea mai mică urmă de emoție. 

— Un accident nefericit, spuse el în cele din urmă, dar mi 
se pare că modul în care v-aţi comportat după aceea n-a 
fost foarte înţelept. 

— Îmi permiteţi!... i-o tăie Kildare. 

Gillespie îl privi ca şi când îl vedea pentru prima dată. 

— Dumneata să taci, îi ordonă el, fără severitate. Apoi se 
întoarse spre Joanne. Ar fi trebuit să înfruntaţi consecinţele 
pe loc. Dar... aţi dat bir cu fugiţii şi nu se mai poate 
schimba nimic. Aş vrea să ştiţi că orice medic, orice 
infirmieră trăieşte cu groaza unui incident de acest gen. 
Asta i se poate întâmpla oricui. 

— Nu, domnule. Sunteţi foarte bun că-mi spuneţi asta, 
dar vă înşelaţi. N-ai dreptul să fii neglijent. Eram obosită... 
Mă gândeam la altceva. N-am nicio scuză... niciuna. 

— Dacă acesta este sentimentul dumneavoastră, 
domnişoară Landon... Aş putea lua legătura cu spitalul unde 
aţi fost şi să-i informez despre comportarea dumneavoastră 
admirabilă de ieri. 

— Nu m-aş putea niciodată întoarce acolo... Niciodată. 

Înţeleg şi asta, copila mea, însă ce veţi face? 

Kildare nu se mai putu stăpâni. 

— Ce va face? Va rămâne aici... ca infirmieră. 

— Kildare, te-am rugat să taci. Sunt obişnuit să-mi văd 
ordinele respectate, în special de către interni. 

— Da, domnule, răspunse mecanic Kildare. 

Gillespie continuă: 

— Domnişoară Landon, îmi pare rău că nu puteţi rămâne 


aici. Pentru asta ar trebui să facem o anchetă, să cerem 
dosarul dumneavoastră de la spitalul unde aţi lucrat. Ar 
trebui de asemenea să treceţi nişte examene pentru a avea 
dreptul să practicaţi în acest stat. 

— N-aş putea suporta asta niciodată... 

— Sunt dezolat. Bineînţeles, nu veţi putea rămâne aici ca 
elevă, sunteţi deja calificată şi mai este şi povestea cu falsa 
identitate. 

— Voi pleca încă din această după-amiază. 

— Da... Ar fi mai bine. 

— V-am făcut multe necazuri, domnule. Vă rog să mă 
iertaţi. 

— Mi-aţi adus mai cu seamă mari servicii. Dacă vă pot fi 
de folos cu ceva, să nu ezitaţi să veniţi la mine. Imi 
promiteţi? 

— Da, da, doctore, desigur. Şi mulţumesc încă o dată. 
Kildare deschise gura pentru a-şi spune deschis părerea 
despre acei imbecili care n-au în suflet o urmă de 
indulgență. Dar Gillespie îi luă mâna, i-o strânse şi-i spuse 
zâmbind. 

— Am avut o conversaţie adorabilă, doctore Kildare. Te 
poţi retrage. 

— Dar eu... 

— Ajunge, Kildare. 

Chipul acestuia deveni dur, neprietenos. O luă pe Joanne 
de braţ, o conduse la uşă, o făcu să iasă, apoi reveni brusc, 
bătând în uşă în spatele lui. Gillespie înălţă capul. 

Kildare izbucni: 

— Oh, nu! domnule, nu ajunge. Oh, nu! asta nu se va 
termina aşa. Oh, nu! 

leşi trântind uşa şi o prinse pe Joanne de braţ pe coridor. 
Ea nu-l privea. El îşi potrivi pasul după al său, traversă 
clădirea şi ieşiră pe uşa principală, străbătând valul primilor 
vizitatori de după-amiază. 


Capitolul 12 


Se îndreptară instinctiv spre banca lor. Tăceau. Kildare 
era atât de furios încât prefera să nu vorbească şi tăcerea 
Joannei se datora deznădejdii sale. 

— Nu ştiu ce voi face, spuse Kildare când se aşezară. Dar 
voi face ceva, să fii sigură de asta. 

Ea îşi puse mâna peste a lui. 

— Te rog, Jimmy, las-o baltă, nu te mai ocupa de asta. 
Doctorul Gillespie are perfectă dreptate. 

— Este un cretin! decretă Jimmy cu răutate. A descoperit 
ce infirmieră extraordinară eşti. A văzut cu ochii săi. Şi ştie 
de asemenea ce pasăre rară este o infirmieră de clasa ta. 
Putea face un efort să te ţină aici. 

— L-ai auzit, Jimmy. Ar trebui să-mi iau diploma în acest 
stat, să dau pentru referinţe numele spitalului unde am 
lucrat... cel în care s-a petrecut totul. Nu... N-aş putea 
suporta. Nu vreau nici măcar să mă gândesc la asta. 

— Aşadar... la naiba! exclamă el furios. 

Ea zâmbi. 

— Jimmy, încă nu ştiu ce voi face, dar voi putea găsi 
probabil o slujbă care să-mi convină. Totul va fi bine. Am 
destule economii... Părinţii mi-au lăsat o sumă bună, de 
care nu m-am atins, n-am nicio grijă în această privinţă. 

— Ei da! Nu dai nicio importanţă banilor. 

— Asta înseamnă totuşi că pot să mănânc, să mă îmbrac 
şi să caut liniştită o slujbă. 

— Ai putea să te căsătoreşti cu mine, spuse el cu un 
zâmbet. 

— Jimmy, oh, Jimmy! Ar fi minunat... dar este imposibil. 

— Da, asta ar însemna mai degrabă să trăieşti în mizerie. 

— Am nevoie de puţin timp pentru a mă gândi bine, 
Jimmy. Văd mai limpede când sunt singură. Mă voi duce la 
un hotel şi îţi voi telefona în seara aceasta pe la ora şase. 


— Presupun că este singurul lucru de făcut. 

— Nu fi atât de abătut. Se va aranja totul. Oricum, nu 
cred că aş fi putut continua cu această minciună pe suflet. 
Este mai bine ca situaţia să fie clară. Sărută-mă, Jimmy, 
apoi întoarce-te la bolnavii tăi. Eşti de serviciu. Ai putea 
avea necazuri... 

— Sunt gata să-mi dau demisia, spuse el din ce în ce mai 
mânios. Regulamentele! Ele sunt făcute pentru a fi călcate 
în anumite cazuri... Nu ştiu... sunt ca şi tine... prea tulburat, 
probabil. Cum spui... să ne gândim bine. Dar să nu uiţi să 
mă suni la ora şase. 

— Îți promit, spuse ea, sperând ca vocea să-i pară 
sinceră, deoarece nu era. 

El o luă o clipă în braţe, o sărută, apoi se întoarseră 
împreună până la pavilionul infirmierelor. Ea se grăbi în 
interior şi el îşi continuă drumul până la spital. 

După ce se asigură că totul era normal pe etajul său, 
Kildare se duse să-l vadă pe amputatul din ajun şi-l găsi 
complet calm. 

Kildare ştia bine că munca îl împiedica să se gândească 
la greutăţile personale, dar aceasta era una din rarele 
ocazii în care făcea experienţa. De-abia când Joanne îi 
telefonă îşi dădu seama că ziua se încheiase. 

— Sunt la hotelul Brandon, îţi aminteşti? 

— Comod pentru întâlnirea noastră! Cu siguranţă, vor 
exista mici atenţii pentru tine în acest hotel... 

— N-am vorbit despre ceea ce s-a întâmplat la 
restaurant, Jimmy. Dar voiam să ştii că sunt aici. Cum merg 
lucrurile? 

—  Amputatul este fericit că trăieşte şi îşi recapătă 
puterile. Totul merge ca de obicei, vreau să spun că ne-ar fi 
de folos o infirmieră ca tine prin preajmă. 

— Eşti drăguţ că-mi spui asta, Jimmy. Pentru moment, 
pur şi simplu voi aştepta şi voi încerca să-mi pun ordine în 


gânduri. 

— Aş putea să te ajut. Am putea oare să ne vedem în 
seara aceasta, pe la ora nouă? 

— Ai pe cineva care să te înlocuiască? 

— Agurski a declarat că mă va înlocui şi o săptămână la 
rând, dacă asta ne-ar putea folosi la ceva. Aptitudinile tale 
l-au uluit şi crede la fel ca mine că oamenii din această 
dugheană sunt lamentabili. Dar, draga mea, n-a fost spus 
ultimul cuvânt. 

— Vom vorbi despre asta diseară. 

— Pe curând. 

Kildare se simţea mult mai bine. Obţinu confirmarea lui 
Agurski că-l va înlocui, mâncă un sandviş la bufet şi se duse 
să-şi facă vizita de seară. 

La ora opt şi jumătate se duse să se schimbe. Se îndreptă 
spre uşa unde spera să găsească un taxi, când încetini 
pasul, gândul ducându-l la o idee ce nu-i venise în minte 
până atunci. 

Se întoarse în hol, intră într-una dintre cabinele telefonice 
şi căută în cartea de telefon numărul de acasă al lui Paul 
Blanchard. 

— Aici doctorul Kildare, spuse el când Blanchard fu la 
celălalt capăt al firului. 

— Kildare, ce plăcere să te aud. 

— Cum vă merge, domnule? 

— Admirabil, cu excepţia unei rigidităţi a gâtului. Pot face 
ceva pentru dumneata, doctore? 

— Da, domnule, mă indispune îngrozitor să v-o cer, dar 
este foarte important şi dacă aţi putea să-mi acordaţi 
câteva clipe... Nu-mi vor trebui mai mult de cinci minute... 

— Kildare, îţi datorez tot timpul pe care mi-a mai rămas 
de petrecut pe acest pământ. Vino să mă vezi imediat. 

— Mulţumesc... sosesc. 

Blanchard locuia într-o casă nu prea mare, dar luxoasă 


dominată de zgârie-nori. Îl aşteptă pe Kildare în apropierea 
uşii, deoarece aceasta se deschise în timp ce el plătea 
şoferului. Blanchard îi strânse călduros mâna şi soţia sa sosi 
în hol pentru a-l întâmpina nu mai puţin călduros pe tânăr. 
Refuzând orice dovadă de recunoştinţă, Kildare intră direct 
în subiect. 

— Vin în legătură cu infirmiera care era cu mine în acea 
seară de pomină, domnule. 

— Foarte bine. Cu ce-i pot fi de folos? 

— Nu ştiu cu exactitate. Nu sunt nici măcar sigur că ar 
trebui să fiu aici, dar această fată merită o recompensă şi i 
se plăteşte exact cu opusul. 

— Povesteşte-mi, prietene. Pe îndelete. Explică-mi în 
amănunţime necazurile pe care le are, apoi vom vedea cum 
poate fi ajutată. 

Kildare povesti totul fără să uite nimic şi Blanchard 
declară: 

— Doctore, o fată care recurge la mici trucuri şi la 
nimicuri fără importanţă pentru a lua totul de la zero şi a-şi 
reîncepe studiile... eu îi admir îndrăzneala şi pretind că 
merită să i se ofere o şansă. Vom face în aşa fel încât s-o 
aibă. Spui că este mai mult sau mai puţin hotărâtă să nu se 
întoarcă la spitalul la care s-a produs accidentul? După 
părerea mea, greşeşte, dar mă pun în locul său. Aşadar, 
rămâne posibilitatea să-şi continue cursurile şi să-şi obţină 
diploma aici, sub numele surorii sale. Pentru Dumnezeu, 
unde este necazul? 

— Eu nu văd niciunul, însă doctorul Gillespie se opune 
categoric acestui lucru. 

— Îţi va scoate ochii pentru că ai venit la mine. Poate aş 
face bine să nu-i vorbesc despre asta. 

— Aş prefera să i-o spuneţi, domnule. Altfel, ar putea 
crede într-o intervenţie a Denisei. Oricum, doctorul Gillespie 
cunoaşte ideile mele despre această problemă. 


— Foarte bine, îi voi vorbi acestui bătrân nătărău chiar 
mâine dimineaţă şi-i voi spune verde în faţă. 

— Mulţumesc, domnule. Îmi voi lua inima în dinţi, încă de 
dimineaţă. 

— Dacă este prea încăpățânat, îl voi muia eu. Sunt fericit 
de-a fi capabil s-o ajut pe această tânără. După părerea 
mea, merită să te ocupi de ea. In plus, este foarte 
seducătoare. Sau poate n-ai observat asta? 

— Ba da... Mă duc s-o întâlnesc. Vă va fi foarte 
recunoscătoare, domnule. 

Kildare plecă rapid şi chemă un taxi. Ajuns la hotelul 
Brandon, năvăli în hol şi se auzi strigat de Joanne. Se 
apropie de ea, îi luă amândouă mâinile şi fu tentat s-o 
sărute fără să mai aştepte. Ea îşi eliberă mâinile cu 
drăgălăşenie şi se îndreptă spre o canapea unde se aşezară 
unul lângă altul. Purta un costum bleumarin şi o pălărie 
mare, care-i stătea foarte bine. 

— Încântătoare, spuse Kildare. 

— Mulţumesc. Ce s-a întâmplat? Ai un aer foarte agitat. 

— Ideea de a te întâlni ar fi fost suficientă să mă aducă în 
această stare. Dar este altceva. Tocmai am fost să-l văd pe 
Paul Blanchard. Ştii, bărbatul căruia i-am făcut o 
traheotomie de urgenţă. 

— În legătură cu mine, Jimmy? 

— Bineînţeles. 

— Oh! Jimmy, de ce? 

— Şi de ce nu? Trebuie neapărat ca cineva să facă ceva. 

— Vei avea necazuri cu doctorul Gillespie, cu spitalul. 

— Nu-mi pasă... cu condiţia să te întorci acolo. 

— Nu mă voi întoarce acolo. Toţi banii domnului 
Blanchard nu pot schimba nimic în cazul meu. Am încălcat 
regulamentele. Dacă se şterge cu buretele de data aceasta, 
ar fi un precedent periculos. 

— Numai tu mă interesezi. 


— Şi pe mine, ceea ce mă interesează este să nu-ţi atragi 
necazuri pentru că ai vrut să mă ajuţi, Jimmy, pune-te în 
locul doctorului Gillespie... 

— Dumnezeu să mă păzească. Dar poate Blanchard va 
reuşi... ar fi de-ajuns puţin noroc, este vorba despre viitorul 
tău. 

— Da, de al meu... dar de ce să-l rişti în acelaşi timp pe al 
tău? 

— Nu-ţi face griji pentru mine. Ascultă, Joanne, Gillespie 
nu-mi poate face mare lucru. Sunt medic cu diplomă. Dacă 
mă plictiseşte prea mult, cer să fiu mutat. Nu mă poate 
opri, dar ţie îţi poate face rău. 

Ea scutură din cap cu încăpățânare. 

— Cred că dai prea multă importanţă acestei încurcături, 
Jimmy. Ar fi mai bine s-o laşi baltă. 

— Pentru nimic în lume. Hai să bem un pahar la bar. Vom 
vorbi mai detaşaţi, într-un loc liniştit. 

Comandară două pahare cu vin de porto şi le băură încet 
în timp ce discutau. 

— Blanchard va interveni pe lângă Gillespie, spuse 
Kildare. ÎI va face să înţeleagă că nu cerem pentru tine 
decât permisiunea de a-ţi continua studiile. Asta nu poate 
deranja pe nimeni şi Blair va câştiga o infirmieră excelentă. 

Joanne nu era convinsă. 

— Eşti atât de tânăr, Jimmy şi atât de puţin obişnuit cu 
astfel de lucruri. Ai fost protejat de-a lungul întregii tale 
existenţe, ceea ce a făcut să nu te izbeşti de regulamente 
şi de cei însărcinaţi să le aplice. In profesiunea medicală - şi 
la fel stau lucrurile cu infirmierele - regulile trebuie să fie 
mai stricte şi mai inflexibile decât oriunde în altă parte. De 
noi depind vieţi. 

— Acum ne ocupăm de a ta, cel puţin de viitorul tău şi nu 
sunt dispus să renunţ. 

Ea bău o înghiţitură de vin şi scutură cu putere din cap. 


— Ar trebui să mă întorc la spitalul unde a început totul, 
dar sunt absolut incapabilă de asta. Nu-i pot revedea pe 
acei oameni, Jimmy. Aşadar, să nu mai vorbim despre asta. 
Să încep din nou o şcoală de infirmiere pare la fel de 
imposibil. Dar voi găsi o ieşire. Trebuie să existe una. Am 
nevoie de timp să mă gândesc la asta. Am nevoie deo 
minte liniştită. 

— Nu te poate deranja că există oameni care să lupte 
pentru tine. Dacă erai o infirmieră mediocră, o fată care îşi 
face treaba doar pentru a fi plătită sau a obţine nişte 
avantaje, n-aş pierde o clipă încercând să te ajut. Dar tu 
eşti un element de valoare pentru profesiune. Ai leacuri 
mari la activul tău. 

— La ce foloseşte! Dosarul meu nu este deloc remarcabil. 

— Incă o dată, un medic sau o infirmieră pot comite o 
greşeală. Nu suntem infailibili: să-l luăm pe doctorul Kane... 
dacă o tratam pe doamna Marshall după instrucţiunile lui, 
poate că ar fi fost moartă la ora asta. 

— Marea diferenţă este că ea n-a murit. Şi poate ar fi 
suportat foarte bine medicamentul. Cine poate şti? Doctorul 
Kane şi-a asumat de bunăvoie un risc, dar să introduci un 
tub în stomacul unui copil... să laşi să se deschidă gazul 
anestezic... asta este neglijenţă pură. Aş fi putut să mă 
consolez dacă era un simplu accident, dar vai! Am făcut o 
prostie şi cineva a murit. Nu voi putea uita asta niciodată. 

— Nimeni nu ţi-o cere... Nici eu n-aş putea, dar mi-am 
spus că voiai să compensezi această greşeală devenind cea 
mai bună dintre infirmiere şi cu siguranţă eşti deja în elită. 
Dacă nu îţi încerci norocul, dacă nu lupti... atunci nu vei mai 
compensa acel moment regretabil. Nu poţi renunţa. 

Ea încetase să bea şi Kildare vedea că se enerva tot mai 
mult. Trebuia să încheie rapid. 

— Bun, îţi voi lăsa atâta timp cât vrei. Nu mă voi mai 
duce la Gillespie şi nu voi mai interveni pentru moment. 


— Mulţumesc, asta este tot ce-ţi cer... să mă laşi singură 
un anumit timp. Jimmy, nu-mi pot imagina să retrăiesc ce 
am trăit, aş avea inima strânsă, gândindu-mă la lucruri 
îngrozitoare. 

— Ce-ai spune de câteva zile de odihnă în familia mea? 

— Eşti drăguţ, Jimmy, dar este imposibil. Trebuie să scap 
singură din asta, nimeni nu se poate pune în locul meu. ţi 
promit că atunci când voi şti ce vreau, îl voi chema mai 
întâi pe doctorul Kildare, dacă voi avea nevoie de ajutor. 

— Te-ai putea căsători cu mine... Ţi-am mai spus-o. 

Ea se aplecă peste masă şi atinse uşor obrazul lui Kildare. 

— N-ar fi o soluţie, deşi te iubesc, dragul meu pentru 
ceea ce mi-ai propus. Aş vrea să urc în camera mea. Sunt 
foarte obosită. Încă nu mi-am recăpătat toate puterile după 
acel accident feroviar. 

— Te-ai comportat excepţional. Asta n-o poate contesta 
nimeni. Te voi conduce până la ascensor. Odihneşte-te, 
pune-ţi ordine în gânduri şi nu lua o hotărâre înainte de-a fi 
capabilă să judeci lucrurile sănătos. Eu voi fi fără îndoială la 
spital. Un simplu telefon şi alerg. 

În faţa ascensorului, ea îl sărută repede, zâmbi şi-i făcu 
un semn cu mâna când cabina se închise. 


Capitolul 13 


A doua zi dimineaţă, Kildare întinse mâna spre 
deşteptător. Dar telefonul îl făcu să tresară. Răspunse cu o 
voce adormită, dar îşi veni foarte repede în fire auzind-o pe 
secretara lui Gillespie ordonându-i cu o voce tăioasă, care 
probabil reflecta dispoziţia şefului, să se prezinte într-un 
sfert de oră. 

Kildare se ridică şi se îmbrăcă rapid, alergă spre spital, 
bău o ceaşcă de cafea la cantină şi porni spre Gillespie. 

Secretara îi adresă un zâmbet glacial şi-i făcu semn din 
cap să intre în biroul medicului şef. Gillespie avea un aer 
atât de proaspăt, încât îşi cercetă ceasul. Nu zâmbi şi nici 
nu rosti vreun cuvânt de bun venit. 

— la loc. 

Kildare se aşeză într-un fotoliu din piele, în faţa biroului. 
Gillespie lovea cu vârful degetelor în birou şi-l examină pe 
tânăr, care avea sentimentul că va fi executat. 

— Kildare, ai fost aseară la domnul Blanchard pentru a-i 
cere să intervină în favoarea domnişoarei Landon? 

— Da, domnule. 

— Consider asta ca un act de indisciplină. 

— Persist să cred că am avut dreptate să procedez cum 
am făcut-o, domnule. 

— Nici n-am sperat măcar să te conving de contrariu. 
Spune-mi, Kildare, îţi aminteşti de acel bilet de adio scris de 
domnişoara Landon? 

Oh! nu... protestă Kildare ridicându-se pe jumătate. 

— Linişteşte-te, Kildare. N-a încercat să se sinucidă. Sper 
că nici nu s-a gândit la asta. Dar posibilitatea există. 

— A depăşit acest stadiu. Era foarte deprimată când s-a 
gândit la acest lucru! 

— |n această dimineaţă, în ce stare de spirit crezi că 
este? La hotelul său s-a prezentat un reporter. 


— Oare cum a putut afla? 

— Blanchard este un bărbat practic. Când are un 
obiectiv, merge drept la ţintă. Mătură tot ce i se pune în 
cale. În această dimineaţă, m-a sunat în zori. Mi-a atras 
atenţia s-o reprimesc pe domnişoara Landon şi m-a 
ameninţat că în caz contrar va declanşa o campanie de 
presă. 

— Credeam că nu va întreprinde nimic fără să vă 
consulte, mai înainte. 

— Un om ca Blanchard nu consultă pe nimeni. l-ai salvat 
viaţa şi domnişoara Landon te-a ajutat. Blanchard consideră 
că are nişte obligaţii faţă de voi doi şi nimic nu-l va opri să 
încerce să ne constrângă s-o reintegrăm pe domnişoara 
Landon. Dar te avertizez, tinere, n-o vom primi, sub niciun 
pretext. 

— Ea nu dorea nicio publicitate, domnule. 

— Ar fi trebuit să te gândeşti la asta. Singura armă pe 
care o avea Blanchard era opinia publică. Din fericire, am 
reuşit să-i tăiem craca de sub picioare. Chiar domnişoara 
Landon i-a telefonat lui Blanchard pentru a-l ruga să nu mai 
trimită niciun ziarist şi să facă în aşa fel încât cel căruia i-a 
spus toată povestea să n-o publice. 

— Îmi pare rău, domnule. 

— Aştept mai mult de la dumneata, Kildare. 

— Foarte bine, vă prezint scuzele mele, spuse Kildare, 
brusc furios. 

— Din nou cuvinte inutile. Îţi voi da un ordin, Kildare, şi 
mă aştept să-l respecţi cu stricteţe. Este clar? 

— Asta va depinde de ordin... 

— Nu vei mai căuta să intervii în favoarea domnişoarei 
Landon, sub nicio formă. Nu te vei amesteca absolut deloc 
în ceea ce o priveşte. Cu alte cuvinte, încă o intervenţie şi 
voi fi obligat să-ţi interzic să mai pui piciorul aici. Îţi cer să 
înţelegi bine asta, Kildare. 


— Da, domnule. 

— Nu mă obliga la măsuri disciplinare, pentru că nu voi fi 
predispus la indulgență. Te poţi retrage. 

Kildare se ridică rapid. Încerca o dorinţă irezistibilă de a 
lua poziţia de drepţi şi de a saluta milităreşte, lucru care l- 
ar fi făcut pe acest boşorog să înţeleagă ce gândea despre 
el. Dar renunţă, dându-şi seama de absurditatea gestului. 
leşi şi închise încet uşa. Nu-i acordă secretarei nici măcar o 
privire. 

Trebui să facă un efort imens pentru a-şi începe munca. 
Sălile erau arhipline, personalul insuficient. Se adânci în 
numeroasele treburi care-i reveneau. 

Peste tot unde se ducea, alături de fiecare bolnav pe 
care-l vedea, îşi spunea cât de prețioasă ar fi o infirmieră ca 
Joanne Landon şi era tot mai înciudat pe Gillespie. 

Dar pe măsură ce orele treceau, Kildare îşi dădea seama 
şi că Joanne nu era destul de puternică pentru a ţine piept 
serioaselor ei greutăţi. Altfel, s-ar fi întors la spitalul său şi 
şi-ar fi asumat consecinţele faptei sale. In schimb, se 
dusese să se ascundă într-o cameră de hotel. 

Poate că Gillespie sesizase exact. O publicitate prea 
mare, i-ar fi putut da Joannei o teribilă lovitură acum. 

După-amiază târziu, Kildare dădu o fugă până la chioşcul 
din faţa spitalului şi cumpără câte un exemplar din fiecare 
ziar local. Se strecură într-un laborator pentru a le răsfoi. 

Îi era îngrozitor de teamă să nu vadă povestea Joannei 
expusă pe prima pagină. Dar nu era nimic. Se pare că 
Blanchard nu avea numai posibilitatea de a declanşa o 
campanie de presă, ci şi aceea de ao opri. 

Kildare aruncă ziarele într-o pubelă şi îşi spuse că-i va 
telefona Joannei, dar fu interceptat: un accidentat era pe 
drum şi Kildare trebuia să-l asiste pe unul din şefii de 
clinică. 

Era ora nouă când, în fine liber, sună la hotel. Centralista 


îi spuse că domnişoara Landon nu răspundea. Cuprins de 
panică, Kildare era gata să-şi piardă din nou capul. Dar îşi 
aminti de ordinele lui Gillespie şi-şi spuse că nu se putea 
aştepta ca Joanne să-şi petreacă tot timpul în cameră. 

Îşi încheie serviciul la ora zece şi jumătate, la capătul 
puterilor. Părăsi spitalul pentru a se duce să bea o ceaşcă 
de cafea şi a mânca un sandviş în cafeneaua din faţa 
spitalului. Sună din nou la hotelul Brandon şi o ceru pe 
Joanne. | se spuse încă o dată că nu răspundea. 

încercă iar un sentiment de panică şi-şi aminti cuvintele 
lui Gillespie. Vru să se convingă că Joanne se simţea bine. 
Nimic nu se aflase în ziare, aşa că nu i se pricinuise niciun 
rău. Aşteptase probabil să o sune la ora cinei, iar pentru că 
asta nu se întâmplase, îşi spunea că el era ocupat cu o 
urgenţă. Poate se dusese la cinema. Nu lipseau explicaţiile 
rezonabile. 

Kildare se întoarse în camera sa, îngrijorat şi neştiind ce 
să facă. Se duse până în camera lui Agurski şi fu mulţumit 
să-l găsească. 

Agurski lăsă ziarul medical. Kildare se gândea uneori că 
prietenul său citea probabil fiecare rând publicat şi zâmbi. 

— Se pare că ai fost făcut cu ou şi cu oţet de dimineaţă. 

— Lucrurile se află repede, mormăi Kildare luând una din 
ţigările lui Agurski. Sunt îngrijorat pentru Joanne. 

— Nu este un copil, Jimmy. Este destul de mare să se 
ocupe de ea însăşi. 

— Aş vrea să fiu sigur de asta. 

— Sun-o, Jimmy. 

— Gillespie m-a anunţat că dacă mă mai amestec, mă va 
izgoni. Nu cred că înţelege... 

— Nu te poate goni peste un telefon. Această fată este 
prietena ta. Ai dreptul s-o întrebi cum se simte. 

— Da, ai dreptate. Nu-mi va lua decât un minut şi voi 
dormi mai liniştit. 


— Şi eu, bătrâne. Nu uita că ţin mult la fata aceasta. 

Kildare se duse până la cabina telefonică cea mai 
apropiată, la etajul superior. Formă numărul de la hotel, o 
ceru pe Joanne, auzi ţârâitul soneriei, dar nu obţinu niciun 
răspuns. Era aproape miezul nopţii. Joanne n-ar fi rămas 
singură afară atât de mult timp. 

Se întoarse în camera sa, îşi îmbrăcă impermeabilul 
peste ţinuta albă de spital şi se opri la Agurski doar timpul 
necesar pentru a-i spune unde se ducea. 

— Nu răspunde. Sunt îngrijorat. Nu-mi pasă de Gillespie, 
mă duc la hotel să văd dacă totul este în ordine. 

— Noroc! Dacă sună telefonul tău, voi spune că eşti sub 
duş. Nu întârzia, dacă totul este în ordine. Întoarce-te. 

Kildare nu zări un taxi şi începu să coboare strada. Ştia 
că se lăsase cuprins de panică, dar nu reuşise să se 
stăpânească. Incercă să facă apel la calmul său profesional 
pentru a-şi domoli nervii, dar fără rezultat: inima îi era prea 
prinsă. 

Reuşi să oprească un taxi şi-i spuse şoferului: 

— Sunt medic. La hotelul Brandon este o urgenţă, 
conduceţi-mă acolo cât mai repede posibil. 

Câteva minute mai târziu, Kildare năvălea în holul 
hotelului, făcându-i să tresară pe angajaţii aţipiţi şi pe rarii 
clienţi. 

Cunoştea numărul camerei Joannei, se grăbi în ascensor, 
găsi camera şi bătu cu insistenţă în uşă. Nu obţinu niciun 
răspuns. Îşi lipi urechea de uşă şi nu auzi nimic. Toată 
această linişte însemna pentru el o inimă care nu mai bătea 
în pieptul unui om gata să moară. 

Lovi şi mai puternic, strigând-o pe tânără pe nume. Se 
propti cu umărul în uşă, încercând s-o forţeze, fără rezultat. 
Acum, Kildare era speriat. Alergă până la ascensor, sună, 
aşteptă cu nerăbdare şi ordonă liftierului să aducă de 
urgenţă un şperaclu. 


Ţinuta albă îl impresionă pe liftier şi o clipă mai târziu, 
sosea un comisionar cu o trusă imensă de chei. În câteva 
secunde, uşa fu deschisă şi Kildare intră rapid în încăpere, 
învârti întrerupătorul şi scoase un strigăt. 

Joanne era pe pat, complet îmbrăcată. Respira greu, avea 
fruntea acoperită de transpiraţie şi tenul cenușiu. 

Kildare descheie bluza Joannei şi-şi puse capul pe pieptul 
tinerei: inima bătea... slab, dar bătea. Kildare se îndreptă: 

— Telefonaţi la spitalul Blair şi spuneţi că doctorul Kildare 
cere de urgenţă o ambulanţă... şi să fie echipată cu oxigen. 
Faceţi-o repede... este o chestiune de secunde! 

Comisionarul puse imediat mâna pe telefon şi transmise 
mesajul, în timp ce Kildare o aşeza pe Joanne în pat şi se 
străduia s-o reanimeze. Dar capul tinerei atârna într-o parte 
şi ochii rămaseră închişi. 


Capitolul 14 


Kildare renunţă la încercările de reanimare. Nu putea 
face nimic cu mijloacele aflate la îndemână. Observă un 
flacon pe noptieră. Eticheta era a unui sedativ cunoscut. 
Strecură flaconul în buzunar, o luă pe Joanne în braţe şi se 
îndreptă spre ascensor. 

Când sosi ambulanţa, traversă holul. Brancadrierii 
pregătiseră brancarda şi Kildare îşi aşeză încet povara. 
După urcarea brancardei în ambulanţă, Kildare sui şi el, luă 
masca de oxigen, o puse pe faţa tinerei şi deschise 
robinetul. Dar respiraţia nu se amelioră deloc. Kildare luă 
atunci din trusă o fiolă de picrotoxină şi-i făcu rapid o 
injecție intravenos. 

Nu era decât medicul care lupta pentru a salva o viaţă 
omenească. Această viaţă era a unei fete pe care era sigur 
că o iubea, dar asta nu schimba nimic, pentru că refuza să 
se gândească la asta. Dacă şi-ar lăsa mintea să rătăcească, 
ea ar putea muri. Avea nevoie de toată priceperea şi de 
toate rugăciunile sale. 

Şoferul ambulanţei o recunoscuse pe Joanne şi mergea 
cât de repede putea, în timp ce Kildare se întreba de ce 
vehiculul înainta atât de încet. Infirmierul urcat în interior 
se gândea că cel mai bine era să nu spună nimic. 

Ajunseră la Blair, brancarda fu coborâtă şi dusă în sala de 
urgenţe. Kildare îi urmă după câteva secunde. li telefonă lui 
Agurski şi-i ordonă infirmierei de serviciu să pregătească ce 
este necesar pentru o spălătură stomacală. 

O clipă după aceea, Joanne era instalată pe masă şi 
Kildare introduse sonda stomacală. Era stăpân pe nervii săi, 
mâinile nu-i tremurau. fi făcu semn infirmierei să pornească 
aparatul, care începu să pompeze conţinutul stomacului. 

Agurski sosi alergând. 

— Eram totuşi neliniştit... Nu m-am culcat. Cum se simte, 


Jimmy? 

— Este aproape în comă. 

— Oare ce-a luat? 

— Tablete de barbituce. 

— Câte? 

Kildare scoase flaconul din buzunar. 

— Nu ştiu nimic despre asta... Să considerăm că flaconul 
era plin... o sută de tablete. Numără ce a rămas. 

Cercetă chipul Joannei care părea ceva mai puţin palid. 
Agurski vărsă conţinutul flaconului pe o masă, numără 
rapid şi bombăni. 

— Dacă flaconul era plin, a înghiţit douăzeci. 

— Este o doză mortală în cazul în care n-am fi intervenit 
la timp... dacă le-a luat seara, devreme... şi aminteşte-ţi că 
n-a răspuns la telefon... este condamnată. 

— Poate că la hotel, au văzut-o când s-a întors. 

— Încearcă să afli. Ar fi trebuit să le pun întrebarea. 

Agurski dispăru şi se întoarse cu o urmă de speranţă pe 
faţă. 

— Portarul spune că a cerut cheia pe la ora zece. Aşadar 
n-are porcăria asta în corp decât de aproximativ trei ore. 

— Trei ore! mormăi Kildare. 

— Cu puţin noroc, va ieşi cu bine din asta. Ce-ai făcut 
până acum? 

— O spălătură stomacală cu sulfat de magneziu. 

— Acum trebuie administrat un diuretic şi efedrină. 

— l-am făcut deja o injecție cu picrotoxină. Dacă şeful de 
clinică este de acord, trebuie făcute injecții repetate din 
jumătate în jumătate de oră, până la apariţia sensibilităţii 
corneene. 

— E bine, Jimmy... Nimeni nu poate face mai mult. Nu 
mai rămâne decât să aşteptăm. Voi sta eu lângă ea dacă 
vrei să te odihneşti. 

— Este bolnava mea... prietena mea... spuse Kildare 


încet. Voi fi mulţumit să stai aici, dar voi rămâne şi eu. 

O aşezară pe un cărucior, merseră până la ascensor şi o 
duseră într-o cameră liberă. Infirmierele o dezbrăcară 
complet pe Joanne şi o îmbrăcară cu o cămaşă de spital. 
Kildare reveni în încăpere, trase un scaun lângă pat şi se 
aşeză. Agurski îşi potrivi stetoscopul. 

— Se pare că respiră puţin mai bine, Jimmy. 

— Ar trebui... oxigenul, injecţia... Dar tu ştii toate 
complicațiile care pot interveni... am văzut destule cazuri 
de acest gen. 

Bineînţeles, Agurski ştia. Moartea putea interveni rapid 
sau putea avea o ameliorare de câteva ore, s-au văzut şi 
câteva zile, iar în momentul în care începeai să speri, era 
sfârşitul. 

Uneori, bolnavul reacţiona rapid, dar când nu înghiţise 
decât câteva tablete sau când se putuse interveni imediat 
după ingestie şi goli stomacul înainte ca drogul să pătrundă 
în alte organe. Joanne înghiţise o doză mortală şi trecuse 
prea mult timp. 

Kildare avea impresia că este o marionetă dezarticulată. 
Făcuse tot ce putuse şi nu mai avea decât să aştepte. 
Niciodată Jimmy Kildare nu simţise o asemenea disperare 
neputincioasă. 

Agurski se dusese să doarmă puţin şi Kildare era singur 
în cameră când uşa se deschise şi apăru doctorul Gillespie. 
Nu-i adresă internului nicio privire, dar procedă la un 
examen amănunţit al Joannei. 

— Vedeţi că v-aţi înşelat, domnule, spuse în cele din 
urmă Kildare. 

Gillespie îşi continuă încruntat examenul, vizibil puţin 
mulţumit. leşi din încăpere şi se întoarse cu fişa Joannei. O 
citi preocupat. 

— N-a putut suporta singurătatea, reluă Kildare. Dacă îmi 
urmam ideea, aş fi întâlnit-o, aş fi putut împiedica asta... 


Gillespie păru să-i observe prezenţa. 

— Părăseşte această încăpere, Kildare. Acest caz nu te 
priveşte câtuşi de puţin. 

— Voi rămâne... până când se va trezi sau până va muri. 

— Eşti prea implicat afectiv ca să te ocupi de ea... Tonul 
lui Gillespie se îmblânzise. Jimmy, va fi pe mâini bune. Mă 
voi ocupa eu însumi de ea. 

— Este într-adevăr amabil din partea dumneavoastră, 
domnule, spuse Kildare cu tristeţe. Recunoaşteţi în cele din 
urmă că a încercat să se sinucidă şi că ar putea muri. Dar 
nu veţi admite niciodată că nimic din toate acestea nu s-ar 
fi întâmplat dacă m-aţi fi lăsat s-o întâlnesc, aşa cum 
voiam. 

— Ajunge, Kildare. Vocea lui Gillespie îşi regăsise în 
întregime duritatea. 

— Această fată avea încredere în mine... 

— Kildare, nu eşti de niciun folos aici. 

— Rămân... 

— Doctore Kildare, sunt medicul şef al acestui spital şi te 
suspend. Incepând din acest moment, nu mai eşti autorizat 
să practici în această instituţie şi nu te bucuri aici de niciun 
drept în plus faţă de un simplu particular. Orele de vizită 
sunt depăşite de mult... Sau părăseşti această cameră 
imediat, sau voi fi obligat să te fac să ieşi cu forţa. 

Kildare sări în picioare. 

— Ce joc este acesta, domnule? 

— Părăseşti această încăpere de bunăvoie, Kildare? 

Ochii lui Gillespie erau calmi şi reci ca oţelul. Kildare oftă 
şi-şi întoarse privirea. 

— Plec. Cred că înnebunesc... Domnule, faceţi tot ce 
puteţi pentru ea. Eu mi-am epuizat cunoştinţele şi ştiu că 
asta nu este suficient... Ajutaţi-mă! Ajutaţi-mă! 

— Jimmy... vocea se schimbase complet şi Kildare n-o 
auzise niciodată atât de încărcată de compasiune. Noi toţi 


avem  reproşuri să ne facem - partea noastră de 
responsabilitate în această problemă... chiar şi fata. Aşa că, 
ar fi bine să lăsăm vorbele şi să încercăm s-o scoatem din 
asta. Voi rămâne lângă ea până când va fi în afară de orice 
pericol. Îţi promit să fac tot ce poate fi încercat. 

Kildare înclină tăcut din cap şi ieşi din cameră. Se duse 
până la ascensor, se rezemă de perete în timp ce cabina 
cobora, uită să iasă când se opri şi nu-şi aminti decât în 
clipa în care uşile se închiseră din nou în faţa lui. 

Merse până la Shangri-La, clădirea veche care se 
presupunea că era căminul internilor. Culoarele erau 
liniştite la acea oră. Kildare intră în camera sa şi se prăbuşi 
pe pat. 


Capitolul 15 


Kildare se trezi brusc: se făcuse ziuă. Telefonă: starea 
bolnavei era staţionară. Kildare ştia că era un semn bun. Se 
dezbrăcă şi făcu un duş. Încercă să-şi amintească unde era 
de serviciu în ziua aceea. Dar mintea îi era încă prea 
înceţoşată de somn. 

Duşul îl scoase brusc din amorţeală. Se bărbieri, îşi puse 
o uniformă albă, curată şi ieşi. Se opri la Agurski, dar acesta 
plecase deja. 

Kildare se îndreptă spre spital, intră la bufet pentru a bea 
o cafea şi a ronţăi câţiva biscuiţi. Apoi se duse la etajul 
principal pentru a consulta tabloul şi a vedea ce sarcină îi 
revine. Numele său nu se afla nicăieri. 

Se duse la medicul adjunct responsabil. Acesta îl privi cu 
atenţie, calm. 

— Numele meu nu este pe tablou, doctore. Nu ştiu la ce 
serviciu... 

—  Dumneata nu eşti de serviciu, Kildare... Eşti 
suspendat. 

— Oh! Asta este... 

— Nu este o glumă. Doctorul Gillespie a făcut cunoscut 
că eşti suspendat de noaptea trecută. Nu mai faci parte 
dintre medicii acestui spital, doctore Kildare, cel puţin din 
punctul meu de vedere. La revedere. 

Kildare nu putea crede asta. Gillespie mai ameninţase cu 
suspendarea numeroşi interni, dar n-o pusese în practică 
niciodată. Kildare se îndreptă rapid spre biroul lui Gillespie 
unde secretara îl informă că acesta se odihnea după ce 
petrecuse o noapte albă şi că nu se punea problema să-l 
deranjeze. 

Kildare urcă în camera Joannei. Infirmiera avu o privire de 
neputinţă. 

— Dumneavoastră nu trebuie nici să examinaţi, nici să 


îngrijiţi bolnava, doctore Kildare. Doctorul Gillespie a dat 
ordine categorice. 

Kildare luă mâna Joannei şi-i palpă pulsul. 

— Sunt aici ca vizitator. O ţin pur şi simplu de mână. 
Vedeţi vreun inconvenient în asta? 

— Eu... trebuie să mă duc să aduc puţină apă proaspătă, 
vă rog să mă scuzaţi. 

— Mulţumesc... 

După ce infirmiera ieşi, Kildare o ascultă pe Joanne. 
Respirația era mai bună, inima bătea regulat, dar Kildare 
ştia că pericolul nu fusese complet îndepărtat. Doza masivă 
de narcotic paralizase prea multe organe, reducând prea 
mult timp activitatea corpului. Puteau apărea nişte 
complicaţii pulmonare. 

Kildare îşi evaluă neputinţa, dar se aşeză lângă pat şi 
puse gura la urechea tinerei. 

— Joanne... Joanne, ascultă-mă. Sunt eu, Jimmy... 

Ea nu scoase niciun sunet, niciunul din muşchi nu-i 
tresări. Kildare făcu o nouă tentativă, dar fără mai mult 
succes. Renunţă şi ieşi din încăpere şi-i făcu semn 
infirmierei care aştepta pe coridor. Se opri la biroul de pe 
etaj şi înclină corpul pentru a o saluta pe infirmiera şefă 
care păru brusc foarte speriată când el luă fişa Joannei. 

Gillespie folosise toate mijloacele de care dispunea 
pentru a o ajuta pe tânără. Kildare ar fi vrut să-i 
mulţumească şi, de asemenea, să-i ceară scuze. 

Gillespie începu să ia pentru Kildare o formă umană. 
Medicul şef avusese dreptate să dea afară din cameră un 
tânăr intern pe care-l considera, pe bună dreptate, a fi prea 
afectat personal de situaţie. 

Pentru prima dată de când se afla în acest spital, Kildare 
se plictisea. Era o senzaţie neobişnuită, neplăcută, însă nu 
putea scăpa de ea. Toţi cei pe care-i întâlnea se arătau 
politicoşi, dar rezervaţi. Toţi aveau o sarcină urgentă de 


îndeplinit. Kildare nu le purta pică. Era un paria, un medic 
fără bolnavi, un intern fără serviciu. De fapt, nu era absolut 
nimic. 

Trecuseră două ore de când încerca să-l vadă pe 
Gillespie. Kildare se întoarse la biroul medicului şef şi de 
data aceasta secretara îl lăsă să treacă. 

— Ei bine! Kildare... Eşti surprins? 

— De darea mea afară? Sincer da, domnule. 

— Nu m-am făcut clar înţeles? 

— Ba da... dar... nu în legătură cu acest subiect am venit 
să vă văd... am venit pentru a vă prezenta scuzele mele. N- 
aveam dreptul să mă înfurii cum am făcut-o. 

— Este şi părerea mea... dar asta nu înseamnă că nu mai 
eşti suspendat. 

— Ce credeţi despre starea domnişoarei Landon? 

— Încă nu mă pot pronunţa. Este inutil să te amăgesc, 
Kildare, ştii la fel de bine ca mine că aceste cazuri se pot 
înrăutăţi de la un minut la altul. Totuşi, este tânără şi are o 
constituţie robustă. Are o şansă. 

— Vă sunt foarte recunoscător pentru tot ce aţi făcut, 
domnule. 

— Fie... ca şi dumneata, am sentimentul responsabilităţii. 
Am făcut tot ce am putut mai bine şi voi continua. Dar sunt 
îngrijorat. 

— Da, domnule, şi eu. 

— Cred că de data aceasta va scăpa... Viitorul este cel 
care mă frământă. 

— De ce? 

— O poate lua de la capăt. Te-ai gândit la asta? 

Kildare simţi că-şi pierde puterile şi se aşeză. 

— Nu, mărturisesc că nu mi-a trecut prin minte. 

— Când îşi va reveni, Kildare, pentru ea nimic nu va fi 
schimbat. 

— Ştiu... 


— Am multă afecţiune pentru această tânără. Îmi dau 
seama de greutăţile sale. 

— Ar fi mai bine să nu mă amestec, spuse Kildare cu 
tristeţe. 

— Ar fi de preferat. Dar... se va pune problema într-o zi, 
sub o formă sau alta. Se poate întâmpla să alergi până la 
capătul lumii şi să descoperi brusc că lucrul de care ai fugit 
a fost şi mai iute decât tine. 

— Ce propuneţi, domnule? 

— Nimic foarte precis, dacă îşi revine, asta va depinde de 
starea sa psihică. Şi reţine bine aspectul condiţional, 
Kildare. Pentru moment, această tânără nu se prea află în 
apele ei. 

— Pot să mă duc s-o văd când vreau? 

— În calitate de vizitator, numai de vizitator. 

— Am înţeles, domnule, în calitate de simplu vizitator. 

— Şi ai face mai bine să renunţi la uniformă. Ea aparţine 
spitalului şi dumneata nu mai faci parte din el pe viitor. 

— Mă voi duce să mă schimb. 

— Asta şi vreau. Te poţi retrage, Kildare. 

El înclină capul şi ieşi. Întors la el, îşi puse un costum şi 
se întrebă dacă va fi obligat să părăsească şi camera. Asta 
nu l-ar fi surprins deloc. Gillespie nu era omul jumătăţilor de 
măsură. 

Kildare îşi petrecu cea mai mare parte a zilei citind nişte 
jurnale medicale şi documentându-se asupra psihologiei 
sinuciderii. Ceea ce constată nu-i plăcu deloc. Joanne părea 
să corespundă tipului de probabili recidivişti. 

Plictiseala era cea mai rea. Kildare telefonă cu 
regularitate pentru a afla veşti despre Joanne şi se recurse 
până la urmă la biroul de informaţii, pentru a-l face să 
înţeleagă bine că sunase puţin cam des. Joanne era încă 
inconştientă. Nu se simţea mai rău, dar aproape deloc mai 
bine. 


Kildare nu putu măcar pune mâna pe Agurski şi nu-i mai 
rămânea nimic altceva de făcut decât să-şi omoare timpul. 
De câte ori, înainte, nu-şi dorise să dispună de câteva ore 
de libertate pentru a-şi aduce la zi nenumărate lucruri. 
Acum, când dispunea de ele, era foarte mirat să observe că 
n-avea nimic important de adus la zi. 

După-amiază târziu, se duse s-o vadă pe Joanne, dar nu 
putu face nimic mai mult decât să se aşeze la căpătâiul său 
şi s-o observe. Era încă palidă, totuşi pulsul nu era rău. 
Dacă ar fi trebuit să apară o agravare, s-ar fi produs până 
atunci, se gândi Kildare, care începu să se simtă şi el mai 
bine. Gillespie sosi în acel moment şi păru optimist. Nu-i 
adresase lui Kildare decât un semn din cap şi ieşise din 
încăpere îndată ce-şi terminase examenul. 

Când Joanne începu să se mişte, Kildare era încă lângă 
ea. El se aplecă, vorbi cu voce tare, încercând s-o facă să-şi 
vină în fire. Ea bâigui câteva cuvinte pe care nu le înţelese, 
apoi, după câteva încercări zadarnice, rosti distinct: 

— Denise... Denise. 

O striga pe sora sa moartă. Kildare nu se putu împiedica 
să nu fie puţin decepţionat. Se aştepta ca, aşa, pe jumătate 
conştientă, să se refere la el. 

— Joanne, spuse el imperativ, Joanne, deschide ochii. Poţi 
să deschizi ochii, dacă vrei. 

Pleoapele clipiră şi în cele din urmă se ridicară. Ochii erau 
fixati în tavan. 

— Domnul fie lăudat, spuse Kildare cu însufleţire. Joanne! 
Bună ziua! 

Ea vru să zâmbească, dar nu reuşi. Pleoapele i se 
închiseră şi Kildare nu insistă. Era mai bine s-o lase să se 
trezească ea însăşi. Acum era salvată, pericolul fusese 
îndepărtat. 

Se aplecă asupra tinerei şi o sărută. Ştiu că ea îşi dăduse 
seama, pentru că degetele i se mişcară ca şi când dorea să 


întindă mâna pentru a-l atinge. 

ÎI întâlni pe Agurski pe coridor şi-i spuse: 

— Şi-a revenit... Poţi cere să i se dea o cafea... Nu cred 
că va avea nevoie de... 

— Domnule Kildare, îl întrerupse Agurski cu un aer 
important, vreţi să fiţi atât de bun şi să-i lăsaţi pe medicii 
spitalului să hotărască tratamentul bolnavei? 

—  Scuzele mele, doctore, răspunse Kildare cu o 
grimasă... Dar ascultă-mă bine. Dacă nu-mi vindeci 
prietena, te voi da în judecată pentru greşeală 
profesională... Oare tonul meu este cel al unui 
necunoscător? 

— Da, sărman idiot... Jimmy, lăsând gluma la o parte, 
sunt teribil de fericit că şi-a revenit. 

Kildare luă un pachet de ţigări din buzunar, îşi aprinse 
calm una şi suflă fumul în faţa lui Agurski. 

— Ce păcat că regulamentele interzic să se fumeze în 
timpul serviciului, doctore... Voi reveni mai târziu. 

— Încearcă să nu fii izgonit... Agurski intră în camera 
Joannei. 

Kildare se întoarse la Shangri-La, citi încă puţin şi află, 
când telefonă pentru a se informa despre starea Joannei, că 
nu se mai afla pe lista cazurilor critice. Kildare era atât de 
uşurat, încât nici măcar nu se mai plictisea. 

Îşi însoţi cina cu un pahar de bere, la restaurantul cel mai 
apropiat de spital, numărând minutele care-l despărţeau de 
viitoarea sa vizită la Joanne. 

La ora şapte intră în camera sa şi o găsi aşezată în pat. 
Era chiar pieptănată şi pudrată. 

— Joanne... sunt atât de fericit... 

Când o sărută, ea îi atinse uşor obrazul zâmbind. 

— Jimmy... Te-am făcut să suferi mult şi îmi pare rău. 

— Asta n-are importanţă, esenţialul este că ai scăpat. 
Recunosc, ne-ai făcut să trecem prin nişte momente 


afurisite. 

— Da, cred că din vina mea, spuse ea cu o voce 
descurajată. 

— Ascultă, totul s-a terminat, protestă el amabil. Acum 
grăbeşte-te să te faci bine şi ne vom gândi cum să ieşim din 
asta. 

— De ce nu eşti în alb, Jimmy? 

— Oh! pentru că... 

— Ai fost suspendat din cauza mea? Aşa este? 

El zâmbi. 

— Joanne, este una dintre suspendările lui Gillespie. Ele 
nu durează niciodată mult timp. Îl trimite pe individ la 
podea, apoi îl ridică. Mâine îmi va da notă de trecere. A vrut 
să mă plictisesc de moarte până când te vei simţi mai bine. 

— S-a ocupat personal de mine, nu-i aşa? 

— Fapt ce demonstrează cât te apreciază. 

— Mă îndoiesc... 

— In acest caz, de ce ar fi făcut-o? 

— S-ar putea să se considere responsabil. Nu sunt sigură, 
dar poate şi-a dat seama că sunt o persoană care nu poate 
suporta prea multe lovituri dure. 

— Ai avut partea ta şi nimeni nu-ţi poate face reproşuri. 
Ţi-am spus că s-a terminat. 

Ea privea drept în faţă. 

— Aşa este, Jimmy... 

— Bineînţeles. 

— Pentru mine, s-a terminat. Oare ce-mi rămâne? Numai 
la asta m-am gândit în seara în care am luat tabletele. Nu- 
mi rămâne nimic, nimic. Pentru mine, a fi infirmieră era mai 
mult decât o profesie... era vocaţia mea. Dacă mă 
îndepărtez de asta, nu mai sunt nimic. 

— Eşti infirmieră şi vei continua să fii infirmieră... Totul va 
trece. Întotdeauna trece, Joanne. Erai  descurajată, 
singură... Ar fi trebuit să fiu lângă tine şi n-am fost acolo... 


— Nu mă poţi ţine mereu de mână, Jimmy, iar 
singurătatea este un lucru prezent tot timpul, ca şi golul, 
ceea ce este mai rău. 

— Şi eu? Eu nu contez câtuşi de puţin în viaţa ta? 

— Jimmy... sentimentele tale pentru mine sunt o 
greşeală. Ar fi trebuit să fiu destul de tare pentru a nu te 
încuraja, pentru că eu nu pot decât să te stânjenesc. 
Întotdeauna te voi stânjeni, sunt condamnată la asta. 

— Asta nu stă în picioare. 

— M-am gândit mult timp înainte de-a înghiţi tabletele. 
Unui intern nu-i trebuie diversiune şi unui medic ce se 
instalează nici atât. Pretutindeni unde voi merge, trecutul 
meu lamentabil mă va urma. Nu mai vreau să fiu cauza 
unei greşeli. 

— În acest caz, ce-mi ceri să fac, Joanne? 

— Eu voi părăsi curând spitalul. Din acel moment nu mai 
încerca să mă vezi. Voi face tot posibilul să dispar fără 
complicaţii. Nu încerca să mă găseşti, te rog, Jimmy, 
renunţă la asta. 

— Mai ai încă în minte acea idee de sinucidere... Poate 
nu-ţi dai seama, dar îmi ceri să rămân departe de tine 
pentru a fi din nou singură şi nu vei vedea altă ieşire decât 
să iei mai multe din acele tablete afurisite. 

— Nu cred. 

— Ti-am spus, nu-ţi dai seama de asta. Cauţi o scuză şi 
singurătatea este cea mai bună. Vrei să te convingi că 
greşeala ta nu te va omori, dar această singurătate, 
această lipsă de prieteni poate face s-o ia razna temporar şi 
pe fiinţa cea mai normală şi vei vedea în asta o justificare 
pentru a mări doza de tablete. 

— Tocmai ţi-am spus că nu mai am astfel de idei. 

— Ele sunt în tine, le alimentezi. Crede-mă, am făcut 
psihologie. 

— Ai studiat şi arta de-a lăsa în pace o fată când nu-ți 


mai doreşte prezenţa, doctore Kildare? 

El se ridică încet. 

— N-ai să mă răneşti, Joanne. Ştiu că încerci să mă 
răneşti ca să păstrez distanţa şi cauţi să te convingi că nu 
eşti femeia care îmi trebuie. Dar ambele lucruri sunt 
greşite. Totuşi, voi pleca. Mă voi ţine la distanţă... pentru un 
timp. 

Ea închise ochii, fără să răspundă, arătându-i că punea 
capăt conversaţiei. El se îndepărtă de pat şi părăsi 
încăperea. Işi regăsi rapid sângele rece şi se îndreptă spre 
biroul lui Gillespie, sperând să-l găsească acolo. De data 
aceasta, Kildare avea nevoie de ajutor. Dorea un sfat şi 
poate şi puţină simpatie, deşi n-o putea aştepta de la 
Gillespie. 

La un gest al medicului şef, Kildare se aşeză în faţa 
biroului mare, în faţa personajului familiar şi grav. 

— Joanne şi-a revenit foarte bine, domnule. 

— Da, Kildare, sunt informat. 

— Nu mai are nevoie de îngrijire medicală, dar îi trebuie 
un tratament psihiatric. 

— la te uită, ai ajuns în cele din urmă la această 
concluzie! 

— Da... ştiu că ar fi trebuit să ajung la ea de mult timp. 
Ce credeţi că s-ar putea face? 

— Dumneata ce sugerezi? 

— Un tratament psihiatric obişnuit. 

— Pe care ea va refuza să-l accepte, ceea ce în mod legal 
este dreptul său. In acest stat, tentativa de sinucidere nu 
este considerată un delict, nici ca un semn de deranjament 
mental. Dacă ea vrea, poate părăsi acest spital în orice 
moment. 

— Incercaţi să accepte tratamentul. Noi am reuşit deja să 
convingem nişte bolnavi dificili. 

— Care nu erau infirmiere pricepute şi care nu ştiau 


despre ce era vorba cu exactitate sau ce vom face. 
Domnişoara Landon va înţelege chiar din clipa în care îi voi 
vorbi despre terapeutica mentală. 

— Voi vedea asta. 

— Nu înainte s-o fac eu, Kildare... 

— Dar veţi încerca s-o convingeti? 

— Da, voi încerca. Nu va folosi la nimic, dar trebuie s-o 
fac. 

— Mă veţi ţine la curent? 

— Da, ai dreptul să ştii... Mă voi duce imediat s-o văd pe 
domnişoara Landon, dar te avertizez, nu te aştepta să 
săvârşesc un miracol. Voi face însă tot ce pot mai bine. 

Kildare se întoarse în camera sa şi se închise acolo 
pentru restul serii. Era foarte neliniştit, având destulă 
experienţă pentru a şti că Gillespie nu se înşela spunând că 
Joanne se va lăsa greu convinsă. 


Capitolul 16 


Kildare era aşezat în pat, cu lumina aprinsă, cu un tratat 
recent de psihiatrie pe genunchi şi dormind adânc. Se trezi 
brusc, fără să ştie ce-l scosese din somn. Simpla prezenţă a 
doctorului Gillespie? În definitiv, poate că da. 

Kildare privi silueta înaltă de la picioarele patului, cu faţa 
luminată de un uşor zâmbet văzându-l pe tânăr revenindu- 
şi în fire. Kildare sări în picioare, îndepărtă fotoliul şubred 
de peretele de care se rezema, apoi, amintindu-şi că nu era 
comod, întinse spre Gillespie un scaun vechi împletit din 
plastic, cu spatele drept. 

— Mulţumesc, voi rămâne în picioare. 

— Nu... mă aşteptam la vizita dumneavoastră, domnule. 

— Mi-am amintit că ar fi bine să arunc o privire în 
apartamentele internilor mei. 

— Nu sunt foarte... rafinate, se scuză Kildare. 

Gillespie cercetă încăperea. 

— Comparativ cu ceea ce aveam eu când eram intern, 
locuieşti într-un palat. Dar n-am venit să vorbesc despre 
asta. 

— Nu, domnule, nu, desigur. Cum aţi găsit-o pe Joanne? 

— Fizic, este recuperată şi probabil va putea părăsi 
spitalul într-o zi, două. Bineînţeles, este slăbită... această 
fată era gata să moară. 

— Şi mental? V-aţi putut face o idee? 

— Mi-e teamă că nu. 

— Credeţi că ar putea s-o ia de la început? 

— Da, sunt convins de asta. Este posibil şi să n-o facă, 
dar înclinația există. Este tulburată de trecutul său, Kildare. 
Într-un moment de panică, a fugit de ceea ce trebuia să 
înfrunte şi acum este prea târziu să-şi şteargă din memorie 
această suferinţă morală. Şi atâta timp cât îşi va concentra 
atenţia asupra acestei amintiri, va avea greutăţi. 


— Oare va accepta un tratament mental? 

— N-am încercat nici măcar să-i sugerez asta. 

— Dar o veţi face. Trebuie s-o faceţi! 

— Dacă mi se pare că nu-i poate fi de niciun folos, nu voi 
aborda problema. Ar fi mai bine s-o lăsăm să creadă că 
avem încredere în ea şi credem în posibilitatea sa de a se 
lupta cu această atitudine depresivă. Altfel, s-ar putea 
hotări să moară. 

Kildare se prăvăli în fotoliul şubred. Gillespie puse un 
picior pe scaun şi-l privi pe Kildare. 

— Cred că internul meu a primit o lecţie dură. Acum, 
când din punct de vedere medical Joanne este vindecată, 
nu mai pot face nimic pentru ea, spre marele meu regret. 

Kildare reflectă şi nu răspunse nimic. Când înălţă capul, 
strângea din maxilare cu hotărâre. 

— Mă duc acasă, domnule. Aş vrea trei zile. 

—  Permisiune refuzată, doctore Kildare, îi replică 
Gillespie cu asprime. 

Kildare zâmbi. 

— Uitaţi că sunt suspendat. Nu sunt obligat să rămân aici 
şi mai mult, să vă ascult ordinele, doctore. 

— Poate că nu, dar ai face totuşi mai bine să te supui. 

— Îmi pare rău, dar voi lipsi trei zile. 

Gillespie îşi ridică piciorul de pe scaun şi bătu cu putere 
în podea. 

— Eşti repus în funcţie, Kildare. 

— Nu v-am auzit, domnule. Kildare deschise uşa 
dulapului de haine şi scoase o valiză mică. O aşeză pe pat, 
o deschise şi începu să răscolească într-un sertar. 

Gillespie îl observa cu severitate. 

— lar eşti indisciplinat... 

— De data aceasta, ştiu ce fac, domnule. 

— Te faci nevăzut? 

— Dacă aşa numiţi dumneavoastră asta... 


— Eşti la fel de bolnav ca fata aceea. 

— Da... la fel de bolnav, însă mă duc acasă. Trebuie 
neapărat să vorbesc cu tatăl meu. 

— Eu îţi pot da acelaşi sfat ca el. 

— Nu cred... Vă apreciez propunerea, dar trebuie să-l văd 
pe tatăl meu. Încercaţi s-o împiedicaţi pe Joanne să 
părăsească spitalul înainte de întoarcerea mea. 

— Dacă te întorci... Pot transforma suspendarea în 
concediere. 

— Îmi asum riscul. 

Gillespie ieşi, îl privi pe Kildare încuind uşa cu cheia, apoi 
îndepărtându-se cu paşi mari. Gillespie clătină din cap, dar 
zâmbi uşor, ca şi când nu era nici decepţionat de Kildare, 
nici îngrijorat pentru el. 

Ajuns la autogară, Kildare îşi luă bilet, zări o cabină 
telefonică, sună spitalul şi ceru camera Joannei. Fu încurajat 
auzind sunetul normal al vocii. 

— Jimmy... Pentru Dumnezeu, unde eşti? 

— La autogară. Îţi urmez sfatul. Mă duc să petrec câteva 
zile acasă. 

— Acasă?... Dar, Jimmy, nu asta am vrut să spun. 

— Ştiu, dar este singurul mod de-a vedea dacă îmi 
lipseşti... Aş vrea să-mi promiţi un lucru... unul singur. 

— Da? 

— Voi lipsi trei zile şi mă voi întoarce. Te rog, Joanne, să 
fii încă acolo. Vom putea atunci lua o hotărâre în mod calm. 

— Nu... pot promite nimic. 

— Dacă nu eşti acolo, te voi găsi. Oricum, nu eşti câtuşi 
de puţin în stare să părăseşti spitalul în trei zile. 

— Bun! îţi promit să rămân aici încă trei zile. Şi apoi, 
Jimmy, gândeşte-te la ceea ce ţi-am spus... recunoaşte că 
aşa este înţelept. 

— Pentru asta plec... pentru a găsi o soluţie. Acum, 
trebuie s-o şterg, autobuzul este gata de plecare. Noapte 


bună, Joanne. Ai încredere în tine. 

Inchise şi alergă să prindă autobuzul care demara. 

— Nu, îi spuse doctorul Gillespie Joannei, n-am veşti de la 
doctorul Kildare. 

— Se fac trei zile de când a plecat. 

Ea era aşezată într-un fotoliu în apropierea ferestrei 
camerei de spital. Părea restabilită, dar o oboseală imensă i 
se citea pe trăsături. 

— Ne vei părăsi curând, reluă Gillespie. Ce intenţionezi să 
faci? Ai vreo idee? 

— Nu, doctore. Voi merge undeva în mijlocul unor bolnavi 
şi a unor frustraţi. Mă voi gândi... 

— Sunt convins de asta. Ţi-au revenit puterile? 

— In mare parte, mă simt aproape bine, mulţumesc. 

— Moralmente, Joanne? 

Ea îl privi calmă. 

— Ceea ce mă întrebaţi este dacă o voi lua sau nu de la 
capăt? Aş vrea să vă pot răspunde. Pentru moment, mi-e 
ruşine de mine. Dar mai târziu... vor fi zile de singurătate. 
Voi primi nişte răspunsuri brutale - pentru că niciodată nu 
mă voi mai prezenta sub un nume fals şi că într-o zi sau 
alta, mă voi gândi iar la trecut. 

— Inţeleg ce vrei să spui. Eşti din acel gen de fete... 
poate prea conştiincioasă. După părerea mea, vei găsi 
totuşi o ieşire. 

— Sper. 

— Şi Kildare, în toate astea? 

— Vreţi să ştiţi dacă sunt îndrăgostită de el? 

— Ca să fiu sincer... da. 

— Nu sunt bună pentru el. 

— Ei bine... iată că îţi revin gândurile negre, Joanne. 

— l-am pricinuit deja destule necazuri. Îl veţi primi înapoi, 
domnule? 

— Se înţelege de la sine! Este un băiat bun, un intern 


remarcabil. 

— Cu mine n-a reuşit. M-a părăsit. Este greşeala mea. 

— Am impresia că nu te-a părăsit. Are el ceva în minte. 
Nu mi-a spus nimic, dar am recunoscut simptomele. A 
declarat că se va întoarce în trei zile şi nu va lipsi de aici. 

— Sper. 

— Şi eu... Trebuie să mă întorc în biroul meu. Vreau 
cuvântul dumitale că nu pleci discret, fără să vii să mă vezi. 

— Nici măcar nu m-am gândit la aşa ceva, domnule. 

— Bine. Odihneşte-te câteva ore. Voi reveni mai târziu. 
Joanne închise ochii şi încercă să se destindă. Dar nu putea 
găsi odihnă. Furtuna îi vuia în cap şi îi era frică. 

În cele din urmă, aţipi în fotoliu, cu capul răsturnat pe 
pernă. O mână îi atinse fruntea şi, brusc, Joanne se trezi. 
Jimmy Kildare îi zâmbea. 

— Jimmy, strigă ea, de data aceasta cu o notă de 
bucurie... Jimmy, dragule! 

El trase un scaun lângă fotoliu. 

— Ai o mină superbă, Joanne. 

— Mă simt foarte bine, Jimmy, aş vrea să-ţi spun imediat 
cât de rău îmi pare... 

— Ascultă mai degrabă ceea ce am eu să-ţi comunic. 

Ea se îndreptă. 

— Jimmy, ce-ai mai făcut? Te zbaţi deja în mijlocul atâtor 
neplăceri... 

— Am fost acasă şi le-am vorbit despre tine părinţilor 
mei... Voiam părerea lor... Apoi am luat avionul pentru 
Putnam Memorial. 

Joanne se albi la faţă şi capul îi căzu din nou pe pernă. 

— Am aflat totul despre excelenta infirmieră şi cea mai 
pricepută supraveghetoare a unei săli de operaţie pe care 
acest spital a cunoscut-o vreodată. Nu vorbi... nu spune un 
cuvânt, aşteaptă să termin! Am aflat aşadar, că în ziua 
intervenţiei asupra micului Tommy Mathison fuseseşi în 


picioare toată noaptea. Am aflat că o epidemie de gripă 
făcuse atunci ravagii în spital şi că nu numai că acesta era 
plin ochi, dar jumătate din personal era atins. 

— Asta nu este o scuză... 

— Exact, dar este o circumstanţă atenuantă. 

— Nici măcar... spuse ea cu tristeţe. 

— Îmi dai voie să termin, da? Te-ai ocupat de această 
operaţie pentru că era vorba despre o urgenţă... a cincea la 
rând în acea dimineaţă... şi tu nu te ţineai pe picioare... 

— Asta nu schimbă nimic, nu caut scuze, Jimmy. Faci să- 
mi apară în minte fiecare amănunt şi nu este elegant... 

— Am adus şi altceva. 

— Nu... nu, opreşte... este destul... 

Întoarse capul cu hotărâre. 

ÎI auzi pe Kildare ieşind... poate pentru totdeauna, dar nu 
se mişcă. Apoi vocea lui Jimmy se ridică, limpede şi 
autoritară. 

— Priveşte aici, Joanne. Priveşte! 

Ea ascultă automat. Un băieţel cu un zâmbet larg pe faţă 
îl ţinea de mână pe Jimmy Kildare. 

— lată-l pe Tommy Mathison, Joanne. 

— Tommy? 

— Da, şi în viaţă. Ai plecat atât de repede încât n-ai ştiut 
niciodată urmarea. A fost imediat operat şi salvat... mai 
mult încă, n-a fost niciodată într-un pericol grav. 

— Acesta este Tommy Mathison? Este adevărat, Jimmy? 
Cred că aş muri dacă ar fi o înşelătorie. 

— Părinţii săi sunt în spatele uşii. Au venit să-ţi spună cât 
de rău le pare. Au încercat să te găsească, la fel şi spitalul. 
Te-ai ascuns... necitind nici măcar ziarele. Ai fugit inutil, 
Joanne. 

Ea se ridică brusc şi luă copilul în braţe. 

— N-am terminat, spuse Kildare. Spitalul doreşte să te 
întorci, este nevoie de tine acolo. Te afli într-o situaţie 


minunată faţă de mine... ai o slujbă. Îi întinse o scrisoare a 
medicului şef de la Putnam Memorial şi, în timp ce ea o 
citea, el se strecură afară din încăpere. 


Epilog 


Jimmy intră în biroul doctorului Gillespie şi se aşeză. 

— Aşadar, iată-te întors, Kildare. 

— Da, domnule, răspunse tânărul pe un ton întrucâtva 
arogant, pentru că era şi el o dată aducătorul unei veşti. 

— Şi care este rezultatul anchetei dumitale? 

— Există o mulţime de circumstanţe atenuante în 
favoarea sa. A făcut o gafă şi, până la un anumit punct, era 
neglijenţă, dar era epuizată de muncă... Era o gravă 
epidemie de gripă, spitalul era arhiplin, jumătate din 
personal era frânt de oboseală şi Joanne asigura un dublu 
serviciu. Nu dormise peste noapte şi asistase deja la patru 
operaţii lungi, înainte de a fi adus copilul. 

— Sunt fericit să aflu că cei de acolo n-o acuză. 

— Ei doresc să se întoarcă. 

— Adevărat? 

Kildare inspiră profund şi se pregăti să dea marea sa 
lovitură. 

— Puştiul... 

— N-a murit, aşa este? 

Incă o dată, Kildare se simţi frustrat. 

— Da... dar de unde ştiţi, doctore? 

— În clipa în care taxiul dumitale s-a oprit în faţă la Blair, 
am fost anunţat. M-am uitat pe fereastră la timp pentru a te 
vedea conducând spre spital un băieţel de vârsta pe care ar 
fi trebuit s-o aibă victima. Urma o pereche, cu siguranţă 
părinţii copilului. Restul se înţelegea de la sine. 

— Şi eu care credeam că eram de o ingeniozitate rară... 

— Oh! Erai, Kildare. Dar eu aveam şi anumite motive să 
cred că acel copil nu putea să fi murit acum doi ani. Aveam 
îndoieli asupra acestui subiect, în pofida afirmațiilor 
domnişoarei Landon. 

— De unde ştiaţi, doctore? 


— Nu ştiam, desigur. Dar mi-am spus că dacă era vorba 
despre o ruptură a sacului gastric, chiar importantă, la un 
pacient aflat deja pe masa de operaţie, chirurgii aveau 
toate şansele să repare stricăciunile înainte de a fi prea 
târziu. 

— Ar fi trebuit să mă gândesc la asta... 

— Asta va veni cu experienţa, Kildare. Eu am o cantitate 
bună şi o sporesc în fiecare zi. In mod sincer, speram că 
acel copil n-a murit şi păstram această speranţă în rezervă 
pentru a i-o sugera domnişoarei Landon înainte de a părăsi 
spitalul. Mă gândeam, de fapt, că s-ar fi putut întoarce la 
Putnam Memorial... dar mi-ai luat-o cu un pas înainte. 
Spune-mi, cum a primit vestea? 

— Mi s-a părut profund emoţionată. 

— Cred şi eu. 

— Părinţii băiatului au venit pentru a o asigura pe Joanne 
că totul este rezolvat şi că nimeni nu-i reproşează nimic. l- 
au adus de asemenea o scrisoare de la medicul şef... care-o 
îndeamnă pe Joanne să-şi reia postul de infirmieră şefă la 
sala de operaţie. Asta... era ideea mea. 

— Perfect. 

Kildare se ridică. 

— Da, doctore, acum sunt sigur că totul va merge bine 
pentru Joanne. 

— Cu siguranţă. 

Kildare se îndreptă spre uşă. 

— Doctore Kildare! 

El se întoarse. 

— Da, domnule? 

— Dacă umbli de colo-colo prin acest spital, îmbracă-te în 
alb. Încearcă măcar să semeni cu un intern. 

— Da, şefule, mulţumesc... mulţumesc mult, răspunse 
Kildare foarte fericit. 

Alergă în camera sa şi văzu că i se aduseseră uniforme 


curate. Îmbrăcă rapid una, aruncă o privire în oglindă şi 
scoase un oftat adânc de uşurare, ca şi când tocmai 
scăpase de o primejdie. Tot alergând, ajunse la spital, dar 
nu se duse s-o vadă pe Joanne. Ea suferise probabil o 
reacţie la toate aceste evenimente şi era mai bine s-o lase 
să se familiarizeze cu ideea de a-şi relua postul, înainte de 
a-i vorbi. 

Kildare luă ascensorul până la unul dintre etajele 
superioare ale înaltei clădiri. Îşi anunţă prezenţa şi intră în 
sala de lucru pe care n-o părăsi timp de douăsprezece ore, 
fără a se întrerupe măcar pentru a înghiţi o cafea sau nişte 
sandvişuri. 

De-abia în mijlocul dimineţii următoare putu în sfârşit să 
iasă. Mergea prin soare când se auzi strigat. O văzu pe 
Joanne şi toată oboseala îi dispăru. | se alătură cu paşi mari 
şi amândoi se îndreptară, fără să vorbească, spre bolta lor 
din verdeață. 

— Jimmy, nu-ţi voi putea niciodată mulţumi destul. 

— Nici nu încerca... să nu mai vorbim. 

— Mă voi întoarce acolo. 

— Mă gândeam eu. 

— Nu eşti supărat? 

El scutură din cap, zâmbind. 

— Nu... nu sunt supărat deloc. Consider că este exact 
ceea ce trebuie să faci. 

— Oare ce se va întâmpla cu noi, Jimmy? 

— Cred că ştii răspunsul şi la asta, Joanne. 

— Cred că da. De ce oare suntem atât de al naibii de 
prinşi de meseria noastră? 

— Pentru a-i contrabalansa pe cei cărora nu le pasă de 
ea. In plus, noi iubim această muncă. 

— Rămâi la distanţă de ea un timp anume şi vei vedea 
cât de mult îţi va lipsi. 

— Am dus timp de trei zile viaţa de civil şi mi s-au părut 


trei ani. Când pleci? 

— În seara aceasta... Imaginează-ţi că am ordin să fiu în 
chirurgie mâine dimineaţă la ora şase. 

ÎI întrebă cu timiditate: 

— Oare ne vom revedea într-o zi? 

— Uneori îmi spun că suntem nebuni... să nu ascultăm 
imediat de acest sentiment pe care îl avem unul pentru 
celălalt. 

— Chiar faptul că suntem capabili de asta dovedeşte, 
poate, că îi dăm importanţă. 

— Da... Avem tot timpul. Acum ştim amândoi ceea ce 
voiam să ştim. 

— Şi de data aceasta, iau cu mine amintiri luminoase, 
amintiri plăcute. Le voi păstra mult timp. 

El se ridică, o prinse de mâini şi o înălţă până la nivelul 
feţei sale. Apoi o sărută cu tandreţe şi atunci simţi cât îi va 
lipsi. 

— Când vei reveni, Joanne, vei accepta să fii soţia mea? 

Sărutul lor fu mai mult decât un răspuns. 


Sfârşit 


